
Capitolul 1 


— Slavă Domnului că am ajuns! exclamă Harley Brooks, din 
biroul procurorului, urcând în fugă treptele Palatului de 
Justiţie din Pittsburg. Am crezut că nu vom ajunge la timp! 

— Totul o să fie bine, Harley, îl linişti Lee Gregory, 
încercând să pună mâna pe el. Judecătorul n-o să mă tragă la 
răspundere dacă apar la bară cu un minut întârziere. 

Jim Venardi, înlocuitorul procurorului, apăru în capul 
scărilor. 

— Lee, iată-te în sfârșit! exclamă el ușurat. 

— Iată-mă! îl linişti nou-venita fără să încetinească pasul, 
însă data viitoare mi-ar plăcea să fiu anunţată mai din timp. A 
trebuit să-mi anulez vizita la unul dintre pacienți! 

— Eşti marea mea iubire! îi spuse bărbatul sărutând-o pe 
frunte. Vino! Ședinţa o să înceapă imediat. 

Situaţia era complicată. Doctorita Lee Gregory, medic 
psihiatru, fusese însărcinată de Jim Venardi să se pronunțe 
asupra sănătății mintale a lui Quentin Crist, ca să se determine 


6 ELISSA CURRY 


dacă avea discernământ și putea fi judecat. Quentin, un tânăr 
de douăzeci și unu de ani, fiul unui industriaș bogat din 
Pittsburg, avusese strania idee de a-și răpi mama, ca să facă 
apoi presiuni asupra familiei și să obţină moștenirea lui de un 
milion de dolari, care până la majorat era încredințată 
curatorului său. Planul eşuase. Furgoneta la volanul căreia se 
afla, lovise un parapet și se dăduse peste cap. Grav rănită, 
doamna Crist nu-și recăpătase cunoștința încă. În timp ce 
procesul începea, era tot în comă. Familia, împovărată de 
durere, făcuse totul să minimalizeze afacerea, dar jurnaliștii se 
năpustiseră, și povestea se afla pe prima pagină a tuturor 
ziarelor. 

Vinovăţia lui Quentin Crist nu putea fi pusă la îndoială. 
Faptele îl învinuiau clar, însă apărarea susținea că nu fusese 
conștient de actele lui în momentul răpirii. Adusese la bară 
medici care îl declaraseră iresponsabil. Acum, era rândul lui 
Lee să depună mărturie. Procesul devenea o bătălie a 
psihiatrilor. 

Jim o prinse pe Lee de cot și o împinse spre ascensor. 

— Îţi apreciez efortul. Dacă n-aveai timp să faci examenul 
medical, am fi fost nevoiţi să apelăm la serviciile doctorului 
Kingston, şi știi cât e de însetat de publicitate. E un lucru pe 
care vreau să-l evit, mai ales într-un asemenea caz. 

— În primul rând, să nu te lași zăpăcită de avocatul lor, 
adăugă Harley, gâfâind în spatele lor. 

— Nu-i prima dată când fac o depoziţie, îi aminti Lee, calmă. 

Fără să privească nici la stânga nici la dreapta, porni spre 
ascensor. Era înaltă, şi purta un taior de in alb cu o croială 
severă. Avea părul negru, drept, pieptănat pe spate, chipul 
frumos conturat. 

— Cine o să mă interogheze? 

Jim apăsă pe butonul de la etajul trei. Ușile cabinei se 
închiseră. 

— Bennett Kennedy, bineînțeles. Nu citeşti ziarele? 

— Cine-i ăsta? 

— Un avocat scump, pe care Mark Cris l-a angajat să-i apere 
fiul. Se ocupă de cazuri de crimă și lucrează mai ales pentru 
familiile bogate din oraș. L-ai cunoaște dacă ai frecventa lumea 
bună. 

— E un dur, interveni Harley. Va fi interesant de văzut cum 
se poartă cu o femeie psihiatru, dată fiind reputaţia lui. 

— Ce reputaţie? 

— I se spune Casanova de la Palatul de Justiţie, declamă cel 
întrebat, donjuanul barelor, armăsarul... 

Uşile ascensorului se deschiseră. Acolo, pe palierul de la 
etajul doi, se afla un bărbat superb. Era înalt și avea o alură 
princiară în costumul gri închis, cu croială austeră. Chipul 
avea trăsături accentuate, iar ochii albaștri aveau deasupra 
sprâncene groase, negre. Îi aruncă lui Lee o privire 
pătrunzătoare și safirul ochilor lui începu să sclipească. 

Lee rămăsese stană de piatră. Nu mai auzea nimic. 
Necunoscutul îi atrăgea privirea cu o putere stupefiantă. 
Bărbatul intră și el în ascensor. Instinctiv, Lee se dădu înapoi. Jim 
mai apăsă o dată pe butonul de la trei și, cu o voce neutră, spuse: 

— Lee, ţi-l prezint pe Bennett Kennedy. Kennedy, iat-o pe 
Lee Gregory. 

— Bună ziua, murmură cald nou-venitul. 

— Bună ziua, răspunse Lee, stânjenită de tremurul din 
glasul ei, și-i întinse mâna. Sunt încântată. 

— Eu, de asemenea. 

Îi tinu câteva clipe mâna în palma caldă, privind-o în 
continuare în ochi. 

— Etajul trei! anunţă Harley cu voce tare. 

— O clipă! exclamă deodată Kennedy, și chipul i se înăspri. 
Ai spus Gregory? Doctoriţa Lee Gregory? 

Lee clătină din cap, zâmbind. 

— Într-adevăr. 

Kennedy se întoarse spre Jim. 

— Cum? Este psihiatrul vostru? Credeam că este vorba de 
un bărbat. 

Jim ieşi din ascensor cu un zâmbet triumfător. 

— Asta schimbă ceva? întrebă Lee. 

— Să fim serioși! exclamă Harley ieșind la rândul lui, și 
îndemnând-o pe Lee să-l urmeze. 

În graba lui, îl prinse de braţ pe Kennedy, și hârtiile pe care 
acesta le ținea în mână căzură pe jos. 

— Harley! strigă Jim, exasperat. 

Se aplecă. Harley făcu același lucru, și se loviră cap în cap, 
ca într-o scenă dintr-un film comic. 

— Stan și Bran! se strâmbă Kennedy. 

El se ridică, apăsă pe un buton și se întoarse spre Lee. 
Acum, era singură cu el. 

— Bănuiesc că ţi se spune Păpușa. 

Uşa se închise pe fondul sonor al exclamaţiilor furioase ale 
lui Jim, şi ascensorul începu să coboare. 

— Nu. Mi se spune... doamna doctor. Dar, din câte știu eu, 
dumneata ai tot felul de porecle. 

— Le merit pe toate! 

— Sunt convinsă de asta! Dar ce faci? Eşti pe cale să mă 
răpești? 

Bărbatul îi examină pe îndelete silueta fină, bine 
proporționată. 

— O răpire este o crimă pedepsită cu închisoarea. Merită 
să-ţi asumi asemenea risc pentru mine? 

— Depinde. 

— Depinde de ce? 

ÎL privea drept în ochi, zâmbind. 

— Ştii, aş putea să mă apăr... Vrei să-ţi arăt? 

— N-are rost! o întrerupse râzând. 

El rămase pe loc și adăugă: 

— Trebuie să fi auzit tot felul de povești spumoase despre 
mine. 

— Harley te admiră mult. 

Uşile ascensorului se deschiseră. Ajunseseră la subsol. 
Kennedy puse mâna pe ușă ca să n-o lase să se închidă. Nu se 
vedea nimeni pe acolo. 

— Ce diagnostic ai pentru clientul meu? 

Femeia ridică din umeri. 

— Vom vedea. 

O măsură din priviri. 

— Să ştii că sunt în stare să te desfiinţez! 

— Nu mă intimidez ușor, domnule Kennedy. Nu vrei să 
urcăm? 

EI lăsă ușile să se închidă. Stânjenită, Lee se dădu înapoi. 
Avocatul îi zâmbea, declanșând în ea un fior de dorinţă, dar 
încercă să se liniştească. 

— Ce-i între tine și Venardi? o întrebă încrucișându-și 
braţele la piept. 

— Nimic, răspunse calm Lee, cu toată emoția pe care i-o 
stârnise. 

— Parcă-mi aduc aminte că în urmă cu puţin timp, 
strălucitul nostru procuror adjunct a avut o aventură cu o 
tânără psihiatră... N-are gusturi rele, la urma urmei. 

— Jim şi cu mine suntem doar prieteni. Ne vedem din când 
în când, atâta tot. Am descoperit că oamenii legii sunt foarte 
ocupati. 

— Unii, da. Eu încerc să mă dedic în întregime în tot ce fac. 
Dar Venardi este prea preocupat de cariera lui. 

— Mă ţii aici să vorbim despre el? 

— Nu. Ştiu totul despre această stea în devenire a 
magistraturii. Dar am aflat ceva în plus de la tine. Eşti supărată 
pe mine pentru răpirea asta de o clipă? 

Îi întinse mâna. Ea îl privi din cap până în picioare cu 
neîncredere. 

— Cum adică, ne strângem mâinile și pe urmă ne batem? 

— Da, cam aşa. 

Femeia îi prinse mâna, dar șocul electric ce o străbătu o 
dezorientă. Inima începu să-i bată mai repede. Ușile 
ascensorului se deschiseră din nou, și Jim sări înăuntru. 

— Kennedy, ce-i în mintea ta? Dacă faci presiuni asupra 
unui martor înainte de a ajunge la bară, este... 

— Jim, îl întrerupse Lee fără să-l piardă pe Kennedy din 
ochi, știu să mă apăr! 

— Nu fi atât de sigură pe dumneata, doctore, spuse 
Kennedy cu voce blândă. Am să reiau avantajul cât de curând. 


Capitolul 2 


— Ai fost glacială! explodă fericit Jim după lunga și 
epuizanta depoziţie a lui Lee. Unde-ai învăţat asta? Dă-mi voie 
să-ți ofer un pahar. 

— Da, am nevoie de așa ceva. 

Lee se cocoţă pe unul din scaunele de la bar. Abia acum 
simţea cât era de nervoasă. 

— Kennedy mă împingea să spun ce-ar fi vrut el, ai 
remarcat? 

— Spera să clachezi sau să-ți schimbi părerea. Dar tu ai 
rămas neclintită ca o stâncă! Am câștigat, frumoasa mea! 

Jim era în culmea bucuriei. Barmanul se apropie. 

— Salut, Jim! Totul a fost bine pe ziua de azi? 

— Cum nu se poate mai bine. Citaţiile vor începe luni. 
Pentru mine, o bere, Rick. Lee, un pahar cu vin , ca de obicei? 

— Da, alb, cu multă gheaţă. 

— Foarte bine, spuse Rick, așezând pe bar două suporturi 
rotunde de carton. Da, am auzit vorbindu-se că te descurci cât 
se poate de bine. În curând, o să-i iei locul șefului! 

— Procesul nu s-a terminat încă, interveni Lee. 

— Hei! Tu de partea cui ești? protestă Jim. 

Era momentul lui de glorie și nu vroia să-i fie risipit. 

— De partea lui Quentin, se grăbi să răspundă Lee. N-aș 
suporta să ajungă la închisoare după toată suferinţa de care a 
avut deja parte. N-a avut nici o clipă intenţia să-și rănească 
mama. A fost un accident. 

— Ar fi trebuit să se gândească mai din timp! interveni Jim 
luându-și berea. Maică-sa e gata să moară, micuțul Quentin... 

— Da, știu. Moartea survenită în timpul unei răpiri, 
înseamnă închisoare pe viaţă. 

— Atunci, ai face bine să-ţi amintești asta, și să ai grijă să 
nu-ți exprimi gândurile cu voce tare! Dacă Kennedy crede că 
te poate face să revii asupra depoziţiei, o să ajungi din nou la 
bară. 

Lee bău vinul, și luă o bucată de gheață s-o ronțăie. Jim 
ținea să nu-și asume nici un risc în afacerea asta. Era bine să 
ştie și ea. Femeia încercă să-l liniștească. 

— Cred că m-a văzut destul, nu? 

— Ai dreptate. Totuși, să nu pleci din oraș zilele următoare. 
De acord? Harley a avut destulă bătaie de cap să te găsească 
azi-dimineaţă. 

Ar fi putut să treacă chiar el s-o ia, gândi Lee cu oarecare 
amărăciune. Cunoștea bine drumul. Totuși, nu-i făcu nici un 
reproş. Era clar că nu-i părea rău de ruptura lor, în timp ce, 
pentru ea, rana nu era vindecată. 

Un bărbat pe care Lee nu-l cunoștea se apropie și-l prinse 
de umăr pe Jim, care se întoarse și-și recunoscu un prieten. 
Când cei doi începură să flecărească, Lee se uită de la un capăt 

la altul al sălii, ronțăind al doilea cub de gheaţă. Erau ocupate 
toate mesele și clienţii se înghesuiau la bar. Mulţi dintre cei 
care asistaseră la proces ajunseseră în localul cunoscut de toţi 
obișnuiţii Palatului. Lee căuta în mulțime o faţă pe care s-o 
recunoască. 

El... era la capătul celălalt al barului, și-i întâlni privirea. 
Tresări, recunoscându-l. Bennett Kennedy ridică ușor 
paharul, ca și cum ar fi vrut s-o salute. Aparent, nu era supărat 
pe ea. Lee îi zâmbi la rândul ei, și-i mulţumi salutându-l printr-o 
înclinare a capului. Se simţea nervoasă, stânjenită și nu 
înțelegea de ce. Kennedy păru să-i remarce jena. Ochii lui 
începură să sclipească malitios. 

— ÎI cunoşti pe Paul Thorenson? îl auzi pe Jim întrebând-o. 
Paul, ţi-o prezint pe Lee Gregory. Paul aparține de cabinetul 
Thorenson și Buck. 

Lee strânse mâna tânărului avocat şi rosti formula de 
complezenţă. Thorenson începu să-i vorbească, dar ea nu 
reușea să-l asculte. În jurul lor, zgomotul parcă se amplifica, 
iar Lee avea impresia că Bennett Kennedy o observa în 
permanenţă. Se mărginea să zâmbească și să clatine din cap în 
semn de încuviinţare. Curând, Jim şi Thorenson se lansară 
într-o discuţie de lucru. Lee, după ce mai bău o înghițitură de 
vin, aruncă o privire spre capătul barului. 

Kennedy legase o conversaţie cu o blondă, parcă nu prea 
de soi, care era preocupată să-și fluture părul pe umeri. Ea îi 
înșira o poveste și făcea gesturi ample cu paharul, ca să 
sublinieze unele amănunte. Interlocutorul nu era prea atent. 
El ridică ochii și întâlni privirea lui Lee. 

Doctorita își înălță sprâncenele făcând semn spre blondă, 
ca și cum ar fi vrut să-i arate că nu era făcută pentru el. Încă o 
dată, văzu ochii lui Kennedy sclipind amuzaţi și un zâmbet 
apărându-i pe buze. Din nou, cei doi începură să flirteze. Lee 
renunță să-i mai privească. 

— ... şi poate te vei gândi să lucrezi pentru cabinetul 
nostru, spuse Thorenson. 

Se apropie de ea ca să-i atragă atenţia 

— Da, poate, răspunse ea automat. Sunaţi-o pe secretara 
mea dacă veți avea nevoie de mine într-o zi, şi în măsura în 
care sunt disponibilă. .. 

— Formidabil! Jim, să ştii că avem din ce în ce mai multe 
cazuri care reclamă expertiza unui psihiatru. Niciodată n-am 
avut parte de atât de mulți nebuni ca în ultimul an... 

Din nou, Lee nu-l mai asculta. Mintea începuse să-i 
rătăcească. Se revedea în sala de judecată, cu o oră în urmă. La 
început, răspunsese scurt și direct întrebărilor lui Jim. 
Concluziile examenului ei nu fuseseră contestate. În timpul 
interogatoriului apărării, Kennedy, după ce-i respinsese 
diagnosticul, căutase sistematic s-o prindă în ofsaid, mergând 
până la a-i pune la îndoială titlurile. Vroia s-o facă să-și piardă 
sângele rece, dar nu reușise. 

Nu fusese doar un schimb de întrebări și răspunsuri. În 
secret, se evaluaseră, se apreciaseră, chiar râseseră și 
glumiseră. Dar nimeni din tribunal nu remarcase. Nu, 
privirile, nuanțele de exprimare, schimbările de ton, doar ei 
doi le simţiseră. Până la urmă, între ei se derulase o scenă de 
seducţie. 

Din nou, Lee aruncă o privire în direcţia lui. Dispăruse! Se 
ridică și-l căută cu privirea. Ah, da, era acolo! Îşi croia drum 
prin mulțimea gălăgioasă. Era clar că venea spre ea. Pe Lee o 
cuprinse panica și se grăbi să pună paharul pe tejgheaua 
barului. 

— Jim, mulțumesc. Trebuie să plec. 

— Bineînţeles, spuse Jim, întrucâtva surprins de brusca 
grabă. Să știi că mi-ai fost de mare ajutor. 

— Ba nu, tot meritul este al tău. 

ÎL bătu stângaci pe mână, apoi se îndreptă spre ușă. 

— O să te sun! îi strigă Jim. Am putea să cinăm împreună 
într-o seară. 

Nu era decât o vorbă-n vânt, dar Lee încuviință din cap, ca 
și cum ar fi luat invitaţia în serios. După ce-i făcu un ultim 
semn cu mâna, se strecură printre clienţii care stăteau la ușă. 
Dac-o va suna, va accepta să iasă cu el? Era greu de renunțat la 
vechile obiceiuri... 

Acceptase să participe la procesul Crist doar că să-i facă 
plăcere. Făcuseră totul ca să rămână prieteni după legătura 
care durase mai bine de un an. Dar în ultimele șase luni, Jim 
nu mai dăduse nici un semn de viaţă. Fusese nevoie de un 
proces ca să-și aducă aminte de ea. Cariera lui era în plin 
avânt. Își propusese să devină procuror. Așteptând asta, nu-și 
mai permitea nici o distracţie. Pusese căpăt legăturii lor cu un 
an Şi jumătate înainte, ca să se consacre carierei. Pe moment, 
Lee suferise. ÎI iubea mult și nu-i putea accepta încrâncenarea. 
Acum, îl înțelegea foarte bine. La rândul ei, sacrifica totul 
pentru muncă. Acum făcea un curs de perfecționare și începea 
să culeagă roadele eforturilor sale. ÎI uitase pe Jim. 

Cu toate astea, îi fusese greu să lucreze cu el. Încă și mai 
greu să-l înfrunte pe Bennett Kennedy. Iată un bărbat care se 
interesa de ea fără a face din asta un mister. Dar, mai mult ca 
sigur, era la fel de ocupat ca Jim, deci mai bine să-l evite, îşi 
spuse Lee. 

Dezorientată, aruncă o privire la stânga și la dreapta, 
înainte de a porni pe trotuar. Era târziu. Îi era foame. 

— Doctore! 

Era în spatele ei. 

— Doctore Gregory! 

Nu mai putea să spună că nu-l auzise. Se întoarse și duse 
mâna la ochi, ca să se ferească de lumina soarelui care apunea. 
Kennedy o prinse de cot atât de firesc ca și cum așa ar fi făcut 
de obicei. 

— 0... ştergi...? 

Lee simţi un fior străbătându-i braţul. Atingerea acestei 
mâini o tulbura. Frumos, cu un aer arogant, Bennett o domina 
cu înălțimea lui. Asemenea unei adolescente, clipi din ochi de 
câteva ori. I se uscase gâtul. 

— Nu sunt genul de om care să stea prea mult în baruri. 

— Foarte bine, o aprobă imediat, privind-o la fel de intens 
cum îl privea și ea. Atunci, mai bine să mergem altundeva, și 
să rezolvăm problema noastră. 

— Problema noastră? replică femeia, cu un zâmbet sceptic. 
Vrei să mă auzi vorbind despre clientul dumitale? N-aș fi 
crezut! 

— Cine vorbeşte despre clientul meu? 

Începuseră să meargă încet. 

— Mi-ar plăcea să vorbim despre noi, preciză bărbatul. 

Lee nu-și mai putea păstra sângele rece sub privirea lui 
pătrunzătoare, și trebui să întoarcă ochii. Curentul electric ce 
le lega trupurile nu exista decât în imaginaţia sa, bombănea în 
sinea ei. 

— Obișnuiești să încerci să seduci femeile care vin la bară? 
îl întrebă cu platitudine. 

— Nu, este prima dată. Nu e neplăcut, nu-i așa? A trebuit să-mi 
mușc limba, ca să nu-ţi pun întrebări deplasate. 

— Cum ar fi? 

El râse. 

— Am să-ți spun mai târziu. Deocamdată, nu ţi-e foame? Ce-ar 
fi să mergem să cinăm undeva? 

Lee se simţea foarte stânjenită, ca de fiecare dată când 
întâlnea un bărbat atrăgător pe care nu-l putea trata ca pe un 
coleg. Presimţea că acesta era mai periculos decât ceilalți. 

— Nu, mulțumesc. Sunt flatată de invitaţie, dar am altceva 
de făcut. Trebuie să fac cumpărături. 

— Ce coincidenţă! Și eu. 

Lee încercă să-și stăpânească tulburarea. Era prea 
seducător, iar ea stătuse prea mult timp fără un bărbat. Îi 
trebuise aproape un an să se consoleze de pierderea lui Jim, 
după care i se păruse mai simplu să rămână singură. Da, mult 
mai simplu. 

Bennett o conduse la piaţă. Tarabele erau încă pline, în 
seara plăcută de sfârșit de vară. Căscară gura prin mulțime, 
într-o tăcere prietenească. Frânturi de conversații și acorduri 
muzicale se auzeau din barurile și restaurantele prin fața 
cărora treceau. Lee mergea în pasul ei, incredibil de sensibilă 

la prezenţa lui. Un câine mare îi atinse picioarele și, căutând 
să-l evite, se apropie de Bennet care o reţinu lângă el. Inima 
începu să-i bată mai repede. Se grăbi să spună ceva: 

— Bănuiesc că nu vorbesc destul. Bărbaţii au impresia că îi 
analizez psihic! 

EI îi adresă un zâmbet straniu de intim. 

— Şi așa faci? 

— Da, de obicei. 

Bennett râse, un râs sincer, reconfortant. Lee luă o legătură 
de ridichi, o ceapă, și le întinse unui bărbat gras care se afla 
după tejghea. Pe urmă, în timp ce alegea roșiile, spuse: 

— Eu credeam că avocaţii sunt guralivi. 

— Numai la lucru. În restul timpului, preferăm să-i lăsăm pe 
alții să pună întrebări. 

— La fel stau lucrurile și cu psihiatri. 

El luă un castravete din grămadă și-l cântări în mână. 

— Să uităm de întrebări. Nu vrei să fii mai puţin severă 
decât ai fost azi? 

— Ai fost neîndurător! 

— Şi tu la fel! 

Lee luă punga pe care i-o întinse vânzătorul și plăti. 
Bennett își plăti la rândul lui cumpărăturile, apoi o prinse din 
nou dezinvolt de mână. 

— Ai fost excelentă la bară. Foarte tenace. Totdeauna eşti 
aşa sigură de tine? 

— Când îmi fac meseria, da. Tu, nu? 

— Ba da, dar eu n-am de ales decât între adevărat și fals. 
Meseria ta este mai subiectivă. Nu te face să nu dormi? 

— Din motive de lucru, nu. 

— Mă bucur să aud așa ceva. 

Lee se duse la o tarabă cu fructe și Bennett rămase în 
spatele ei în timp ce-și alegea un kilogram de mere. Îi simţea 
prezenţa virilă. Femeia avu impresia că însoţitorul ei fusese cât 
pe ce s-o atingă în momentul în care se întindea să plătească. 
Dar nu era sigură. După ce primi restul, se întoarse spre el să-i 
dea să ducă sacoşa. Era uimită de îndrăzneala ei. 

Se opriră după aceea lângă un grup care făcuse roată în 
jurul unui cântăreţ la vioară. Cu toate că piesa era interesantă, 
Lee n-o ascultă deloc. Era atentă la liniştea care domnea între 
ea și Kennedy, o tăcere mult mai intimă ca orice discuţie. 

Deodată, îi declară: 

— Îmi pare rău pentru dumneata. Se pare că ai pierdut 
partida de astăzi. Poate mă măgulesc, dar mă tem că ţi-am 
năruit şansele. 

Ridicând din umeri, el se îndepărtă grăbit de violonist. 

— Îmi mai rămân câteva mijloace de a acţiona. Dar este 
sigur că nu m-ai ajutat. 

— Îmi pare bine să văd că nu eşti supărat pe mine. 

El o prinse din nou de mână. 

— Între noi fie vorba, chiar ești sigură că e sănătos la cap 
Quentin ăsta? 

— Da. 

Bărbatul se opri și se întoarse spre ea. 

— Chiar vrei să intre la închisoare? 

— Nu e treaba mea, îi răspunse privindu-l în ochi. Treaba 
mea este doar să evaluez sănătatea mintală a învinuitului. 

— Da, asta ai declarat şi la bară, ripostă el cu ochii reci. Dar 
spune-mi adevărul. Crezi că merită să intre la închisoare? 

— Judecătorii hotărăsc. 

— Cauţi portiţe de scăpare. 

— Într-adevăr, spuse ea, hotărâtă. 

— În ce relaţii mai eşti cu Venardi? 

— Ce rost are să vorbim despre asta? 

— Ai venit să depui mărturie ca să-ţi ajuţi iubitul să triumfe 
într-o cauză mare? 

— Fostul iubit! 

— Răspunde-mi! 

— N-am să-l aplaud nici pe câștigător, nici pe cel care 
pierde! Ţi-am spus, asta nu mă interesează. 

— Ai venit în ajutorul lui Jim în speranța să-i accelerezi 
ascensiunea? 

— Nu, făcu ea râzând aspru. Asta, niciodată! 

— Atunci, o favoare pentru un prieten? 

— Ce cauţi? 

— Dreptatea. 

— Destul, dragă maestre... 

Fl fu gata în prima clipă să riposteze, apoi, privind-o, spuse: 

— Ai învăţat să-ţi păstrezi sângele rece, nu-i așa? 

— Da. Acum mi se pare firesc. 

— Am impresia că e o mască pe care ţi-o pui în fiecare 
dimineaţă, la fel ca hainele. Când o dai jos? 

— Poate n-o dau jos niciodată. 

— E o sfidare? 

Lee îl privi în ochi. Era greu de știut dacă glumea sau era 
supărat, dar pusese în cuvintele lui un subinţeles evident. Era 

conștientă că n-o pierdea din ochi. Dumnezeule! Era la fel de 
remarcabil ca Jim, dar mai seducător. Mult mai seducător! 

— Ia te uită! spuse el încet de tot. O fisură în armură? 

— Ascultă! se enervă Lee. Este împotriva regulamentului să 
ne vedem în afara procesului. Ne revedem la audiere. 

Din nou, Lee îi văzu apărând pe buze un zâmbet arogant. 

— Juraţii sunt cei care nu au dreptul să se vadă. Interdicţia 
asta nu se referă la noi doi! Ce te-a enervat aşa, deodată? 

— Nimic! spuse femeia. 

Nu-i scăpa nici un amănunt! 

— Nu sunt obișnuită să fiu agățată într-un bar! se încinse ea. 
Nu cred că sunt o femeie singură, în căutare de aventuri... 

— Te vezi în continuare cu Venardi? 

— Nu, dar... 

— Cu altcineva? 

— Nu! Nu-i felul meu de-a fi! explodă ea lăsându-i braţul. 
Nu sunt obișnuită să... să... 

— Ei bine, eu sunt! o întrerupse repede. Eu îmi petrec 
timpul agăţând femei. Atunci, lasă-mă să iau situaţia în mână, 
vrei? De data asta, te las să alegi. La tine, sau la mine? 

Imediat, Lee își dădu seama că o privea stupefiat. Cu toate 
că nu lăsa să se vadă nimic, trebuia de bună seamă să-și bată 
joc de ea. Exasperată, oftă și declară: 

— La tine. Cel puţin, o să pot pleca atunci când o să am 
chef. 

— Să sperăm că n-o să-ți vină cheful, replică el căutând cu 
privirea un taxi. 


Capitolul 3 


— Mi se spune Ben, îi spuse mai târziu, după ce taxiul îi 
lăsase pe o stradă din elegantul cartier Mount Washington. 
Doar mama îmi spune Bennett. 

— Tata îmi spune Leonora. 

— Leonora? Chiar așa? 

EI luase pachetele și o însoțea pe trotuar. 

— Merge mai bine decât Lee. Un nume clasic pentru 
frumuseţe clasică! 

— Așa le spui tuturor femeilor pe care le abordezi? 

Bărbatul își căută cheile prin buzunare. Lui Lee nu i-ar fi 
plăcut să locuiască în imobilul ultra-modern care făcea parte 
dintr-un ansamblu ce domina râul Monoghela. Iar când 
Bennett o invită să intre în apartament, se uită cu interes în 
jurul ei. 

Aranjamentul era funcţional. În living, ca mobilier, erau 
două canapele superbe de culoarea mierii, la fel ca mocheta 
groasă, şi o masă cu tăblia de sticlă pe care era așezată o lampă 

albă. O bibliotecă mare, plină cu cărţi, adăpostea și o 
impozantă combină muzicală. Pe peretele opus ușilor glisante 
de sticlă se afla un imens tablou abstract. Lee fu atrasă de 
priveliștea spectaculoasă de pe geam. 

— Du-te şi aruncă o privire, o îndemnă Ben în timp ce se 
îndrepta spre bucătărie. 

Musafira ieşi pe balcon. În timp ce contempla magnifica 
confluență a trei râuri, Lee se gândea cât de mult se schimbase 
Pittsburgul. Fusese întemeiat de luptătorii de acum două sute 
de ani și devenise un oraș superb, la care ținea foarte mult. 
Ben veni și el, cu o sticlă de vin în mână. 

— Peisajul ăsta mă face să devin sentimental, spuse 
aplecându-se peste balustradă, privind spectacolul apusului 
de soare. 

— Eşti un sentimental? 

Era omul care profita din plin de viaţă, se gândi Lee în timp 
ce ochii ei, după ce zăboviră pe buzele lui cărnoase, alunecară 
spre silueta lui puternică. Fără să răspundă, Ben îi întinse 
sticla, și așeză cele două pahare pe masa de grădină. Îşi 
scosese haina şi îşi suflecă mânecile cămășii. 

— Nu, nu sunt un sentimental obișnuit, răspunse în cele 
din urmă. Însă devin asemenea unei tigroaice care-și apără 
puii atunci când cineva vorbește de rău despre Pittsburg în 
fața mea. 

EI luă sticla și scoase dopul. Femeia îl studia. Era înalt, avea 
umeri lati, părul castaniu-închis tuns clasic, așa cum se cerea 
unui avocat, dându-i o expresie arogantă, redutabilă, un soi 
de virilitate de star rock. 

— Mai vrei gheaţă? o întrebă umplându-i paharul. 

— Nu, mulţumesc. 

Lee zâmbi. Își scoase taiorul ca să se bucure de briza care 
venea dinspre apă, şi spuse: 

— Când vorbesc mult mi se face sete, și gheața e 
binevenită. 

— Îmi aduc aminte de ceea ce se spunea în facultate despre 
cei care ronțăiau gheaţă... Ei bine, se vorbea despre frustrare 
sexuală... Dar să sperăm că este o ipoteză falsă. 

Lee gustă vinul, îi aprecie savoarea, apoi bău câteva 
înghițituri la rând, să înţeleagă ceva. 

— Am câștiga timp dacă am pune lucrurile la punct, spuse 
sincer femeia. 

— Îti place să stabilești regulile, nu-i așa? 

Credea c-o înțepa, dar ea nu se arătă supărată. 

— Am mulţi prieteni... bărbaţi... ca Jim. Nu mă interesează 
în primul rând relaţiile sexuale. 

— Pe mine, da. Cel puţin, de obicei așa se-ntâmplă. La tine, 
nu numai corpul pe care cauţi să-l ascunzi mă atrage. Ai făcut 
bine că nu ţi-ai scos haina în sala de judecată, pentru că le-ai 
fi distras atenţia juraţilor. 

O atinse cu degetul arătător pe mâneca bluzei. 

— În public, prefer să mă port ca un medic, îi explică 
femeia, calmă, cu toate că atingerea degetului său o tulbura. 
O femeie nemăritată poate să facă atâtea prostii! 

— De ce te-ai despărțit de Venardi, dacă ţi-e greu să trăieşti 
singură? 

— Suntem amândoi foarte ocupați. 

— N-avea destul timp pentru tine, nu-i așa? 

— Jim are nevoie de o femeie care să i se dedice întru totul. 
Nu eram potrivită pentru el. 

— Pentru cine ai fi potrivită? 

— Poate pentru nimeni. Ti-am spus, nu mă interesează asta. 

— Doctore, femeile cele mai dorite sunt cele care-și ascund 
farmecele. O puștoaică în bikini este excitantă. Dar o femeie 
îmbrăcată poate să fie și mai și! Ai un calm misterios, și în ochi o 
răceală de oțel. Dar uneori văd în ei un fel de dogoare ascunsă. 

— Te înșeli, fără îndoială. 

— Nu este decât un singur fel de a afla. 

Femeia îi puse palma în piept, să nu-l lase să se apropie. 
Deși era gata s-o ia în braţe, Ben șovăi. Lee putea să-i simtă 
prin cămașă bătăile puternice ale inimii. Mâna îi tremură ușor 
şi sângele începu să-i curgă mai repede prin vene. Venise 
momentul... 

— Acum îți văd dogoarea din ochi, spuse el calm. 

Gurile lor erau la câţiva centimetri una de alta. Deodată, 
Lee fu cuprinsă de îndemnul brutal de a-i simţi gustul. Încercă 
să-și înfrâneze dorinţa, însă Ben se apropie și-i atinse ușor 
buzele. Senzaţia de plăcere fu rapidă și arzătoare. Pentru Lee 
nu era nici pe departe de-ajuns, totuși, Ben se depărtase de ea 
și O privea, așteptând. 

Lee îi puse și mâna cealaltă pe piept. N-o mai tineau 
picioarele, dar el era tare, și avea un magnetism pe care îl 
simţise din clipa în care o atinsese. 

— Bine că n-ai încercat să faci asta în sala de audienţe. 

— Aici riscăm mai puţin să fim întrerupți. În sala de 
judecată, fostul tău soţ n-ar mai fi terminat cu obiecţiunile. 

Ben începuse să-i mângâie triunghiul de piele goală al 
decolteului. 

— Jim nu se gândește decât la interesul lui. Să câștige cu 
orice preţ, nu asta-i deviza lui? 

Bărbatul râse și o îndepărtă putin. 

— Mi-e foame. Tie, nu? Dacă mă ajuţi, am putea să ne 
aşezăm la masă într-o jumătate de oră. 

Era derutată cât de repede se calmase însoţitorul ei. Fără 
îndoială, era obișnuit să vadă femeile căzându-i în braţe! Îl 
urmă în bucătăria frumos amenajată. Gazda își puse un şort, îi 
aruncă și ei altul, și se apucă să adune ce avea nevoie ca să 
pregătească o cină simplă dar consistentă. 

Lee se strădui să abordeze subiecte de conversaţie banale. 
Îşi descoperiră gustul comun pentru muzica simfonică și 
pentru orhestra simfonică din Pittsburg. Aveau amândoi bilete 
la următorul concert, dat în contul unei opere de binefacere. 

Lee făcu în așa fel încât să-l determine să vorbească despre 
el, fără să aducă niciodată vorba despre ea. Avea treizeci și 
patru de ani, își petrecuse tinerețea în cartierul rezidenţial Fox 
Chapel. După ce terminase studiile, rezistase presiunilor 
tatălui său, și el avocat, care vroia să-l vadă lucrând alături de 
el. Se asociase cu unul dintre colegii de facultate, Charles 
Wood, și deschisese un cabinet care devenise în scurtă vreme 
prosper. Se mai ocupase deja de câteva probleme pentru 
familia Crist, înainte de această răpire. Trebuia să lucreze din 
greu, gândi Lee, dar nu spuse nimic. Aprecia cazurile de 
crimă, și nu-i plăcea să piardă. 

— Când se întâmplă să pierd, mă întorc acasă foarte prost 
dispus, recunoscu el, atunci când mai zăboviră la masă, după 
ce mâncaseră. Sting toate luminile și stau pe un scaun în 
balcon. 

— Chiar atunci când ninge? îl întrerupse femeia râzând. 

— Bineînţeles! Nu-mi trebuie o pedeapsă, doctore? Când 
apar ziarele de seară anunțând câte o asemenea veste 
proastă despre mine, mama sau una dintre surorile mele mă 
sună și mă întreabă dacă am început să mă supun la 
chinurile groaznice. Apoi mă invită la cină și rănile mele se 
închid. 

— Nu cred că ești un bărbat care are nevoie de ajutor! O să 
mă faci să-mi schimb prima impresie. 

— Venardi n-avea niciodată nevoie de ajutor? 

— Da, dar eu mă pricep la așa ceva... 

Bărbatul își înăltă sprâncenele. 

— Am impresia că nu te distrezi deloc. 

— Tu te distrezi? replică ea. 

— Vreau să spun, începu el să-i explice fără s-o scape din 
ochi, că te sacrifici pentru munca pe care o faci din cauză că 
vrei neapărat să reușeşti. La fel ca Jim! 

— Sunt pricepută în meseria mea, recunoscu femeia râzând 
de sine însăși. 

Interlocutorul râse auzind o asemenea lăudăroşenie. 

— Şi foarte modestă de asemenea! 

— Începem să o lungim prea mult, declară femeia, deodată 
îndrăzneață. 

— Exact, fu el de acord. O cafea? 

În timp ce Ben puse de cafea, femeia spălă vasele din care 
mâncaseră. 

— Să ştii, ti spuse el, am un client care este nebun după 
tine. 

— Quentin? 

— Da. Mi-a vorbit de mai multe ori despre tine înainte de 
şedinţa de judecată, dar n-am făcut legătura dintre doamna 
drăguță de care se îndrăgostise și doctorul care trebuia să-l 
examineze. Eu sunt de vină. 

— Nu cred că dacă sunt femeie am schimbat ceva în 
rezolvarea cazului ăstuia. 

— Poate că nu. Totuşi, n-ar fi trebuit să-mi asum riscul. Este 
o lovitură a lui Venardi, sub centură. Femeile nu se susțin 
între ele. Fără îndoială, ai fi fost mai obiectivă dacă victima, în 
loc să fie mama lui Quentin, ar fi fost tatăl lui. 

Lee se mulțumi să zâmbească. Căuta s-o pună la 
încercare. 

— Pe de altă parte, continuă el, femeile sunt mai puţin 
convingătoare la bară. Poate juraţii nu or să te creadă. 

— Poţi să speri, dacă vrei. 

— Se întâmplă de multe ori ca pacienţii să se îndrăgostească 
de tine? 

— Nu. Mi se întâmplă uneori să primesc cadouri sau 
telefoane anonime, atunci bănuiesc că unul dintre ei are o 
simpatie pentru mine. Dar nu-i iau niciodată în serios. 

— Nu te deranjează să te joci cu sentimentele lor? 

Femeia căută un şervet să se şteargă pe mâini, apoi se 
întoarse spre el. 

— În general, pacienţii mei sunt fragili emoţional. Se 
ataşează de mine şi încerc să-i susţin, ceea ce nu înseamnă 
că-i incurajez. 

Ben clătină încet din cap, cu o expresie zeflemitoare 
întipărită pe față. 

— Cum trebuie să fii abordată ca să reacţionezi, doctore? 

Lee îi zâmbi inocent. 

— Avocaţii îmi fac tot timpul curte. Încearcă să găsești ceva 
la care sunt mai vulnerabilă! 

Ochii lui Ben se întunecară. Își încrucișă bratele la piept. 

— Să ne întoarcem la Quentin. El mă interesează. 

— Aha! Îmi închipuiam! glumi ea. N-aș vrea ca săptămâna 
viitoare să fiu cauza meditaţiilor tale triste de pe balcon! 

— De acum înainte, cred că am să te fac să revii asupra 
depoziţiei. 

Lee nu fu surprinsă să audă declaraţia asta. 

— De asta m-ai adus aici, nu-i așa? O cină bună, un pahar cu 
vin, şi sperai să trec de partea ta! 

— Mi-ar plăcea să spun da. Însă mă tem că am alte motive. 
Ştiu că n-o să cedezi, chiar dacă ţi-aş da cel mai bun coniac. 

— Totuși, nu ti-ar displăcea să încerci. 

— Să zicem că încep să cred că depoziţia ta este turnată în 
bronz. 

— Continui să crezi că am făcut-o în interesul lui Jim? 

— E posibil. Totul depinde de ce mai simţiţi unul pentru 
celălalt. Despărțirea voastră a fost amiabilă? 

— Da. Suntem oameni în toată firea. Dar... 

— Te mai iubeşte? 

— Nu. 

— Eşti sigură? 

— De bună seamă. 

— Deci, negi că îl ajuţi în cazul ăsta. Să știi că e o lovitură 
importantă. Dacă reușește să câștige, ar fi un moment decisiv 
pentru cariera lui. 

— Cu atât mai bine. Să reuşească este ceea ce contează cel 
mai mult în ochii lui. 

— Da, dar Quentin? exclamă deodată Ben. Nu ti-e milă de 
băiatul ăsta? 

— Nu așa se pune problema, dar mă simt foarte... 

— Într-un cuvânt, putin îţi pasă de el! Este doar un caz 
printre atâtea altele! 

— Nu sunt cu totul lipsită de sensibilitate. Îmi plac oamenii. 

Bărbatul se aplecă spre ea. 

— Parc-ai fi sculptată în gheaţă. .. 

— Dacă m-aș lăsa copleșită de sentimente, domnule 
Kennedy..., începu ea, hotărâtă. 

— Nu te pierde cu firea! spuse el întinzând mâna să ia ceva 
dintr-un dulăpior ce se afla deasupra ei. 

Gestul lui o luă pe nepregătite, dar nu făcu nici o mișcare. 
Rămase lângă ea, ameninţător. 

— Dacă m-aș lăsa copleșită de sentimente, ai jubila! Ti-ar 
plăcea să mă vezi declarând, cu lacrimi în ochi, că învinuitul e 
un băiat adorabil. Dar nu se poate așa ceva! E datoria mea 
să-mi păstrez mintea limpede și să spun tribunalului ceea ce 
gândesc, altfel, procesul ăsta ar deveni o mascaradă. 

Cu un gest brusc, el așeză două cești pe masă. 

— Doi medici, consideraţi experți în specialitatea dumitale, 
l-au examinat pe băiat cu o săptămână înainte de a apărea 
dumneata și au ajuns la cu totul alte concluzii. Atunci, 
spune-mi cine are dreptate? 

— Eşti convins că e nebun? contraatacă Lee. Poate ăsta-i 
mijlocul cel mai simplu de a-i asigura apărarea. Ai recunoscut 
şi tu că este vinovat. Cauti doar să-l faci să evite închisoarea. 

— Trebuie să-mi apăr clientul prin toate mijloacele pe care 
le am la dispoziţie. 

— Câtă nobleţe din partea ta! Dar, chiar dacă pierzi 
procesul, îţi încasezi onorariul, nu-i așa? 

— Ah! Te rog! Fără predici! Bănuiesc că remuneraţia ta nu 
este nesemnificativă. 

— Eu, nu-mi construiesc cariera cu un proces, ca tine și Jim. 
Oricum s-ar termina, dragă maestre, o să fii mai bogat ca la 
început! 

— De acord! replică furios avocatul. Ai dreptate, recunosc, 
dar dacă nu sunt în stare să fac minuni, pot măcar să împiedic 
o hotărâre nedreaptă. Quentin Crist nu va merge la 
închisoare! Nu e locul lui acolo! 

— Pentru că este băiatul unui miliardar? 

— Nu, Dumnezeule! Pentru că e un puști zăpăcit care 
credea c-o să poată să se descurce... 

— Speriind o femeie nevinovată! Chiar mama lui! Pentru 
numele lui Dumnezeu! Închipuieţi că moare. Ce-o să se 
întâmple? 

— Acum trăieşte. Asta conteză. Dacă murea, ar fi fost 
altceva. 

— Eliberează-l şi o să-ţi mulțumească, dar va mai face încă o 
dată ceva asemănător! Își vrea banii cu orice preţ. Este un fel 
de perversiune, dacă nu nebunie. 

— Recunoșşti deci că este ceva în neregulă cu el! interveni 
imediat Ben. 

— Bineînţeles! Sistemul lui de valori este fals. Dar nu este 
singurul care se înșală, ce crezi, maestre Kennedy? 

— La mine te gândești când spui asta? 

Lee încercă să schițeze un zâmbet care ieși fals. Se aplecă 
spre cafetieră, turnă în cele două cești și, cu ochii cenușii 
deodată furioși, declară: 

— Cred că ghicesc ce ai în minte. Asta n-are nici o legătură 
cu Quentin. Te preocupă doar viitorul tău. 

— Cât de perspicace ești, doctore! o ironiză el luând o 
ceașcă. Nici un pacient n-a încercat să te strângă de gât? 

— Eşti tentat să faci asta? 

Femeia așeză cafetiera pe masă. Îi tremurau mâinile. 

— Da, spuse el în timp ce ducea ceașca la gură. Îmi vine să 
te strâng de gât! Sau mai rău! 

Lee rămase tăcută și lăsă furia să i se risipească. Ridică 
ceașca la rândul ei. Ben nu era deloc pe cale să-și piardă 
sângele rece. Își bea liniștit cafeaua. 

— În sala de judecată, nu ai clacat așa cum tocmai ai făcut 
acum, remarcă el. 

— Tocmai am clacat? repetă Lee, ca și cum şi-ar fi pus ei 
însăşi această întrebare. Pardon, nu se va mai întâmpla. 

— Ce te face să fii atât de nepăsătoare? o întrebă privind-o 
cum își bea cafeaua, cu un tremur de furie în glas. N-am văzut 
niciodată pe cineva să știe să se controleze mai bine ca tine. 
Mă întreb dacă ești mișcată de ceea ce i se întâmplă lui 
Quentin. N-ai inimă? 

Lee nu se lăsă intimidată de această acuzaţie. Ştia că avea o 
înfățișare rece, impersonală. Cine ştie dacă nu devenise 
indiferentă? 

— Te-am sărutat pentru că eram curios să ştiu ce ascunzi în 
suflet, explică el cu o voce care lui Lee i se păru nefiresc de 

îndepărtată. Credeam că trebuie să fii o femeie iubitoare, 
senzuală chiar... Dar m-am înșelat. Ce te face să fii atât de 
detaşată, atât de distantă? 

Răspunsul veni după câteva clipe de tăcere. 

— Voi, avocaţii, respectaţi legile pentru că știți că se 
încearcă a fi violate. Cam așa stau lucrurile și pentru mine. În 
munca mea, văd de prea multe ori ce urmări dezastruoase pot 
avea sentimentele nestăpânite. 

Ridică spre el o privire neliniștită. Fără îndoială că era prea 
prins în viaţa, în cariera, în cauzele lui, ca să poată înţelege. La 
ce bun să se destăinuiască unui bărbat? Era mai bine să-și ţină 
problemele pentru ea însăși. 

Ben lăsă jos ceașca și o prinse de încheietura mâinii. 
Femeia își simți pulsul accelerându-se la atingerea degetelor 
lui, dar păstră o înfățișare senină, ca și cum nimic nu-i tulbura 
liniștea interioară. 

— Să știi că uneori reușeşti să te descurci chiar violând 
legea, spuse el. 

O trase încet și o cuprinse în brațe. Femeia întoarse capul 
ca să evite sărutul care avea să urmeze, era sigură de asta, dar 
Ben nu încercă nimic. Se mulțumi s-o ţină strâns lângă el. Lee 
se trezi cu capul sprijinit pe pieptul lui, ascultându-i bătăile 
inimii. Femeia își permise să-l imbrăţișeze, dar gesturile îi erau 
neîndemânatice. Nu mai era sigură de nimic. Înghiţi cu greu 
şi spuse încet: 

— E timpul să plec. Am de lucru. Și tu ai, pentru proces, 
nu-i aşa? 


Capitolul 4 


O condusese în stradă, să aștepte taxiul împreună. 

— Mi-ar fi făcut plăcere să te conduc acasă, spuse el. 

— Da, sunt sigură, răspunse ea pe o notă ironică. Dar m-aș 
simți mai în siguranţă într-un taxi. 

— Aşa e viaţa! 

EI îi adresă unul dintre zâmbetele lui directe și bizar de 
intime. Din nou, era întruchiparea galanteriei. 

— Parc-ai fi Casanova din Palatul de Justiţie! glumi 
femeia. 

Ben aștepta liniștit alături de ea, cu mâinile înfundate în 
buzunarele pantalonilor. 

— Îmi place să fiu în compania femeilor, trebuie să 
recunosc. Mai ales în a acelora care, ca tine, mă provoacă. 

Lee nu răspunse reflecţiei lui. 

— Dată fiind reputaţia ta, ai avea de unde să alegi. De ce 
n-o alegi pe cea care ti-ar conveni cel mai mult s-o iei de 
soţie? 

— Nu-i nici o grabă! 

— Totuşi, dac-ai avea casa ta, ti-ar fi mai simplu. În felul 
ăsta, ai evita urmăririle în sala de judecată şi ascensoare. 

— Îmi place să trăiesc singur. N-am timp să mă consacru 
unei legături unice și durabile. Aș vrea, dar cu condiţia ca 
lucrul ăsta să nu ceară prea mult efort. 

— Îmi place că ești sincer! 

El începu să râdă. 

— Asta-ţi aduce aminte de cineva, nu-i așa? 

Lee se gândea într-adevăr la Jim. 

— Mă enervez când aud vorbindu-se despre casă, copii, 
adăugă el. Îmi place viaţa pe care o duc în prezent. 

La un moment dat, de după colț apăru taxiul care-i orbi cu 
farurile. Lee îi făcu semn, apoi se întoarse spre Ben. 

— Mulţumesc pentru cină. M-am simtit bine în compania ta. 

EI îi prinse mâna și o reținu câteva clipe. 

— La fel sunt și la micul dejun și la masa de prânz! Pot să te 
mai sun? 

Femeia nu-i răspunse imediat. 

— Am să aştept să se termine procesul, îi propuse el. 
Rareori mi se întâmplă să renunţ. Cred c-o să fii mai 
indulgentă cu băiatul ăla. 

Lee făcu semn din cap că nu, apoi, eliberându-și mâna, 
căută în geantă. 

— Numărul meu nu este în cartea de telefon. Dacă vrei să 
mă vezi, sună-mă dimineaţa. 

Îi întinse o carte de vizită unde nu figura decât numărul de 
telefon de la cabinet. O privi stupefiat. 

— Glumeşti! 

Femeia îi zâmbi poznaș. 

— Numărul de acasă e pe spate. De cele mai multe ori, 
seara sunt acasă. 

Ben întoarse cartea de vizită și clătină din cap. 

— Eşti altfel decât toată lumea. Trebuie să recunosc că mă 
pui pe gânduri. 

— Eşti un tip nerăbdător. Va trebui să mai treacă ceva timp 
până să fiu și eu interesată. Nu cred că vei avea curajul să 
aștepți. La revedere, ne vedem la Palat. 

El închise portiera, însă nu-i făcu nici un semn în 
momentul în care taxiul plecă. La rândul ei, nici ea nu se 
întoarse. Totuși, ceva îi spunea că rămăsese pe marginea 
trotuarului și aștepta ca mașina să dispară pentru a se duce 
acasă. 


— Dar, doctore, te rog... 

— Te simţi bine, Lenny! spuse Lee cu siguranţă în glas. 
N-are rost să mai vii până lunea viitoare! 

Lenny Beech se agită pe locul lui până ce vesta îi ajunse 
până la urechi. Cu vârful unui baschet, trase un șut în 
birou. 

— Te supără ceva, Lenny? 

— E clar că nu vrei să mă ajuţi! 

Lee își stăpâni oftatul care îi stătea pe buze și își încrucișă 
mâinile pe birou. 

— Sunt gata să ascult tot ce ai de spus. 

— E din cauza razelor ălora! izbucni Lenny. 

— Radiaţiilor, reluă Lee, răbdătoare. 

— Da! Au început din nou! Până la urmă or să mă doboare, 
ştiu eu! 

— Lenny! interveni Lee încercând să-și oprească pacientul 
înainte de a-l apuca o criză de isterie. De când ai ieşit din 
spital, radiaţiile aste nu te-au deranjat. Ti-ai luat 
medicamentele? 

Lenny o privea înnebunit, cu ochii ieșiți din orbite. 

— Da, dar simt radiaţiile astea! Sunt obosit, fetele se uită 
chiorâș la mine, radioul din mașină nu merge. Toate astea 
dovedesc că radiiaţiile au început din nou! 

— De acord, îl linişti Lee. Crezi că e mai bine să te întorci la 
spital? Acolo vei fi în siguranță. 

— Nu! protestă violent pacientul. Poţi să mă ajuţi acum. Poţi 
să mă scapi de ele. 

— O să fie mai bine la spital, repetă Lee prudentă. 

Așeză stiloul pe birou și îl privi pe Lenny îndeaproape. În 
ultimele şase luni, niciodată nu arătase atât de rău. Parcă-l 
măcina Ceva. 

— Ascultă, Lenny. Dacă nu poţi s-aștepţi până luni, atunci 
ne vedem joi dimineață. Cred că am o oră liberă. E mai bine 
aşa? 

— Da, dar după-amiză... mai târziu. 

— Numai la ora unsprezece am timp. 

Lenny se încruntă. 

— De acord. Dar dacă întârzii cumva, o să fie din cauza 
radiaţiilor. 

— Înţeleg. 

Lee se ridică și îl precedă pe tânăr în anticameră. Încă nu 
era ora prânzului, dar era foarte cald. Ziua avea să fie toridă. 

Margie, secretara lui Lee, bătea la mașină. În sala de 
aşteptare, era un bărbat care citea răbdător un ziar. Lee îl 
recunoscu și tresări. Lenny se ciocni de ea. 

— Margie, spuse Lee, fii drăguță și notează următoarea 
întâlnire cu Lenny Beech. Joi, la ora unsprezece. 

— Am înţeles, doamnă doctor. Este cineva care vrea să vă 
vadă, domnul... 

— Da, l-am văzut, spuse Lee grăbindu-se să-și întrerupă 
secretara. 

Remarcase deja că Lenny îl privea ameninţător pe Ben, și 
nu vroia să tragă niște concluzii pripite. Se întoarse spre Ben, 
şi cu tonul cel mai oficial posibil, îi spuse: 

— Vă rog să intraţi! 

Ben îl privi pe Lenny cu un calm imperturbabil și se 
apropie de Lee. 

— Bună ziua, doctore. 

— Bună ziua, îi răspunse cu o voce neutră, cu toată sclipirea 
de amuzament pe care i-o citea în ochi. 

Lenny le surprinse tertipul și, jignit, trânti violent ușa în 
urma lui. 

— Of, ce încuiat! mormăi Margie. 

— Am văzut afară o mașină tapisată cu folie de aluminiu, 
spuse Ben intrând în biroul lui Lee. 

— Da, e a lui Lenny, îi explică gazda. 

Înainte de a închide ușa, se întoarse spre secretara ei. 

— Margie, poti să pleci. Nu mai am nevoie de tine până la 
ora două. 

Apoi reveni la Ben. 

— Lenny se crede victima radiațiilor atomice. De asta se 
îmbracă așa gros, ai remarcat? Apropo, sper că nu şi-a tapisat 
şi parbrizul. Îmi promisese că n-o s-o mai ia de la capăt. 

Ben o privi surprins când o întrebă: 

— Vorbești serios? Încearcă să se omoare? 

— Sper că nu, răspunse doctoriţa cu gravitate. 

Se îndreptă spre biroul ei, dar Ben îi bară drumul. Lee 
şovăi, cu un zâmbet pe buze. 

În clipa următoare, se priveau ochi în ochi, nemișcaţi. 
Atracția reciprocă pe care o simţiseră la prima întâlnire fusese 
adevărată? Liniştea se încărcă rapid cu o asemenea tensiune 
încât răspunsul le fu dat înainte de a fi formulată întrebarea. 
Ei bine, această atracţie exista! 

Ben își vâri mâinile în buzunare și râse. Lee se simți 
deodată nervoasă şi neîndemânatică. Încercă să-l ocolească, 
însă el întinse o mână s-o oprească. 

— Nu, nu te duce să te ascunzi după birou. Așază-te aici, 
unde te pot vedea. Nu am venit pentru o ședință de 
psihanaliză. 

— N-aş fi mirată dacă-ai avea nevoie de așa ceva, domnule 
Kennedy, spuse Lee așezându-se. 

— Of! Nu începe din nou să-mi spui pe numele de familie! 
protestă el agasat. 

Se așeză în faţa ei, și se uită la decorul simplu dar plăcut 
care-i înconjura. Pereţii, de culoare crem, erau înveseliţi de o 


40 ELISSA CURRY 


reproducere a unei pânze abstracte de Picasso și de desene 
făcute de copii. 

— Unde-i canapeaua pe care-ţi așezi pacienţii când îi 
consulti? întrebă nou-venitul. 

— Lenny se aşază unde ești dumneata acum, îl întrerupse 
doctorița așezându-se picior peste picior. Găseşte că e mai 
putin inhibant când vorbește stând pe scaun. 

— Credeam că preferi să-ţi asculţi pacienţii stând întinși 
pe spate, ca să poţi să le cercetezi mai îndeaproape 
complexele. 

Lee își înăltă sprâncenele. 

— Te deranjează ceva? Procesul nu se desfășoară cum 
trebuie? 

— Nu prea bine, într-adevăr. 

— Credeam că Jim și cu tine trebuia să primiţi martori 
astăzi. Cum se face că ai venit aici? 

— Judecătorul e bolnav, spuse Ben morocănos. Ședinţele 
s-au amânat pentru mâine. 

— Să știi că-mi pare rău. Nici eu nu vreau să-l văd pe 
Quentin condamnat. 

— Serios? 

Deveni deodată foarte atentă. 

— Dar n-o să reușești să mă faci să spun niciodată asta la 
bară! 

— Trebuie să recunoști totuşi că te-am pus pe gânduri 
aseară. 

— Nu referitor la Quentin, răspunse ea fără să se gândească. 

El se ridică încet. 

— Uite ceva interesant! Vrei să fii mai explicită? 

— Nu! protestă ea imediat, respirația devenindu-i dintr-o 
dată accelerată. 

Numai de nu s-ar fi înroșit! Era atât de frumos în costumul 
elegant, atât de atrăgător și tulburător cu zâmbetul plin de 
subinţelesuri. Și atât de atent la cele mai neînsemnate gesturi 
ale ei! Acum, îi pândea zâmbetul care stătea să-i apară pe buze. 
Dar redeveni stăpână pe sine la timp. 

— De ce ai venit? Ai nevoie de ajutor? 

— Nu de ajutorul pe care-l așteaptă ceilalţi pacienţi de la 
tine, răspunse bărbatul prăbușindu-se din nou pe scaun. 

Întinse mâinile și o prinse de genunchi. 

— Dacă te-aș duce să mâncăm undeva? 

Lee îl privi în ochi, dar nu putu să citească nimic. Cu 
degetele pe genunchii ei, bărbatul parcă apăsa clapele unui 
pian. 

— Ei, ce-ai zice? insistă el. 

Ea încercă să treacă în revistă ce avea de făcut pentru ziua 
respectivă, însă căldura care iradia din mâinile lui o tulbura. 
Parcă-și simțea coapsele gata să-i ia foc. 

— De acord, dar cu condiţia să fii invitatul meu. E rândul 
meu. 

— Întotdeauna principiile tale! 

Ben se ridică și deodată ei i se păru foarte înalt. Îi întinse o 
mână s-o ajute să se ridice, apoi o cuprinse de mijloc. Femeia 
se înmuie. Când ridică braţele, ca pentru a-l îmbrăţișa, ochii 
lui Ben se aprinseră de dorință. Dar ea să mărgini să-l bată pe 
obraz cu un zâmbet şiret. 


42 ELISSA CURRY 


— Credeam că vrei să mergem undeva, să dejunăm... 

Îndepărtându-se de el, îl făcu să iasă din birou. În 
anticameră era o scară ce ducea la etajul de deasupra. Lee urcă 
şi-l invită pe Ben în apartamentul ei. Holul de intrare era 
spaţios și luminos, covoare orientale ajungeau până la tavan. 
În living, Lee adunase diverse obiecte vechi, printre care mai 
multe mobile și o colecţie de pendule expuse pe etajere din 
lemn de cireș. 

— Sunt drăguţe, nu? îl întrebă gazda în timp ce nou-venitul 
privea fără să scoată un cuvânt. 

— Da... Foarte drăguțe. Ti-a trebuit mult timp să le 
aduni. 

— Nu sunt destul de înstărită să pot continua colecţia asta. 
Un sandviș ti-ar conveni? 

— Da, bineînţeles, încuviință el în timp ce se uita la 
acuarelele de pe pereți. 

Lee nu putu să nu simtă o oarecare satisfacţie în fața 
admiraţiei evidente a lui Ben. ÎL lăsă în pace și se duse în 
bucătărie, de unde se întoarse două minute mai târziu. 

— M-am gândit că asta o să-ţi placă, îi spuse gazda arătându-i 
o sticlă de șampanie pe care abia o scosese din frigider. Vrei 
s-o deschizi sau preferi o bere? 

El puse mâna pe sticlă, zâmbind. 

— Așadar, colecționezi antichități, bei șampanie la prânz, și 
citeşti Playboy, cum văd lângă televizor. 

— Dumnezeule! Ai văzut-o și pe asta! 

— Da, ştiu, mormăi el, cumperi revista doar pentru 
articolele de fond! 

— Să ştii că am cumpărat-o pentru... Vai! Ai grijă de pisică! 

Pisica tocmai trecuse printre picioarele lui Ben și se 
pregătea să sară pe masă. 

— El e Sigmund, anunţă Lee. Acum o să-mi spui că era cât 
pe ce să ghicești cum îl cheamă, nu? 

Ben turnă șampanie în cupele pe care i le dăduse. 

— Doctore, cum se face că ne întâlnim mereu în 
bucătărie? 

— Trebuie să fie o legătură cu nevoile firești, glumi ea. Cred 
că-ți place să-ţi satisfaci nevoile elementare. 

Ridicară cupele și îşi comunicară din priviri un fel de toast. 
Apoi băură. 

— Acum, trecu Lee la atac așezându-și paharul pe masă, 
spune-mi tot. Am avut grijă să nu-mi uit nimic la tine. Doar 
n-o să-mi spui că mi-ai adus batista. 

— Vreau doar să te cunosc mai bine, în afara raporturilor 
profesionale. E drăguță casa pe care o ai aici. Psihologii câștigă 
mai mult decât cred eu? 

— Vorbești prostii. În primul rând, nu ocup decât o 
jumătăte din casă. Mai stă aici şi o scriitoare. 

— Roşcovana? Da, am întâlnt-o. Are picioare frumoase... 

Lee îl ameninţă cu cutitul. 

— Să nu te gândești să-i faci curte lui Amy! De-abia a 
terminat divorțul şi este foarte vulnerabilă. 

— Nici vorbă, ar trebui să mă cunoşti mai bine, spuse 
bărbatul sorbind din șampanie. 

— Casa este a mamei, continuă Lee pregătind sandvișurile. 
A locuit aici în anii când a stat separat de tata. Acum, s-a 
resemnat şi s-a întors la el. 

— S-a resemnat? repetă Ben cu o expresie zeflemitoare. 

— E o glumă în familie. Cu tata nu e uşor să trăiești. El este 
primul care recunoaște asta. Este chirurg și știi ce se spune 
despre cei care lucrează în domeniul medical. Cum mie mi-e 
comod să stau aici, mama nici nu s-a gândit s-o vândă. 

— Am remarcat că sunt mai mulți medici care stau pe aici. 
Vă întâlniți din când în când să vorbiti despre pacientii voştri? 
Gazda nu-și dădu osteneala să răspundă, dar îl întrebă: 

— Sandviș cu pui, sau cu peşte? 

— Şi una și alta, dacă se poate. Sampania mi-a făcut foame. 
Sau poate e din cauza prezenţei dumitale, doctore. Spune-mi 
de ce ţi-ai ales meseria asta? Pentru bani, ori pasiunea secretă 
de a face expertize psihiatrice în cazurile de crimă? 

Gazda se aşeză pe un taburet pe care și-l trase aproape de 
musafir. 

— Dar tu? Ce te incită într-un proces? 

— Nu-i o joacă, spuse el între două îmbucături. Nu mi-ai 
răspuns la întrebare. 

— De acord. Îmi iubesc meseria din multe motive. Lucrez 
de puţină vreme pentru tribunal. Nu sunt sigură că îmi place. 
O să stau doar șase luni, după care o să trag o concluzie. 

— De ce nu ai ales chirurgia? Spuneai că tatăl tău e chirurg. 

— Tu însuți ai fi preferat să intri în competiţie cu tatăl tău. 

Ben mai bău o înghiţitură de șampanie. 

— Ai o tehnică remarcabilă să te eschivezi întrebărilor! 
Răspunzi prin alte întrebări. 

— Deformaţie profesională, zâmbi Lee. 

— Calmul și siguranţa asta, le afișezi în interesul pacienţilor, 
sau exprimă adevărata ta fire? 

— Cine știe? glumi ea. 

— Mă faci să înnebunesc. Tot week-endul m-am gândit 
la tine. 

Și reciproca era adevărată. Avea atâta aroganță sexuală, o 
asemenea aură de virilitate! Dar mai mult decât atât, era 
inteligent și avea o gândire pătrunzătoare. Lee începea să 
înțeleagă de ce avea atâta trecere la femei 

— Ce ascunzi în sinea ta? o întrebă observând-o gânditoare. 
La bară, pari de neatins. Și totuși, ai șampanie în frigider, 
pentru cazul în care îţi vine să bei! 

Femeia își încrucișă încet mâinile. 

— Sunt liniștită de felul meu, uneori timidă. Ţi-am mai spus 
că nu ascund nimic. 

— Chiar nimic? 

Îi atinse mâna și o mângâie puţin. 

— Ei bine, eu cred că eşti rece ca să ascunzi mai bine o fire 
extrem de pătimașă. 

— Să zicem, replică ea încercând să-și limpezească 
gândurile, că am învățat să-mi înăbuș firea pătimașă, ca să 
folosesc expresia ta, ca să n-o eliberez decât atunci când 
vreau. 

— Şi atunci? nu-i dădu el răgaz, prinzând-o blând de mână. 

— Atunci mă supăr, sunt tristă sau furioasă, ca oricine. 

Bărbatul duse mâna ei la gură și-i mângâie degetele cu 
buzele. 

— Şi acum? 

Ea își stăpâni un fior și murmură: 

— Nu reușesc să ghicesc ce ai în minte. Este o simplă 
tentativă de seducţie, sau ai un alt motiv? 

— Cred că eşti o femeie care stârnește dorinţa... mai mult 
decât îmi pot închipui. 

— Nu aștepți de la mine decât o simplă recompensă 
sexuală? 

Lee avea o presimţire care n-o înșela. Totuși, instinctiv, își 
înnodă mâinile după ceafa lui Ben, și își trecu degetele prin 
părul lui scurt. 

— Încerci să mă faci să-mi schimb impresia despre Quentin 
Crist? 

O făcu să se ridice de pe taburet și o trase lângă el. 

— Uneori, e plăcut să te gândești numai la o recompensă 
sexuală. 

— Nu ştiu cum e, n-am încercat niciodată, răspunse Lee și 
glasul i se topi într-un suspin. 

Ben avea un trup atât de provocator! Toate simţurile femeii 
se deșteptară, nerăbdătoare. Simţea că era gata să-i cedeze. Îi 
cuprinse umerii cu braţele. Parcă stăteau să se contopească. 

— Haide, insistă ea, ce se-ntâmplă domnule avocat? 

— Eşti o femeie delicioasă, murmură bărbatul în timp ce o 
săruta pe umăr. 

— Ştiu că faci paradă de tehnica ta de seducător... Dar te 
rog să te opreşti. Vreau să știu adevărul. 

— Te rog să ai grijă de el! 

Lee tresări. ÎL prinse de mâini și-l privi în ochi, căutând 
să-i citească gândurile. 

— Despre cine vorbești? 

Bennett oftă și sprijinindu-și bărbia de creștetul ei, spuse 
încet: 

— Mama lui Quentin a murit astăzi. 

Lee îl împinse brusc. 

— Şi nu spuneai nimic! 

El o prinse de mijloc. 

— Da, ştiu. lartă-mă. 

— Dar e o josnicie! 

Era furioasă, şi se încordă în braţele lui. Îi înfipse unghiile 
în cămașă. 

— Linișteşte-te! 

— Lasă-mă! 

— Lee... 

— De ce-ai venit? îl întrebă ea, încercând să se elibereze. 
Eşti un... 

Bărbatul strânse dinţii ameninţător și o scutură brutal. 

— Lasă-mă să vorbesc, ce naiba! Băiatul ăsta are nevoie de 
ajutor. Şi astăzi, nu va avea parte de așa ceva de la familie. Nu 
vreau ca o grămadă de psihiatri, mai mult sau mai puţin 
şarlatani să se arunce asupra lui... 

— Du-te dracului! explodă Lee, fierbând de furie. M-ai 
testat, nu-i așa? Toate întrebările erau în scopul ăsta! Nu pot 
să spun cât te... 

— Nu vroiam să te apropii de el dacă te purtai ca o femeie 
ușuratică... 

— Nu-mi place să fiu manipulată! ţipă Lee trăgând de 
cămașa lui Ben cât pe ce s-o rupă. Detest asta! 

Ochii lui Ben deveniseră reci ca gheaţa. Puțin dispus să-i 
dea drumul, continua s-o ţină ferm în braţe. Ea gâfâia, dar 
începuse să se controleze. 

— Unde e? 

— Quentin? Într-un apartament de la... 

— Singur? îl întrerupse cu voce aspră. Doar nu l-ai lăsat 
singur... 

— Încă nu știe nimic. Nu știe că maică-sa a murit. 

Lee închise ochii și păru deodată că înțelegea ce vroia de la ea. 

— Dumnezeule. ..! 

— Nu pot să-i spun eu, zise Ben disperat. Nu știu cum o să 
reacționeze. Nu e rolul meu. Lee, pe tine te găsește 
minunată... 

— Şi aveai nevoie să verifici asta? 

— Da. Nu vreau ca el... 

— După tine, mângâindu-mă, sărutându-mă, era un fel de a 
te asigura că am inimă? 

— Dacă tu... 

— Până unde aveai de gând să mergi? Mi-ai fi dat vestea asta 
după ce m-ai fi avut? 

— Doctore, spune-mi ce-ai fi făcut în locul meu? mârâi Ben, 
strângând-o deodată ameninţător. 

Lee îi aruncă o privire furioasă. 

— Lasă-mă, repetă cu răceală, și-l împinse cu putere. Du-mă 
la Quentin! O să-i spun în locul tău ce s-a întâmplat. 

Se îndepărtă de el, fierbând de furie. 

— După ce o să fac treaba asta, vreau să dispari definitiv din 
viața mea, domnule Kennedy! 


Capitolul 5 


Când se întoarse acasă, în seara aceea, Lee bău ceea ce mai 
rămăsese din șampanie și se cam ameti. Stătuse cinci ore 
împreună cu Quentin, cinci ore epuizante. Vroia să le uite. 
Bulversat, Quentin era împărțit între remușcări și frică. Lee 
plecase de acolo când venise unchiul băiatului. Se simţea 
năruită. 

Pe la miezul noptii, reuși să se bage în pat, cu stomacul 
întors pe dos și inima grea. Se frământă mult timp în întuneric 
până să alunece într-un somn agitat. 

Miercuri, Quentin fu inculpat de crimă. Lee se duse să-l 
vadă, la cererea familiei, de data asta. Era înfricoşat. Sentința 
avea să fie dată săptămâna următoare. Dacă pleda vinovat, 
avea să primească vina cea mai uşoară. Lee nu se mai întorsese 
la tribunal, și nu-l mai văzuse deci pe Bennett de luni. Se 
felicita pentru lucrul ăsta. 

Viaţa își relua cursul firesc. Joi, trebuia să meargă împreună 
cu un coleg, Kenton O'Keefe, la concertul de binefacere pe 

care Orchestra simfonică din Pittsburg îl dădea la Heinz Hall. 
Lee şi doctorul O'Keefe, un psihiatru reputat, se cunoscuseră 
la spitalul din Pittsburg și de atunci, în afară de câteva luni 
când avuseseră un alt fel de relaţie, fuseseră prieteni adevăraţi. 
Mai mult ca oricine altcineva, Kent o susținuse pe Lee după 
despărțirea de Jim. 

Dar acum, el avea propriile probleme. 

— Chiar nu știu ce-am făcut ca să merit asta! îi spuse el în 
seara aceea, în timp ce beau câte un gin tonic pe terasa ei. 

— Cum așa? 

Lee luă un jurnal local, care se afla pe o masă joasă de 
lângă ea. Pe copertă, era fotografia lui Kent, care bea un 
cocteil cu o însufleţire ieșită din comun. 

— Ei bine, da, asta! exclamă el pe un ton disperat. 

Lee râse de el. 

— De ce nu te bucuri de atenţia pe care o stârnești? Trebuie 
să recunoști că ai talent de prezentator de televiziune și, în 
plus, ai mult farmec! Ai expresia gentilă, cinstită, pe care 
spectatorii... 

— Dumnezeule! Nu m-aș fi gândit niciodată că o să se 
ajungă la situaţia asta. Am acceptat să apar o oră, duminica, 
atâta tot... 

— Şi acum, apari pe ecran de cinci ori pe săptămână. 
Emisiunea e excelentă. Se pare că retetele publicitare sunt 
fantastice. 

— Nu vreau să mai aud vorbindu-se despre retetele astea 
blestemate! 

Kent se prăbuși pe unul din scaunele din fier forjat și își luă 
capul în mâini. Lee puse jos revista. 

— Dar, dragul meu, tu faci un fel de serviciu public. Vezi 
lucrurile dintr-o altă perspectivă. Popularizezi subiecte care-i 
privesc pe toţi spectatorii. Mi s-a întâmplat să-ţi urmăresc 
programul. Ei bine, după ce l-am văzut, am avut impresia că 
am înţeles mai bine, și totuşi nu sunt încă senilă! 

— Nu, nu încă, spuse el storcându-și lămâia în pahar. Dar 
n-am de gând să devin o stea de televiziune. În cele din urmă, 
asta mă îndepărtează de oameni. 

— Vrei să spui că-ţi lipsește contacul direct cu pacienţii? 

— Da. Cel mai mult îmi place să stau de vorbă între patru 
ochi, și nu circul cu reflectoare, camere de luat vederi și 
machiaje. 

— Liniștește-te, n-o să dureze! Nu rămâi o celebritate decât 
atâta timp cât păstrezi aparenţa frumoasă şi o personalitate 
sclipitoare! 

— Vorbești din propria experienţă! o ironiză el. 

— Ce vrei să spui? 

— Nu mă privi atât de inocentă, draga mea! Și despre tine 
s-a scris mult după ce ai fost martoră în procesul Crist. 
Numele tău va fi curând pe toate buzele. 

— Sper să nu fie așa! 

— Dumnezeule! Pe ce ton inocent ai spus asta! Ce s-a 
întâmplat? 

Lee lăsă ochii în jos. 

— Nimic. Dar pe viitor, o să am grijă să nu mă mai amestec 
în afaceri atât de zgomotoase. Ai dreptate. Nu-i comod să fii în 
atenţia publicului. 

— Ai fost determinată să-ți modifici depoziţia din cauza 
publicităţii pe care o are procesul? 

— Nu, nu asta vreau să spun. Am făcut ceea ce trebuia să fac. 

— Totuși, nu pari deloc mulțumită. 

După ce o examină o clipă, adăugă: 

— Ce te frământă? 

— Cred c-ar trebui să mă destăinuiesc cuiva, oftă Lee. Eşti 
dispus să mă asculti? Nu te plictiseşte? 

— Nu m-ai plictisit niciodată. 

Lee îi zâmbi, recunoscătoare. 

— Eşti drăguţ. De fapt, e vorba de Quentin. 

— L-ai văzut din nou? 

— Da, am fost însărcinată să-i anunţ moartea maică-si. Și 
bineînțeles, am rămas lângă el să se liniștească. Era distrus, 
Kent. ÎL chinuie remușcările. Bietul puști! 

— S-ar zice că te simţi aproape de el. 

— Sunt... adică, vreau să spun... mi-ar plăcea să-i dau o 
mână de ajutor. Este foarte vulnerabil. 

— Dar ai declarat că e sănătos mintal. Este, într-adevăr? 

— Când l-am examinat, l-am găsit lucid, ceea ce nu 
înseamnă însă matur și echilibrat. Dar nu poate fi declarat 
nebun în sensul legal al termenului. 

Femeia oftă din adâncul sufletului. 

— Fireşte, nu ştiu în ce stare de spirit se afla în momentul 
răpirii. Nimeni nu poate să spună, cu certitudine, dacă era 
responsabil de faptele sale. 

— Înţeleg... mormăi Kent. 

— Între grav tulburat și nebun, va fi întotdeauna o 
deosebire. Pentru mine, dincolo de aroganta lui, Quentin este 
doar un băiețaș, mai mult impulsiv decât violent, nu foarte 
inteligent și care crede cu naivitate că banii rezolvă toate 

problemele. Nu știu ce să mai cred. Nu este unul dintre 
cazurile tipice pe care le găsești în manuale! 

— Parc-ai avea un amestec de sentimente pentru el. 

— E puţin spus, murmură femeia, cu un zâmbet trist pe 
buze. Eu i-am decis soarta. Va merge la închisoare din cauza 
mea. 

— A făcut o crimă... 

— Dar ar fi scăpat de închisoare dacă n-aș fi făcut declaraţia 
aceea. Ar fi ajuns într-un spital psihiatric. 

— Mă surprinzi, Lee. Ştiai în ce fel de proces vei fi implicată. 
De ce te simţi vinovată? 

Lee clătină din cap. 

— Nu ştiu. Încerc o senzaţie înspăimântătoare. 

Kent o examină în liniște. Ea își așeză încet paharul pe 
masă. 

— Cineva îţi îngreunează situaţia? o întrebă în cele din 
urmă. 

Femeia oftă, iritată. 

— Da, Bennett Kennedy, avocatul apărării lui Quentin. 

— I-am văzut numele în presă. A fost și la televizor, nu? 

— Da, bineînţeles, încuviință Lee cu amărăciune. A acceptat 
cazul pentru banii pe care poate să-i scoată. Pe lângă el, 
Machiavelli este un amator. 

Kent fluieră surprins. 

— Nu ştiu ce-i cu el, dar ştiu c-a reușit să te exaspereze! 

— Şi încă cum! replică Lee, din ochii căreia ieșeau flăcări. 
Nu-ţi poţi închipui ce a imaginat! 

— Fii mai explicită! 

Lee se așeză mai bine pe scaun. 

— Am depus mărturie împotriva lui Quentin, pentru că așa 
m-a îndemnat conștiința profesională, înţelegi? Ei bine, după 
audiere, individul ăsta m-a invitat la cină. A fost fermecător, 
trebuie să recunosc. 

Interlocutorul se abţinu să nu zâmbească. 

— Şi luni după-amiază, a apărut la mine, și a încercat... a 
încercat să... 

— Parcă văd scena! 

— Nu râde! Încă de la început a încercat să mă manipuleze. 
M-a sărutat, a căutat să mă facă să-mi pierd capul, tocmai ca să 
vadă ce-o să se întâmple. Mi-a dat târcoale, ca să mă facă să 
revin asupra depoziţiei, sau altceva... 

— Altceva? 

— A vrut să mă trimită să-l anunţ pe Quentin de moartea 
mamei lui. Dar în loc să-mi spună asta ca un om civilizat, a fost 
cât pe ce să... Nu mai râde! Credeam că-mi ești prieten! 

— Mă distrează să te văd pierzându-ți calmul. Dar, iartă-l. 
Acordă-i circumstanţe atenuante. La urma urmei, își face doar 
meseria! 

— Vrei să știi până unde poate să ajungă sub pretextul că-și 
face meseria? 

— Liniştește-te, o îndemnă Kent râzând. Am impresia că 
este altceva la mijloc. 

— Nicidecum! 

— Ba cred că da! Kennedy este aproape de vârsta ta, are o 
situație bună și, după spusele tale, este un bărbat seducător. 
Ce te reţine? 

— Ce să fac? Să-i trag una? 

— Haide Lee! Spune-mi cum stau lucrurile! 

Furioasă, femeia se ridică și începu să se plimbe prin 
cameră, sorbind din când în când din pahar. 

— Să ştii că m-am întrebat ce se întâmplă cu tine din prima 
clipă când te-am văzut, spuse el după ce o examinase cu ochi 
pătrunzător. De obicei, te imbraci simplu, chiar dacă hainele 
sunt de la cele mai bune magazine. Dar astă-seară... ei bine, 
rochia asta... 

Lee înţelese că o citise, cu toate că nu vroia să recunoască 
lucrul ăsta. Era îmbrăcată în alb, culoare care nu avantaja 
decât puţine femei. Avea un umăr gol, și un șirag de perle îi 
contrasta cu pielea bronzată a gâtului. Pe celălalt umăr, rochia 
părea susținută de un trandafir alb, natural, care își răspândea 
parfumul în preajmă. Tesătura fluidă i se mula pe formele 
delicate. Părul, prins la spate, lăsa să i se vadă bine contururile 
feţei, și se revărsa într-o dezordine de bucle mătăsoase. 

Zâmbind, Kent desenă în aer încântătoarea siluetă a 
lui Lee. 

— Toaleta asta n-ai ales-o pentru mine, nu? 

— De ce nu? pufni ea. Îmi place să fiu seducătoare. Ai ceva 
de spus despre asta? 

— Nici vorbă, draga mea! Îmbracă-te cum vrei! Vine și el la 
concert? 

— Kennedy? Putin îmi pasă! În orice caz, dacă o să fie acolo, 
n-am de gând să vorbesc cu el. Și crede-mă că va fi primul care 
să vrea să mă evite. 

— Să sperăm că nu, murmură Kent ridicându-se la rândul 
lui. Seratele astea de gală mă plictisesc. Kennedy și cu tine 
poate veţi reuși să mă scoateţi din apatia mea! 

— Dragul meu Kent, te asigur că nu mă interesează nici cât 
negru sub unghie! 

— Draga mea Lee, de mai bine de un an de zile cauţi să te 
convingi singură că bărbaţii nu te interesează. Nu suntem toţi 
niște ticăloși, te asigur! 

Lee întoarse capul. 

— Sunt foarte ocupată. 

— Ah, ştiu! De bunăvoie te-ai aruncat cu capul înainte în 
muncă. După despărțirea de Venardi, ţi-e teamă să te atașezi 
de un alt bărbat, și te refugiezi în spatele pacienţilor tăi, a 
carierei... Pe scurt, te foloseşti de o sumedenie de pretexte. 
Eşti calmă de felul tău, dar ai devenit impasibilă, ca să ţii 
lumea la distanţă. Mă înșel cumva? 

Lee își încrucișă braţele la piept, fără să răspundă. 

— Nu, nu mă înşel, continuă Kent. E uşor de înţeles că l-ai 
impresionat pe Kennedy prin încrâncenarea și frumuseţea ta. 
Îi placi, şi asta te sperie. Te sperie mult de tot, draga mea. 

Femeia clătină din cap. 

— Of, Kent! 

— Ce? Mă înşel? De ce nu vezi partea bună a lucrurilor? Ce 
contează că nu tii tu hăţurile? 

— Vrei să spui că mă tem pentru că nu deţin controlul 
asupra situaţiei? 

— Exact. 

— Să pui diagnosticul bolii nu înseamnă s-o vindeci, 
doctore! 

— Nu, dar este jumătate de tratament. 

— Bennett Kennedy nu este pentru mine. Tu nu-l cunoști. 
Este periculos, sunt sigură de asta. 

— Numai în mintea ta. De ce nu faci o mică încercare? Să știi 
că nu înseamnă să bateti palma pentru o viaţă! 

— Ştiu cum e, am mai făcut asemenea încercări. 

Kent plescăi din limbă. 

— Ce memorie de elefant am! Ei bine, eu unul sunt de 
partea lui Kennedy. Un bărbat care vine la tine acasă, cu 
speranța să petreacă un moment plăcut, asta-i ceea ce-ţi 
trebuie! Bine, să plecăm! Eşti pregătită? 

Din nou, Lee oftă din toată inima. 

— Kent, uneori te găsesc minunat, dar alteori agasant! 

— N-am să-ţi pun întrebarea care se impune! spuse el 
râzând. Să mergem! 


Cu ocazia acestei gale de binefacere, luxoasa sală de 
concert Heinz Hall era arhiplină . 

— Vezi pe cineva cunoscut? o întrebă Kent pe Lee, în timp 
ce-şi croiau drum prin mulțimea elegantă. 

— Da, pe doctorul Horvath. Trebuie să mergem să-l 
salutăm? 

— Of, doamne, nu! Cu siguranță, nu-i de acord cu 
exhibiţiile mele la televizor. Crezi că femeia care-l însoțește 
poate să fie soţia lui? Nu e dreptate pe lumea asta! Este 
superbă! 

— Da... dar e proastă! 

Kent îi oferi braţul. 

— Ce mai e? Fl este cel care-ţi finanţează emisiunile? 

— Nu, finantatorul meu este un fabricant de mâncare 
pentru câini. Priveşte, nu-i procurorul tău? 

— Imposibil! protestă Lee. Doamne, ba da! Și vine drept la 
noi! Este ultimul om pe care aș fi vrut să-l văd astă-seară! 

— Vrei să încercăm să-l evităm? o întrebă Kent, antrenând-o 
în direcția opusă. 

— Vorbește atât de tare! gemu Lee. Fără îndoială, o să mă 
felicite cu vocea lui tunătoare pentru atitudinea mea la 
proces, şi eu o să mă înroşesc ca un rac! 

Lovind pe cineva cu umărul, Kent o împinse pe Lee spre o 
scară de marmură în spatele căreia femeia încercă să se ascundă. 

— Fără panică! Ai putea să te duci să te ascunzi la toaletă. 
Ah, bună ziua! spuse el salutând o brunetă drăguță în care Lee 
o recunoscu pe Sally Crist, sora lui Quentin. 

Și, mai rău ca orice, alături de Sally se găsea Bennett 
Kennedy! Și ei căutaseră să se ascundă dincolo de scară. 

— Bună ziua, spuse Bennett. 

— Bună ziua, îi răspunse Lee, politicoasă. Văd că aţi avut 
aceeași idee ca noi! 

— Să ne ascundem? întrebă Bennett râzând. Exact! Eu sunt 
Ben Kennedy. 

— Da, ştiu, răspunse Kent cu o simplitate dezarmantă. Pe 
mine mă cheamă Kent O'Keefe. 

Ben arăta foarte bine în costumul cu care era îmbrăcat. O 
prinse de cot pe femeia brunetă. 

— Sally, ţi-o prezint pe doctorita Gregor, și... 

— Ne cunoaștem deja, abia reuși să articuleze Lee. Ce mai 
faci, Sally? 

Sally avea vreo treizeci de ani, era înaltă și nu lipsită de gratie. 

— Bună ziua, Lee, îmi pare bine să te văd. 

Ochii îi sclipeau și avea o expresie neliniștită. 

— Bună ziua, bună ziua, spuse Kent strângându-i mâna cu 
căldură. Cred că am avut ocazia să lucrăm împreună la statul 
major al unui spital, acum vreo trei-patru ani, nu? 

Sally încuviinţă clătinând din cap și-i zâmbi emoţionată. 

— Nu mă aşteptam să te văd aici, având în vedere 
funeraliile, îi spuse el cu sinceră surprindere. Ai mult curaj. 

— Nu, nu sunt foarte curajoasă, răspunse ea privind 
neliniștită mulțimea. Bennett a fost amabil să mă însoţească. 
Comitetul de binefacere tinea să facă ceva pentru fratele meu, 
dar după ce s-a întâmplat săptămâna asta... 

— Înţeleg, interveni Kent cu compasiune. Ai venit să-l 
reprezinţi. 

— Cam așa ceva, oftă bruneta, aruncându-i o privire timidă. 
Din când în când, îţi văd emisiunea. E foarte bună. 

— Nu este meritul meu, protestă Kent. Echipa cu care 
lucrez este excelentă. Fac ceea ce mi se spune. 

Începu să-și aducă aminte de prima zi de turnare și pentru 
o clipă, îi făcu pe toţi să râdă. Era foarte abil, își spuse Lee. 
Făcuse în așa fel încât s-o împingă aproape de Bennett și ar fi 
fost nefiresc dac-ar fi încercat să se dea la o parte. Stăpânindu-și 
furia, rămase nemișcată, între Kent care o ţinea hotărât de cot, 
și Bennett a cărui haină îi atingea pielea goală. 

Ben îi aprecie rochia în tăcere. Avu chiar tupeul să facă un 
pas înapoi ca s-o vadă în întregime. Lee fierbea de furie. 

— Cum? Te machiază la emisiunile astea? o auzi exclamând pe 
Sally. De ce? Arăţi bine și fără așa ceva. Nu pot să-mi închipui... 

Lee se uită la Ben cu coada ochiului. Nu părea deloc 
interesat de conversaţie. Se întoarse spre Lee cu o privire 
complice. Ea scrâşni din dinți. 

— Nu sunt deloc surprinsă să te văd aici, dragă magistre, 
începu ea. 

— Perfect! Începi deci să te obișnuiești cu prezenţa mea. 

— Presupun că ai venit să-ţi lărgești clientela, continuă ea 
cu răceală. Nu trebuie să pierzi prea mult timp între două 
cazuri, nu-i aşa? 

— Într-adevăr. Nici tu nu pierzi, după cum văd. Doar dacă 
nu ieși cu O'Keefe din motive personale. 

— Asta nu te priveşte, i-o întoarse ea. 

Ben o prinse de braţ și o trase deoparte. Lee se agăţă de 
balustrada scării. Răceala marmurei o înfioră. Își înăltă bărbia, 
și-l fulgeră cu privirea. 

— Nu te uita așa la mine, îi ordonă el în bătaie de joc. 
Oamenii vor crede că suntem amanți. 

— Nu prea cred! 

— Ce-i între tine și doctorul „Televiziune“? Va trebui să 
intru în competiţie cu el? 

— Suntem prieteni. Spre deosebire de tine, este fermecător 
și plin de atenţie. Îmi place să fiu împreună cu el. 

— În plus, poate să-ţi fie de folos în carieră! 

— În cariera mea? 

Femeia începu să râdă. 

— Da, m-ai auzit bine. O să cedezi tentatiei de a face un 
psiho-show pentru milioane de telespectatori? Ai fi 
formidabilă, mai ales dac-ai apărea îmbrăcată așa. 

Îi atinse cu degetul arătător umărul gol, ca și cum ar fi vrut 
să-i vadă supletea pielii. 

— Dacă ai fi fost îmbrăcată așa la prima noastră întâlnire, 
chiar aș fi blocat liftul. Eşti stupefiantă! 

— În gura ta, aprecierea asta seamănă mai degrabă cu o 
insultă. 

Răceala marmurei o făcu din nou să se înfioare. 

— Doamne, nu! Nu-i o insultă, se apără el privind-o în ochi. 
Să ieşim de aici. Crezi că O'Keefe va accepta să aibă grijă de 
Sally? 

Deodată speriată de fluidul care parcă le unea trupurile, 
Lee respinse mâna lui Bennett. 

— Termină! Să știi că acum te cunosc foarte bine! 

— Nu, nu foarte bine, încă... 

— Încearcă să-ţi amăgești clienţii cu vorbe amăgitoare, nu 
pe mine! Nu-ţi merge! Eşti prea calculat. De ce ai venit cu Sally 
astă-seară? Nu ai supt destul de la familia asta? 

— Ea mi-a cerut s-o însoțesc. 

— Prezenţa alături de ea îţi va face un pic de publicitate, 
nu-i așa? Profiţi cât se poate din afacerea asta. 

Ben zâmbi, dar în ochii lui albaștri era o sclipire de 
gheaţă. 

— Publicitatea se pare că nu-ţi displace nici ţie, doctore! 
Altfel, de ce umbli cu această nouă vedetă a televiziunii? 

— Nu-l amesteca pe Kent în asta! 

— Nu-ţi place să fii în lumina reflectoarelor? insistă el. Nu 
ti-ar displace să devii celebră. Eşti la fel de însetată să reușești 
ca Venardi. Fără îndoială, O'Keefe te poate ajuta să mai urci 
câteva trepte. 

— Ascultă, domnule Kennedy, ocupă-te de cariera 
dumitale... 

— Mergem? interveni Kent prinzând-o de braţ cu 
subințeles, dovadă că surprinsese sfârșitul discuţiei lor. 
Concertul va începe. O să fim respinși dacă nu ne ocupăm 
locurile imediat. 

— Refuzaţi este cuvântul! spuse Ben cu ironie. 

Trecând prin faţa lui Lee, o prinse brusc pe Sally de braţ, 
cu un gest nepoliticos. 

— Totul e bine? o întrebă Kent pe Lee, văzând-o palidă. Vrei 
să te duci să te pudrezi pe nas și să te calmezi? 

— În loc de pudră, e cineva pe care mi-ar plăcea să-l 
pulverizez! exclamă Lee, urmărind cu privirea silueta lui Ben, 
în timp ce acesta intra în sală împreună cu Sally. 

— Cred că acolo o să ajungi, draga mea! Haide, vino! 


Capitolul 6 


Concertul se termină pe la ora unsprezece. Kent şi Lee se 
grăbiră să iasă. Maşina lui Lee era parcată la doi pași. 

— Aș bea un pahar, spuse Kent după ce se așeză pe locul 
pasagerului. Tu, nu? 

Lee răsuci cheia în contact, apoi își privi absentă 
însoţitorul. 

— Ce-ai spus? 

— N-are nici o importanţă. Văd că nu se prea leagă discuţia 
cu mine. 

Lee zâmbi şi admise binevoitoare: 

— În seara asta nu sunt o companie prea plăcută. Parcă ceva 
mă apasă pe inimă. 

— ..„Sau cineva! Să vorbim despre altceva. 

— Despre pacienţi? 

— Mi-ar face plăcere. Aș vrea să ştiu ce părere ai tu. 

— Ce mai face infirmiera ta, care se dă în vânt după 
pulovere? 

— În continuare în tratament. Dar tipul tău obsedat de 
radiaţii? 

— Cinstită să fiu, cu el nu-i prea bine. Încerc să-l pregătesc 
să se întoarcă la spital pentru un timp. 

— Continui să-i dai calmante? 

Șoferița încuviinţă clătinând din cap și băgă în viteză. 

— În înţelegere cu doctorul lui, vreau să-i măresc doza. 
Agentul tău de schimb s-a întors la consultatie? 

Vorbeau despre pacienţii lor, fără să le spună pe nume, ca 
să păstreze secretul medical, și le făcea plăcere să schimbe 
asemenea impresii. Așa petrecură restul serii, acasă la Kent, 
având alături câte un pahar cu vin roșu. 

Era unu noaptea când Lee se întoarse acasă. Mergea încet, 
şi cu cât se apropia de casă, cu atât mai mult nu-i convenea să 
se trezească singură. Sporindu-și neliniștea, se gândea mereu 
la Ben Kennedy. 

În cele din urmă ajunse la parcarea din spatele casei. 
Mașina lui Amy era acolo, ca de obicei. Dar mai era și un 
BMW parcat alături. Lee stinse farurile și rămase o clipă 
nemișcată, înainte să se hotărască să coboare din mașină. 
Noaptea era neliniștită. Vântul agita crengile copacilor și 
parcă se anunţa o furtună dinspre sud. Lee închise portiera și 
dădu ocol maşinii. 

lângă BMW era cineva. Îmbrăcată sumbru, persoana 
respectivă se confunda cu întunericul. Era vizibil doar 
triunghiul alb al cămășii. În mână parcă avea o ramură sau tija 
unei flori, pe care o aruncă atunci când Lee se apropie de el. 
Se opri la câţiva metri distanță. Inima îi bătea să-i spargă 
pieptul. 


DEDESUBTURILE UNUI PROCES 65 


— Ţi-ai asumat un risc venind aici, spuse ea. 

Ben rămase pe loc. 

— De ce? 

— Kent ar fi putut să fie cu mine. 

Ben se ridică încet ca o pisică. 

— Am câteva dosare în mașină. Am fi putut pretinde că 
trebuie să le studiem. 

— Kent nu-i prost. 

— Am spus asta? Am impresia că nu este nici o atracţie fizică 
între voi. Sau, cel puţin, nu mai este... 

— Dar ce-i cu felul ăsta de a..., începu femeia, înainte să se 
întrerupă furioasă și să-l întrebe: cum ai ajuns la concluzia 
asta, dacă nu te superi? 

Ben schiţă un zâmbet. Se duse liniştit spre ea, cu mâinile în 
buzunarele pantalonilor, cravata desfăcută. 

— Am citit în privirea ta. Ochii te trădează, când nu ești 
atentă. Niciodată nu sunt tulburaţi când se întorc spre Kent, 
cu toate că pare un băiat fermecător. 

— Într-adevăr, e un tip fermecător, mulțumesc. 

— Dar totul s-a terminat între voi de mult timp, cred eu. 

— Ai dreptate. 

— Îmi pare bine, pentru că putea să fie iubitul tău. Mi-a 
plăcut. 

— Dacă ştii atât de bine ce bărbat mi s-ar potrivi, ar trebui 
să-ţi dai seama că-ți pierzi timpul. 

El nu-i luă în seamă spusele, şi se apropie la mai puţin de 
un metru de ea. O mângâie cu privirea. Rochia îi flutura pe 
lângă corp, dar femeia rămânea nemișcată ca o piatră. 

Bărbatul făcu un semn cu bărbia spre mașina ei. 

— Asta-i tot ce ai? Un Volkswagen? 

Lee aruncă o privire spre buburuza decapotabilă, veche de 
doisprezece ani, la care ţinea atât de mult. Se întoarse spre 
Ben, și-i spuse pe un ton glacial: 

— Nu mă interesează aparențele de bogăţie sau simbolurile 
de virilitate. Pentru mine, mașina nu este decât un mijloc de 
transport. 

— Vaai! exclamă el teatral. Astă seară văd că încerci să fii 
nesuferită! 

Se auzi un tunet destul de aproape. Lee se uită la ochii lui 
Ben. 

— Ai băut? 

— Vin de la Sally, unde am băut un pahar sau două de 
coniac. Asta mă face să par periculos? 

Era obosită şi se simţea prea slăbită ca să-l mai respingă așa 
cum o făcuse mai înainte. De ce trebuise să vină? În primul 
rând, nu trebuia să-l lase să vadă cât o tulbura. 

— Şi când nu ești băut ești destul de periculos! 

Ben făcu un pas înapoi și, întinzând mâna, o prinse de 
bărbie și o întoarse cu faţa spre lumina palidă a lampadarului 
din apropiere. Îi privi atent genele lungi și coturul plăcut al 
obrazului. Tună din nou, dar Lee nici nu clipi. Numai buzele 
îi tremurau. 

Ben aștepta, și când ea ridică privirea limpede, îi spuse cu 
blândeţe: 

— Lee, îmi pare rău pentru ce-am făcut ieri. lartă-mă că 
te-am supus la probă. Ar fi trebuit să procedez mai cinstit. Dar 
eram îngrijorat pentru Quentin. De asta m-am purtat așa. Îmi 
pare rău. Ai dat dovadă că-i faci bine meseria. 

— De unde știi? N-ai rămas lângă mine să vezi cum stau de 
vorbă cu Quentin. 

— Cred că n-aș fi putut suporta. 

— Dar, cu toate astea, mi-ai fi dat o notă bună! 

Ben o privi în ochi. 

— Nu, Lee. Nu sunt în măsură să apreciez într-o altă 
meserie decât a mea. 

— Totuși, asta ai încercat să faci acum câteva zile! 

— Nu mă gândeam decât la Quentin. Avea nevoie de cineva 
care să-l apere de presa, care... 

— Ce frumos din partea dumitale! îl ironiză femeia 
întorcându-i spatele. 

— A fost un gest omenos din partea mea. Familia i-a întors 
spatele, eu nu. 

— Asta e scuza că m-ai manipulat! 

EI o făcu să se întoarcă și o privi în ochi. 

— N-aveam intenţia să te manipulez. Mi-era doar teamă să-l 
dau pe Quentin pe mâna celei care pretindeai că ești. 

— Ah! Te rog! protestă doctorita. 

Ben o prinse de umeri. 

— Recunoști sau nu, te porți ca un medic neîndurător. Cine 
ştie dacă nu ești mai amabilă cu cobaii din cușcă... Nu ăsta-i 
ajutorul de care are nevoie Quentin acum. Și dacă scena pe 
care am avut-o în bucătăria ta te-a înfierbântat un pic, Doamne 
ajută! Sunt mulțumit pentru băiatul ăsta! Dar de ce-ţi place să 
te joci cu cuburile de gheață? Asta nu înțeleg! 

— Nu te gândești, dragă maestre că ești poate singurul cu 
care am ales să rămân nepăsătoare? Mi-am dat de la început 
seama de manevrele pe care vroiai să le faci. Încercai să te 
folosești de mine. 

— E ridicol ce spui! 

— În prima zi, acasă la tine, vroiai să mă faci să revin asupra 
depoziţiei. Luni, aveai nevoie de ajutorul meu. Și astăzi? Mai 
vrei ceva de la mine? 

— Da, poate, mormăi Ben trăgând-o lângă el. 

Lee se sprijini cu mâinile de pieptul lui. 

— Te rog să renunti la tactica asta, şi dacă ai nevoie de 
mine, apelează la secretara mea. 

— N-ar putea să-mi satisfacă cererea, murmură bărbatul 
îmbrăţişând-o. 

— Ştie foarte bine să se ocupe și de oamenii violenti, spuse 
doctorita printre două gâfâituri, în timp ce încerca să se 
îndepărteze de el. 

— Sper! strigă el luând-o în brațe și lipind-o de trupul lui 
puternic. Pentru că tu ești atât de rece încât n-ai fi în stare să 
recunoști un act de violenţă dacă ai vedea aşa ceva! 

Fără să ia în seamă ploaia și protestele femeii, o sărută cu 
o sălbăticie amplificată de furia ei. Lee se zbătea prizonieră în 
braţele lui. Încerca să-l împingă cu o mână, în timp ce cu 
cealaltă se agăța de plastronul cămășii. I se zbuciuma în brate, 
dar adevărata luptă nu o ducea împotriva lui. Ştia că n-ar fi 
brutalizat-o niciodată. Se mulțumea s-o facă să acţioneze 
conform propriilor ei instincte. 

Femeia făcu tot posibilul să se stăpânească, să-și liniștească 
răsuflarea. Ben își dezlipi buzele de ale ei, dar o tinu în 
continuare strâns în braţe. 

— Haide, Lee! Jocul a durat destul! Nu poţi să mă priveşti 
cu ochii ăștia și să mă respingi. Arată-mi că în venele tale nu 
curge numai gheaţă! Da, arată-mi! 

Lee se desprinse din brațele lui, făcu un pas înapoi și, 
furioasă la culme, îi trase o palmă cu toată puterea. 

— Vroiai violenţă, uite că ai parte de așa ceva! îi spuse ea 
printre dinţi. 

Ben făcu ochii mari. Clătină de câteva ori din cap ca să-și 
vină în fire, și răspunse: 

— E un progres, în orice caz! 

Lee îl fulgeră cu privirea și se îndepărtă cu pași mari. 
Rochia ei era o pată de culoare în întunericul nopţii. Începuse 
să plouă mai tare și avea impresia că pielea ei era asemenea 
metalului înroşit sub picăturile reci. Încă un minut, își spuse 
în sinea ei, și se va sfârși. Fii calmă! 

— Lee! o chemă el. 

Femeia nu încetini pasul. 

— Dumnezeule! Lee, parcă eşti o banchiză! 

Ea se opri dintr-o dată. 

— Ce aștepți de la mine? Vrei să ajungi în patul meu ca 
să-ți satisfaci curiozitatea? Pe urmă o să mai faci un semn pe 
bara antişoc a mașinii luxoase pe care o ai, în cazul în care 
n-ai un alt mijloc de a-ți consemna aventurile sexuale! 

— O aventură sexuală? Asta ar însemna pentru tine? 

— Nu văd ce altceva ar putea să fie! protestă femeia 
tremurând în timp ce el se apropia. 

— Fir-ar al naibii! exclamă bărbatul prinzând-o de mână. 
Trebuie să înțeleg, ce se-ntâmplă între noi! Trebuie să vorbim 
despre asta! 

O împinse spre scări, mormăind o înjurătură care fu 
acoperită de zgomotul ploii. 

— Nu pe acolo! ţipă Lee când ajunseră la ușa din spate. Nu 
vreau să vii la mine. 

Ben se întoarse spre ea și replică: 

— Dar ești îngheţată! 

Femeia se desprinse din braţele lui. 

— Atunci, hai pe aici. Să mergem jos, în birou. 

— Acolo te simţi mai în siguranță? Poate să se-ntâmple 
oriunde! Dacă vrei să experimentezi. .. 

— Termină! îl întrerupse ea. 

Gazda deschise ușa și aprinse lumina. Lumina bruscă o 
orbi. Cu o mână ridicată să-și apere ochii, Lee șovăi. Ben o 
împinse înăuntru și închise ușa. 

— Spune-mi, doctore, ce se-ntâmplă cu noi? o întrebă 
urmând-o în birou. De ce, de fiecare dată când te ating, am 
impresia că ai curent electric în tine? De când te-am întâlnit, 
mintea și trupul meu te cer, în timp ce tu ești ultima femeie 
de care aș avea nevoie! 

Lee își acoperi urechile cu palmele. 

— Destul! 

Bărbatul îi dădu mâinile la o parte, obligând-o să-l asculte. 

— Ascultă-mă, pentru că am să spun cu voce tare ceea ce 
gândești. Între noi se petrece ceva unic, înfricoșător și de 
neoprit. Fir-ar să fie, mă gândesc tot timpul la tine. 

— Dar eu, eu vreau ca lucrul ăsta să se temine! ţipă Lee 
privindu-l în ochi. Nu vreau să mă las obsedată de nimeni! 

— Ia te uită! exclamă Ben trăgând-o spre el. Sărută-mă 
imediat, înainte să-ţi revii. 

Femeia își lăsă capul pe spate ca să scape, însă Ben se 
aplecă peste ea și o sărută pe gât. 

— Detest să fiu manipulată, suspină ea. Nu-mi place 
purtarea ta de Casanova! Nu vreau să-mi dai târcoale... 

— Dar mă dorești ṣi tu, mormăi bărbatul sărutând-o pe gât, 
pe urechi, și lipindu-se de ea. Mă dorești, nu-i așa, Lee? 

Deodată, totul se dădu peste cap. Lee întinse mâinile și 
palmele cuprinseră faţa lui Ben. 

— Fie, să terminăm odată! Pe urmă, lasă-mă în pace! 

Femeia se grăbi să-l sărute pe buze. Își pierdea capul, da! 
Însă el era atât de minunat, de viril, şi atât de provocator! Se 
lipi de el strivindu-și sânii de pieptul lui. 

— Acum! 

ÎL înlănţui trecându-și mâna pe sub haina lui. Între ei nu 
mai rămânea decât o barieră, cămașa. Cu mâna liberă, Lee 
începu să-i descheie nasturii. 

Ben o prinse de umeri și încercă să facă să-i alunece rochia. 
O sărută pe faţă, pe gură. Părea copleșit de patos. 

— Lee... 

— Nu spune nimic, îi murmură ea la ureche. 

Lee îl sărută pătimașă, o dată, apoi încă o dată. 

— După ce vom termina, o să poţi pleca în căutarea unei 
noi cuceriri! 

— Lee! 

— Taci! spuse femeia ciupindu-l, lucru care pe el îl 
surprinse și-i smulse un zâmbet. Vezi doar! făcu ea 
petrecându-și palmele pe trupul lui. Nu mă descurc rău, nu-i 
așa? Nu sunt chiar atât de rece cum credeai, nu? Ba sunt chiar 
fierbinte! 

Ben scoase un geamăt care-i trăda tulburarea. Trase de 
rochia lui Lee, îi dezgoli pieptul și incepu s-o mângâie pe sâni. 

Ea se îndepărtă de el şi, luându-l de mână îl conduse în 
obscuritatea biroului. Când ajunse lângă divan, își scoase 
pieptenii care-i ţineau părul. Buclele brune i se revărsară pe 
umeri. Ben îi desfăcu rochia. Ea își scoase imediat din picioare 
pantofii. Pe urmă, el îşi scoase haina, își descheie ultimii 
nasturi de la cămașă, în timp ce Lee făcu să-i cadă jos rochia. 

Ben o sărută pe ceafă. Femeia își așeză palmele pe coapsele 
fierbinţi, închise ochii și dorința care ardea în ea fu gata să 
izbucnească. Ben o făcu să se întoarcă și-i strivi sânii de 
pieptul lui. 

Lee gemu. Ridicându-se pe vârfurile picioarelor, își înnodă 
braţele în jurul umerilor lui Ben și își lipi buzele de ale lui. Cu 
o mână nerăbdătoare, îl prinse de cămașă și cu ajutorul lui, o 
dădu jos. 

Începu să-i exploreze spatele. Parcă încerca să-i cunoască 
fiecare mușchi, fiecare tendon, articulaţie, și vroia să le ţină 
minte. ÎI strânse mai tare în brațe. Trupurile lor aproape se 
contopiră. Nu mai era nici un pic de loc între ele. 

— Acum! se grăbi femeia. N-are rost să mai așteptăm! 

— Doamne, Lee! gâfâi bărbatul, nemaiputând să-și 
controleze cuvintele. Nu-i o joacă! 

— Treci la acţiune! 

O împinse spre divan, mormăind: 

— M-aș opri... dac-aș mai fi în stare! 

Își scoaseră hainele pe care le mai aveau pe ei și se lungiră pe 
patul îngust. ÎI sărută mai întâi pe gură, apoi pe gâtul puternic... 

Când nu mai suportă ce se întâmpla, o trase lângă el. 
Privirea lui aspră reflecta amestecul de plăcere și nemulțumire 
pe care-l simţea. 

— Lee! Nu asta înseamnă să faci dragoste, îi murmură el la 
ureche. Nu-i un concurs! mormăi bărbatul obligând-o să 
rămână pe loc şi să-i accepte mângăâierile. 

Dădu dovadă de multă tandrete înainte să ajungă cu gura 
la pieptul ei. 

— Nu, nu aşa! murmură femeia încercând să scape de 
exaltantele mângâieri. 

Copleşită de ceea ce simţea, începea să se abată de la 
cursul firesc al lucrurilor într-o inexorabilă spirală, însă refuza 
să se abandoneze plăcerii lui și să-i răspundă. Îi era atât de 
teamă! 

Până la urmă, ea fu cea care cedă. Ben scoase un geamăt 
lung de satisfacţie și o strânse în brațe cu blândeţe. Femeia 
avu impresia că inima o să-i explodeze. 

Timpul stătu în loc pentru o clipă. Ea își înfundă chipul în 
scobitura umărului său. Se terminase, așa cum îi spusese ea. 
Dar nu folosise la nimic. Continua să-l dorească. Era bărbatul 
pe care ar fi putut să-l iubească. 

N-o sărută. O mângâie, și-i cuprinse fața în palme ca să-i 
atragă atenţia. O obligă să-i întâlnească privirea. 

— A fost cel mai rău lucru pe care puteam să-l facem! 
declară el furios. 

Lee nu mai putea să respire. Ochii îi erau ancoraţi în 
privirea lui furioasă, dar nu putea să rostească nici un cuvânt 
de scuze. I se oferise, îl constrânsese s-o piardă. Acum, 
amândurora le părea rău. Se crezuse în stare să facă dragoste 
cu el, dar îi fusese frică să-i dea mai mult decât trupul. Îl 
îndepărtă de lângă ea şi se ridică. Își căută rochia cu care-și 
acoperi pieptul. 

— Nu-ţi mai rămâne decât să te întorci să cauţi alte femei în 
baruri, dragă maestre. 

Bărbatul clătină din cap. 

— Nu pot să cred că eşti în stare să-ți păstrezi sângele rece 
într-un asemenea moment... 

— Termină! îi atrase ea atenţia. 

Îşi îmbrăcă rochia trecând-o peste cap, fericită că poate 
să-și ascundă chipul pentru câteva clipe. 

— Sper că ce s-a întâmplat ţi-a răspuns la toate întrebările. 

El nu spuse nimic. Femeia își adună pantofii, lenjeria, 
evitând să-l privească, de teamă să nu-i vadă lacrimile care-i 
apăruseră în ochi. Totuși, nu se putu abtine să nu se aplece și 
să-l sărute pe frunte. 

— Te rog să închizi ușa când pleci, îi spuse gazda cu o voce 
pe care nu și-o recunoscu. 

O voce rece şi pe deplin controlată. 


Capitolul 7 


— Dumnezeule, ce agasantă poţi să fii! exclamă Kent. 

— Ce nu-ţi place la mine? întrebă Lee, plimbându-se 
nervoasă prin biroul pe care Kent îl avea la televiziune. Că nu 
sar de gâtul bărbatului ăstuia? Este o companie plăcută și slavă 
Domnului, e atrăgător. 

— Atrăgător? 

— Da, ca un amant. Imediat ce-l ating , am impresia că mă 
curentează. 

— Atunci, care-i problema? 

— Sunt îngrozită doar când mă gândesc că trebuie să-l 
întâlnesc. Mă simt umilită, m-am purtat ca o... 

— Stricată, completă Kent. Ai mai spus asta de zece ori. Ce 
aştepţi de la mine? 

— Să mă ajuţi, la naiba! Spune-mi ce-ar trebui să fac! 

Kent își așeză ceașca de cafea pe birou și se ridică. Avea la 
gât o babeţică de hârtie care să-i protejeze costumul la 
machiaj. Se uită la ceasul de la mână. 

— Lee, s-ar putea să nu vrei să auzi ce am să-ţi spun... dar 
am Să-ţi spun, oricum. 

— Uite ce schimbare! îl întrerupse ea provocatoare. 

Fl o privi ofensat. 

— Într-o bună zi, când o să te trezeşti, o să-ţi dai seama că 
nu mai ai douăzeci de ani. Poate vei fi ajuns la vârful carierei, 
dar ai să te trezești singură. Dacă vrei să reînnozi relaţiile cu 
bărbaţii, sunt de părere că individul ăsta îţi oferă cea mai bună 
ocazie să începi din nou. 

— Şi dacă o să mă ard? 

— Ei bine, o să te arzi, spuse simplu Kent. 

— Mă crezi proastă? 

— Da, te porţi ca o adolescentă căreia-i e rușine să meargă 
la balul de la liceu din cauză că are coșuri. Vorbeşte cu el. 
Du-te să-l vezi în loc să-ţi pierzi timpul cu mine. Chiar astăzi. 
Dă ochii cu el și cere-i scuze pentru astă-noapte. Spune-i tot 
ce simți. 

— Nu pot! 

— „Nu pot!“ repetă Kent malitios, cu glas de fetiţă. 

Pe urmă, devenind din nou amabil, adăugă: 

— Fă apel la imaginaţie. Vezi dacă poţi să găsești ceva 
plauzibil! 

— Kent... 

EI şovăi, fiind deja pregătit să înceapă înregistrarea pentru 
emisiune. 

— Da... 

— Tu eşti prietenul meu cel mai apropiat. 

— Sper că nu pentru mult timp! Oh, încă un lucru! 

Lee așteptă cu interes să audă ce mai avea să-i spună. 

— Spune-i pe numele de familie, îmi promiţi? Să nu-i 
rosteşti niciodată prenumele, spuse făcându-i cu ochiul. 

Spunând acestea, gazda ieși. Rămasă singură în birou, Lee 
se uită dezorientată în jurul ei. Kent își începuse seria de 
emisiuni doar de o lună și încăperea era încă plină de florile 
pe care i le trimiseseră susținătorii, cu ocazia premierei. Făcu 
o plimbare agale prin birou, gândindu-se la îndemnul lui Kent 
de a face apel la imaginaţie. La un moment dat, se uită la ceas. 
Avea timp. 


O oră mai târziu, secretara lui Ben îi spunea: 

— Îmi pare rău, domnul Kennedy se va duce să mănânce cât 
de curând. Dacă doriţi o întâlnire cu dânsul, mi-ar face plăcere 
să vă notez numele și numărul de telefon. 

— Ştiţi dacă trebuie să dejuneze cu cineva? întrebă Lee fără 
să cedeze. 

— Nu pot să vă spun, răspunse secretara. 

Apoi, după ce o privi pe Lee câtva timp cu atenţie, păru să 
reconsidere situaţia, şi declară hotărâtă: 

— Nu, sunt sigură că nu se vede cu nimeni la prânz. De fapt, 
cred chiar că a hotărât să nici nu plece de aici la ora dejunului. 

Surprinsă, Lee făcu ochii mari. Secretara îi făcu semn cu 
degetul arătător. 

— Acolo, în față. 

Lee zâmbi, încântată. 

— Mulţumesc. 

Uşa era de abanos. Lee puse mâna pe clanţa arămie, și 
ezită. Îi era frică. Dacă ar fi vrut, Ben ar fi putut s-o dea imediat 
afară. 

— Intră! o încurajă secretara. 

Nou-venita trase adânc aer în piept și deschise ușa. Era 
aşezat la un birou impozant, cu un blocnotes deschis în față. 
Purta cămașă albă, cravată cu dungi, și ochelari pe deasupra 
cărora o privi pe Lee când intră. Aceasta închise ușa și păși pe 
mocheta groasă. Temătoare, se opri la trei metri de birou. 

— Bună ziua... Îmi pare rău că te deranjez. Dacă ai de 
lucru, am să plec îndată ce termin ce am să-ţi spun. 

El nu o ajută deloc. Rămase așezat, imobil, observându-i 
confuzia. Intrusa înghiţi în sec. 

— Îmi cer scuze pentru felul cum m-am purtat astă-noapte. 
Ai fost foarte corect până când am reacţionat ca o nebună. 
Dacă n-aș fi încercat să te seduc, lucrurile s-ar fi petrecut cu 
totul altfel, și... și... Pe scurt, scuză-mă. M-am purtat aiurea. 
Nu meritai asta. 

El își dădu jos ochelarii și şi-i strânse. 

— Nu sunt atât de echilibrată cum crezi, adăugă femeia cu 
voce tremurătoare. De fapt, azi-dimineaţă, pentru prima oară 
de când am început să-i cer sfatul, psihanalista a fost atentă la 
cel mai neînsemnat detaliu din spusele mele. I-am vorbit de 
tine cu lacrimi în ochi. Îmi pare rău că ai fost victima 
conflictului meu psihologic. Freud ar fi spus probabil că 
refulându-mi. .. 

— Nu complica lucrurile apelând la jargonul ăsta al tău, o 
întrerupse cu blândeţe. Te descurci mai bine cu cuvintele tale. 

Lee se opri brusc. Se așteptase să-l vadă respingând-o, dar 
amabilitatea primirii lui o șocă. Inima începu să-i bată mai 
repede. Tuși să-și dreagă glasul. 

— Am avut de multe ori de-a face cu pacienţi care aveau 
probleme serioase. Cei mai mulți dezertau din societate și se 
închideau în ei înșiși când problemele deveneau prea 
împovărătoare. Și eu eram gata să fac același lucru. Ar trebui 
să-ți mulțumesc că mi-ai dat voie să ies din izolarea mea. 
Noaptea trecută... noaptea trecută, am vrut să-ţi dovedesc că 
nu eram atât de insensibilă cum credeai. Dar mi-a fost teamă 
să te las să vezi cât pot să fiu de sensibilă. Mi-am tinut în frâu 
emoţiile și acum îmi pare rău. Ai dreptate, a fost cel mai rău 
lucru pe care puteam să-l facem. Îmi asum toată 
responsabilitatea. 

— Ar trebui să terminăm? întrebă Ben cu o voce calmă. 

— Să terminăm? repetă ea. 

El își așeză cu grijă ochelarii pe birou. 

— Nu mai poti suporta atracţia care există între noi? 

— Nu știu, spuse ea cât putea de sincer. 

Ochii începură să i se umezească. Își adună tot curajul ca 
să adauge: 

— Cred că mi-ar plăcea să aflu dacă sunt în stare. 

Ben continuă să-i examineze chipul. Lee avu impresia că se 
sufocă. Încă putea s-o dea afară. Brusc, el se destinse și, 
arătând spre coșul pe care-l adusese, o întrebă: 

— Ce-ai acolo? 

— Aici? făcu ea. 

Îşi recăpătă suflul și își aduse aminte de coș. 

— Ah! e o gustare... Credeam că... Lucrurile merg 
întotdeauna mai bine când mâncăm. 

— Perfect! aprobă el împingându-și scaunul înapoi și 
ridicându-se. Nu mi-am luat micul dejun azi-dimineață. 

Lee se simți deodată liniștită. El n-avea deci de gând să 
rupă legătura. Îi dădea o nouă șansă. 

— Nici eu nu mi-am luat micul dejun. Cred că aveam 
stomacul strâns de frică. 

Ben îi zâmbi înţelegător, și ochii lui albaștri sclipiră. Era 
clar că fusese bulversată. Se părea că această mărturisire o 
costase. 

Femeia se apropie cu pași şovăitori şi aşeză coșul pe birou. 
Înăuntru se auzi clinchetit de pahare, foșnet de hârtie de 
ambalaj. Ben își înălță sprâncenele, amuzat. 

— Ce-ai în trusă, doctore? 

Se simţea deja mirosul puiului la grătar și al prăjiturii cu 
ciocolată. Lee zâmbi la rândul ei. 

— Un dar de pace, Ben, zise femeia, spunându-i pentru 
prima dată pe nume. Am luat la rând toate magazinele de pe 
lângă casă. Am fost și la cel de vinuri, dar nu avea nimic la 
rece, așa încât cel pe care l-am luat e cald. 

— Ne descurcăm noi. 

Apăsă pe butonul interfonului. Se auzi imediat vocea 
secretarei: 

— Da, domnule. 

— Jane, poți să te descurci să ne faci rost de niște gheaţă? o 
întrebă pe secretară fără s-o scape din ochi pe Lee. 

— Bineînțeles, răspunse tânăra râzând. Mai vreţi și 
altceva? 

— Da. Să nu-mi faci nici o legătură, te rog. 

— Cred că înţeleg la ce vă gândiţi, domnule. 

— Mă îndoiesc, replică șeful și întrerupse legătura. 

Lee își desprinse privirea din ochii lui, și începu să-și facă 
de lucru cu coșul. 

— Nu te enerva, îi atrase Ben atenţia cu blândeţe. 

Înconjură biroul și veni lângă ea. Lee simţi imediat că-și 
schimbase apa de toaletă. Fără s-o atingă cu un deget, numai 
prin prezenţa lui, îi transmitea fluidul pe care-l simţise din 
prima zi, dar care, de data asta, era mai puternic. Ar fi vrut 
să-l mângâie ca să afle până la ce nivel de extaz putea s-o 
conducă această încărcătură electrică. 

Însă Ben, devenit deodată timid, ezita să pună mâna pe ea. 
Evenimentele din ajun le arătaseră la ce puteau ajunge printr-o 
atingere. Se mulțumi să-i spună vesel: 

— Mă bucur că ai venit. 

— Trebuia să fac asta, răspunse ea pe un ton care se vroia 
amuzant. Ti-am adus ceva înapoi. 

— Ce anume? 

Lee căută în buzunarul hainei. 

— Uite. 

Ea îi prinse mâna și-i puse în palmă un nasture de la cămașă. 

— Dar cum de l-ai găsit? Ai o privire de vultur! 

— Glumești! La cinci dimineaţa, în halat de baie și papuci 
am coborât în birou şi am căutat o oră și jumătate, în patru 
labe, năsturelul ăsta! 

Ben pufni în râs. Lee simţi un fior de plăcere. Închise ochii 
ca să-i savureze mai bine hohotele. Da, era foarte mulțumită 
că venise. 

— Lee, murmură Ben, cu zâmbetul pe buze. 

Ea deschise ochii, tresărind. 

— Nu trebuia să faci asta. 

— Să-ţi dau înapoi nasturele? Ba trebuia! 

EI clătină din cap. 

— Ştii foarte bine ce vreau să spun. Nu trebuia să vii să-ți 
ceri scuze. Am meritat ce s-a întâmplat. Ştiam ce avea să 
urmeze, totuși, te-am împins s-o faci. Iartă-mă. 

Ea îi închise palma. 

— Nu, te rog. Dacă ne cerem scuze la nesfârșit, n-o să mai 
avem timp de nimic altceva. 

Ochii lui Ben scânteiară. 

— Te gândești la ceva anume? 

Lee își simți inima bătând mai repede. ÎI privi cu ochii 
sclipindu-i de excitare. El o prinse de bărbie și o ridică în așa 
fel încât să-i apropie gura de a lui. 

O bătaie discretă în ușă și imediat Ben și Lee fură la un 
metru unul de celălalt. 

— Intră! spuse Ben pe un ton amabil. 

Prin deschizătura ușii, Jane aruncă o privire nesigură. Apoi, 
văzând că totul era în regulă, intră în cameră, cu două boluri 
de plastic pline cu gheaţă. 

— Am adus gheaţa, domnule. Dacă mai aveţi nevoie de 
ceva, mi-ar face plăcere să aduc înainte să plecaţi la dejun. 

— Nu, atât e suficient, o liniști Ben luându-i bolurile din 
mâini. 

Apoi se grăbi s-o conducă spre ușă. 

— Mulţumesc, Jane. Îţi apreciez bunăvoința. Poţi să te duci 
și tu să mănânci. 

— Am înţeles, şefu'! 

— Sper și eu! 

Închise ușa în urma ei, și trase zăvorul care făcu destul 
zgomot ca să se audă și de pe partea cealaltă. 

— Ho, ho! făcu Lee, și avu impresia că și Jane exclama la fel 
în același timp. 

— Bine! Unde rămăseserăm? întrebă Ben apropiindu-se de 
birou. 

Lee trase coșul lângă ea. 

— Urma să mâncăm de prânz. Poftim, în onoarea ta! 

Îi întinse o sticlă cu vin, într-o oarecare măsură ca să-l 
împiedice să se apropie. El o luă bombănind: 

— Văd că are importanţă pentru tine! 

— Avem pui, şuncă.... dacă vrei brânză... sau doar 
desert... Ah ! iartă-mă, se corectă imediat. O să vezi desertul 
când o să-i vină rândul. O să începem cu puiul. 

Ben râse din nou. 

— Eşti uimitoare! Te-ai gândit să aduci și un tirbușon?... 
pentru că ne-ar trebui așa ceva. 

— M-am gândit, bineînţeles! exclamă femeia căutând în coș. 
Or să te surprindă talentele mele! 

— Nu m-am îndoit nici o clipă că ai așa ceva, replică el. Adu 
totul lângă canapea! O să fie mult mai comod. 

Într-un minut, totul fu organizat. Lee puse un şervet în 
carouri pe masa joasă, și-i înmână altul lui Ben. Cumpărase 
ce-i plăcea mai mult: pui la grătar, pâine cu cartofi, creveţi în 
sos picant, și o apetisantă salată de cartofi pe care trebuia s-o 
mănânce cu tacâmuri de plastic, direct din caserolă. 

Ca să ude totul, era un spumos italienesc, care risipi 
nervozitatea lui Lee. De fiecare dată când Ben își umplea 
paharul, se grăbea să-l ducă la gură și să bea o înghiţitură ca 
să nu se verse spuma. 

— Fantastic! declară el apreciind buchetul vinului. 

Se aplecă și apăsă pe butonul unui aparat de radio. Se auzi 
imediat un rock and roll care umplu încăperea. Ben lăsă încet 
volumul aparatului, se rezemă pe canapeaua de piele, își 
scoase pantofii și își așeză picioarele pe masa joasă. 

Lee îi întinse cu furculita o îmbucătură de salată de cartofi, 
apoi îi lăsă furculiţa în gură ca să deschidă un borcan cu 
muștar. Își scosese vesta, își suflecase mânecile cămășii, și își 
încrucișase picioarele sub ea, după ce se descălțase. 
„Destinde.-te, profită din plin de clipa asta“, își spunea. 

Ben înghiţi salata de cartofi, după care se uită cu interes la pui. 

— O să facem deseori asemenea mici ospețe, doctore? În 
fiecare săptămână? 

— Crezi că o să mai vorbim săptămâna viitoare? întrebă 
femeia, luând o pulpă de pui. 

— Înţeleg că n-ai încredere, doctore Lee. Gândește-te serios 
la propunerea mea. 

Doctorita îi făcu semn spre încăperea frumos aranjată în 
care stăteau, și spuse : 

— Poţi să lași deoparte treburile? Decorul ăsta mă 
impresionează. N-ar trebui să alergi după client! 

Biroul era plin de dosare și cărți groase de drept din care 
ieșeau semne de carte. În spatele biroului, un raft gemea de 
bibliorafturi. Se părea că Bennett ştia să-și organizeze munca 
astfel încât să fie cât mai productiv. 

— Pun pariu că nu-ţi petreci prea mult timp visând, adăugă ea. 

— Nu, într-adevăr. Ţi-am mai spus, nu-mi place să pierd 
timpul. Avem și castraveciori? 

Lee căută imediat borcanul printre ceea ce adusese și, când 
îl găsi, i-l întinse spunând: 

— Şi totuși, săptămâna asta ai pierdut. 

Privirile li se întâlniră pentru o clipă. 

— Da, miercuri Quentin a fost declarat vinovat. 

— Te-ai lamentat pe balcon? 

— Nu, răspunse el desfăcând capacul borcanului. N-am avut 
timp. 

— Ah! Uitasem, murmură ea. Pe urmă a fost acuzarea de 
omor. 

— Exact. Procurorul n-a suspendat audierile decât pentru 
înmormântarea doamnei Crist, din respect pentru familie. 

— Câtă bunăvoință... Neaşteptat din partea lui! 

— Sunt alegeri, anul ăsta! Are nevoie de fonduri și familia 
Crist are prieteni foarte bogaţi! exclamă Ben pe un ton 
zeflemitor care nu-i scăpă lui Lee. 

— Quentin va fi reținut? 

— Da, cu siguranţă. Pe urmă, va aștepta în închisoare să fie 
dată sentinţa. 

— Când o să fie închis? 

— Săptămâna viitoare. Luni, probabil. 

Lee lăsă jos copanul. 

— Bietul Quentin... 

Ben o studie cu o privire calmă. Femeia oftă. 

— Sărmana doamnă Crist... 

— E greu să ştii de partea cui să fii, nu-i aşa? 

Lee se întoarse spre el. 

— Şi biata de mine, dacă trebuie să mai fac o nouă 
depoziţie! 

Ben clătină din cap. 

— Sper că nu. Nu ne-ai fost de prea mare ajutor, prima 
oară! 

— Ce-o să faci acum? După Jim, Quentin nu va putea scăpa 
de închisoare pe viață. Cum o să poți... 

Ben se aplecă să-și ia paharul și, în trecere, o bătu cu palma 
pe coapsă. 

— Nu-ţi face griji, draga mea, dar dacă este un lucru pe care 
un avocat nu-l face niciodată, acesta este de a nu dezvălui unei 
alte persoane ideea pe care o va susţine în pledoarie. 

O clipă, Lee savură senzaţia de căldură pe care mâna lui 
Ben i-o lăsase pe coapsă, apoi îl întrebă cu un aer grav: 

— N-ai încredere în mine din cauza legăturii pe care am 
avut-o cu Venardi, nu-i așa? 

— Nu, spuse Ben pe un ton ferm, dar pe viitor am să încerc 
să te tin departe de el. Ai ceva de obiectat? 

— Nu cred, răspunse evitându-i privirea, dintr-o dată 
timidă. 

Ben oftă, exasperat. 

— Nu poţi să faci ceva mai bun, Lee? 

Femeia făcu ochii mari. 

— Cum așa? 

El arătă spre mâncare, vin, radio. 

— Ai organizat această mică petrecere, și lucrul cel mai 
romantic pe care l-ai putea face acum, după ce am mâncat și 
mă Simt atât de... 

Femeia îi vâri un crevete în gură ca să-l facă să tacă. 

— Sunt novice în domeniul ăsta, adu-ţi aminte. Încurajează-mă. 

Ben aşteptă. 

Atunci, se aplecă şovăitoare, și-i puse o mână pe piept. Mai 
avea crevetele între dinţi când ea se aplecă încet ca să-l 
împartă cu el. După ce-și mușcă bucata ei atingând buzele lui 
Ben, se dădu înapoi și-l șterse cu șervetul. Îi simţea răsuflarea 
fremătândă. 

El își înghiţi jumătatea de crevete și, cu voce aspră, o 
întrebă: 

— Îti mai e foame? 

— Da! declară Lee categoric. 

Trase lângă ea salata de cartofi, adăugând: 

— Mă tem că aș prefera să mănânc, mai mult ca orice. 

— Nu pentru mult timp, îi răspunse el râzând cu blândețe. 

Se apropie de ea, furculita lui plonjă în salată, și luă de 
acolo o bucată mare de cartof pe care i-o duse la gură lui Lee, 
distrându-se, îndepărtând-o când vroia s-o ia. Până la urmă, 
femeia înhăță bucata asemenea unei știuci care-și prinde 
prada, și Ben își retrase încet furculita. Îi observa curba gâtului 
și se aplecă să-i sărute buzele umede. 

— Lucrurile importante mai întâi, protestă femeia citindu-i 
gândurile. Să terminăm creveţi, și după aceea o să ne ocupăm 
de prăjitură. Așteaptă s-o vezi. 

— Cât suspans... Abia aştept să văd! 

Mâncară, vorbind despre tot felul de lucruri. Uneori 
râdeau, alteori erau îngrijoraţi și nesiguri. Era momentul să se 
cunoască mai bine unul pe celălalt. Se atingeau inocent, de 
cele mai multe ori. Degetele se mângâiau pe sticlă, șoldurile li 
se apropiau, și în aceste atingeri fugare era o promisiune 
incitantă. 

Mâncau din prăjitura savuroasă cu o singură linguriţă, și 
deodată, gesturile lor se încărcară de senzualitate. Ben îi 
întinse o bucată mare de prăjitură și ea ridică mâna să-l 
oprească, dar nu-l convinse. Palmele lor se atinseră și degetele 
se înlănţuiră. Atunci, Ben o împinse pe canapeaua de piele. 
Femeia înghiţi ce avea în gură și sughiță, temătoare. Era 
imobilizată sub el. 

— Acum, te-ai săturat? 

— Dacă m-am sătutrat? Dau pe dinafară! exclamă ea râzând 
nervos. 

Ben mormăi și se aplecă spre ea s-o sărute, blând și tandru. 
Lee uită de prăjitură. Urmă un sărut lung și savuros și femeia 
lăsă să-i scape un geamăt. Era minunat! Ben se desprinse de 
buzele ei și zâmbi. 

— Sunt bucuros că ești aici. 

— Chiar ești? întrebă ea neîncrezătoare, căutându.-i privirea. 

— Da, sunt. 

— Dar... 

Se întrerupse și îşi mușcă buza, mângâindu-l cu dosul 
palmei. 

— Ştii la ce te expui? 

— Lee. .., începu el nerăbdător. 

Nu-și termină fraza. Cineva bătu la ușă, uşor la început, 
apoi mai insistent. Ben se ridică fără voia lui și o ajută pe Lee 
să se așeze. Îi puse părul în ordine. 

— Mai vorbim despre asta. 

Din nou, cioc, cioc! 

— Intră! spuse Ben rămânând pe canapea. 

Uşa se întredeschise și se auzi glasul unui bărbat. 

— Deranjez, cumva? 

Ben râse şi zise: 

— Nu deranjezi. Sunt îmbrăcat. Intră, Chaz, o să-ţi prezint 
pe cineva. 

Charles Wood, asociatul lui, vârt capul înăuntru. Avea o 
față prelungă, părul rar, roșcovan, și mustață. Era bronzat de 
s-ar fi crezut că-și petrecea după-amiezele pe terenul de golf, 
sau că se întorcea dintr-un week-end în Bermude. Lee optă 
pentru această a doua ipoteză. 

— Oh, bună ziua! spuse el. Dumneata trebuie să fii 
doctorita psihoterapeut. 

— Se vede asta? întrebă Lee înălțându-și sprâncenele. 

— Am auzit vorbindu-se despre dumneata, explică el 
zâmbind misterios. 

Intră, lăsând ușa deschisă. În ciuda căldurii de iulie, nou- 
venitul purta un costum elegant din trei piese. Își descheie 
haina, își puse mâinile în șolduri, și îi contemplă pe Lee şi Ben 
care rămâneau foarte destinși. El declară: 

— De pe vremea lui Muffy Harcastle, nu l-am mai văzut pe 
asociatul meu atât de interesat de o femeie! 

Lee se întoarse brusc spre Ben. 

— Muffy? 

— Am fost colegi de liceu, o linişti el. În anul trei. 

— Nu, în anul doi, îl corectă Chaz. Ascultă, nu-mi place să 
tulbur petrecerile altora, dar m-am hotărât să intervin înainte 
de a fi îndreptate spre voi binoclurile de pe clădirea vecină. 

— Ce vrei să spui? întrebă mirat Ben. 

Chaz făcu un gest larg, ca și cum ar fi vrut să desemneze tot 
orașul. 

— Toată lumea vorbeşte despre voi. Se pare că Jane, când s-a 
dus să caute gheaţă, i-a dat de înţeles unei dactilografe că o 
tânără a venit cu un coș plin cu bunătăţi la patronul ei. Acum, 
toată lumea face pariuri la ce oră o să terminaţi de mâncat! 

Ben se ridică imediat. 

— Cât e ceasul? 

Lee aruncă o privire la ceasul ei. 

— Dumnezeule! exclamă ea. E ora trei! Aveam întâlnire cu 
un pacient acum o oră! Chiar cu Lenny! Cumplit! 

Nepăsător, Chaz îi privi sărind în picioare și îngrămădindu-se 
să facă ordine. 

— Eu am pariat pentru ora trei. De asta sunt aici. Nu vroiam 
să pierd pariul! 

— Lee, lasă lucrurile așa cum sunt, decretă Ben, și pleacă 
imediat dacă e nevoie. Jane o să pună totul la loc. Îmi este 
datoare cu asta! 

Lee își ridică de jos vesta și își aranjă mânecile cămășii. 

— Da, trebuie să plec. lertaţi-mă! 

— Între noi nu există scuze, îţi aminteşti? 

— Bineînţeles, spuse Lee întâlnindu-i privirea. 

— Măi, măi! interveni Chaz, ca să le amintească de 
prezenţa lui acolo. Vă părăsesc. Să nu aruncaţi ce-a rămas, de 
acord? 

— Încântată să te cunosc, îi spuse Lee în timp ce asociatul 
ieşea pe ușă. 

Lee avea de lucru cu vesta. 

— Bineînţeles că sunt mulțumită că l-am cunoscut. 

— E de la sine înţeles. 

Gazda găsi pantofii lui Lee și-i aduse. 

— O să te sun mai târziu, vrei? adăugă el. 

— De acord... Ah, nu, așteaptă! 

Lee se întrerupse şi căzu pe gânduri. Ben o trase lângă el și 
o ajută să-și îmbrace vesta. 

— Cum? Ai deja remușcări? 

— Nu, nu despre asta e vorba, dar o să fac un lucru de care 
O să-mi pară rău. 

Femeia își aranjă gulerul cămăși. 

— Mă gândisem să plec diseară. O să fie foarte cald și 
vroiam să plec din oraș în week-end. Atunci, m-aș gândi... 

Îşi înălță ochii cenușii spre ai lui și întrebă: 

— Ti-ar plăcea să vii cu mine? 

— De ce spuneai că-ţi pare rău? o întrebă cuprinzând-o în 
brate. 

— Pentru că mă duc la părinţi, uite de ce. Crezi că poți să 
suporţi asta? 

— Te duci să-ţi vezi părinţii? Asta-mi aduce aminte de epoca 
lui Muffy Harcastle, spuse bărbatul râzând. 

— Mi-ar plăcea să vii. Nu caut să mă scuz pentru purtarea 
mea, dar poate o să mă înţelegi mai bine după vizita asta. 

— Nu e nevoie să te scuzi, murmură Ben. 

— Ai mei locuiesc la ţară, se grăbi ea să continue. N-o să fie 
prea multă distracţie. 

— Pentru mine, e perfect! spuse el mângâind-o pe spate. 

— N-aș vrea să fii dezamăgit... O să fie linişte. O mică 
vacanţă... 

— Nu sunt foarte exigent, îi spuse el la ureche. O să vin. 

Lee se strânse lângă el. Chaz bătu tare în ușă: 

— E ora trei, ce naiba! 

Ajunse la șapte seara și puse sacul de voiaj al lui Lee în 
portbagajul BMW-ului. 

— N-aș putea niciodată să intru în mașinuţa ta. Trebuie să 
te obișnuiești tu cu a mea... cea despre care spuneai că este 
un simbol al bogăției. Și parcă mai spuneai ceva și despre 
virilitate? 

— Dumnezeule! oftă Lee, o să te pot face vreodată să uiţi 
ce-am spus? 

În oraș, traficul era foarte aglomerat, dar nici unul nici 
celălalt nu-și făcea probleme din pricina asta. Stătură de vorbă 
şi glumiră și, fără să-și dea seama, ajunseră să ruleze fluent 
spre est. Ben conducea repede, dar fără să facă exces de zel. 
Traversară zonele rezidenţiale care înconjurau Pittsburgul. Pe 
urmă, în față li se desfăşură câmpia. 

— N-o să mă crezi, spuse Ben după mai bine de o oră de 
mers, dar mi-e foame. 

— Cum? Deja? 

— Trebuie neapărat să mănânc ceva, alfel nu mai suport. 
Mai avem mult până la ai tăi? 

— Ajungem în vreo jumătate de oră. Dar am o idee. Nu 
departe este o casă veche pe care o pereche de tineri a 
transformat-o de curând în restaurant. 

— Ar fi tentant... 

— Mama spune că au o mâncare excelentă, dar servirea lasă 
de dorit. 

— Suntem în întârziere? 

— Nu, răspunse ea zâmbind timid. Avem toată noaptea la 
dispoziţie. 

La restaurant, fură întâmpinați de un vlăjgan fără vlagă, 
încălțat cu bascheti, care îi conduse la o masă instalată pe 
verandă. Le citi meniul cu cel mai corect accent new-yorkez de 
care era în stare, și le propuse și un vin. Ghicind că era 
patronul, Ben îi puse câteva întrebări referitoare la localul în 
care se aflau. Parsons, așa îl chema pe tip, le descrise lucrările 
de renovare care se realizaseră şi ce mai era de făcut. 

Vinul era excelent. Ben şi Lee își luară paharele și se duseră 
în grădină ca să vadă apusul soarelui. Stăteau de vorbă despre 
orice, și Lee se minună de ușurința cu care își terminau unul 
frazele celuilalt, sau râdeau înainte de a auzi poanta. Parcă 
erau pe aceeași lungime de undă. 

Dură destul până fu pregătită mâncarea și, când le fu 
servită, îi era foame şi lui Lee. Totuşi, mai târziu, n-ar fi fost în 
stare să-şi amintească meniul. Toată atenţia îi era îndreptată 
către Ben. Mâncară, băură, vorbiră, și, pe nesimţite, se 
înnoptă. 

După cafea, li se oferi un lichior exotic. Cum erau ultimii 
clienţi, patronul își chemă soţia și le-o prezentă. Pe urmă, 
amândoi îi conduseră pe Ben şi pe Lee să facă un tur al 
proprietăţii. 

— Cred că ai prelungit destul șederea aici! protestă Ben 
prinzând-o pe Lee de mână și conducând-o la mașină. 

— Cum așa? 

— Ai tărăgănat lucrurile, și i-ai făcut pe patron și pe nevastă-sa 
să vorbească o sumedenie. Pun pariu că te-ai fi dus să te 
închizi în toaletă dacă ai fi crezut că ai mai fi câștigat ceva timp. 
Nu vrei să ajungem la ai tăi? 

— Bineînţeles că vreau! se revoltă ea. 

Ben îi surprinse expresia vinovată și începu să râdă. Îi 
deschise portiera. 

— Te deranjează prezenţa mea? 

— Nu, nu! se grăbi să protesteze Lee. Nici o clipă să nu te 
gândeşti la așa ceva! Dar... cum să spun? Știu care o să fie 
reacția tatei când o să te vadă. Să nu te superi. Cât despre 
mama, ea e foarte amabilă. Totuși... 

— Lee, o întrerupse el cu blândeţe. Nu-ţi face griji pentru 
mine. Cred că știu să mă descurc în orice situaţie. 

În ciuda expresiei serioase pe care o afișa, avea o privire 
jucăușă. 

— Trebuia să vin cu un extras bancar? 

Lee deveni stacojie. 

— Sper că tata o să se poarte cu tine așa cum metriti! 
bodogăni ea. 

Neatent la această remarcă, izbucni în râs și o ajută să urce 
în maşină. În clipa următoare, se instală și el la volan. 

— Mulţumesc pentru masă, îi spuse Lee, în timp ce șoferul 
răsuci cheia în contact. Mă bucur că ne-am oprit aici. 

— Şi eu. E un loc fermecător. 

— Da, foarte... O să fie minunat după ce va fi pusă la punct 
și grădina. 

Motorul se puse în mișcare și Ben aprinse farurile. 

— Sper ca restaurantul lor să aibă succes. Au avut o idee 
excelentă să amenajeze și câteva camere, lângă pistele de schi. 
Trebuie să ne aducem aminte de asta la iarnă. 

Cum!? Credea că vor mai fi împreună peste șase luni? Lee 
tremura de emoție. 

— Ți-e frig? o întrebă el, pregătit să pornească instalaţia de 
încălzire. 

— Nu, răspunse ea imediat, doar un pic răcoare. 

Își strânse haina lângă ea, și se înfundă în scaunul său. 

— Îmi plac patronii localului ăstuia. $i ție? 

— Ah, da! Să amenajeze casa și să pornească în același timp 
afacerea cu restaurantul, nu-i deloc ușor. 

Lee privi înainte și văzu că intrau pe autostradă. 

— Făcând aceeași meserie... Mă întreb... 

— Fiind căsătoriţi, vrei să spui? 

— Da. Să rămână căsătoriţi în asemenea condiţii, nu cred că 
e așa ușor. 

— Totul depinde de ei. Par foarte fericiţi. 

Lee îl privi pe Ben, concentrat la drum. 

— Dar tu? Ai putea să te căsătorești cu o avocată? 

Şoferul se strâmbă. 

— Nici vorbă! Îţi dai seama ce stufos ar fi contractul de 
mariaj? 

— E bine ca un avocat să se gândească la divorț încă înainte 
de căsătorie! sublinie ironic Lee. 

El îi aruncă o privire. 

— De ce deschizi discuţia asta? 

— Ei bine, mă gândeam la mama și la tata. 

Ben înălță o sprânceană. 

— Și mama ta e doctoriță? 

— Nu, ea n-a lucrat niciodată. S-a mulţumit să fie o soţie de 
medic bună, și s-a mai ocupat de alte activități domestice. 

— Parcă mi-ai spus ceva într-o bună zi. Se despărţise de tatăl 
tău o vreme, dacă-mi aduc bine aminte, nu? 

— Aşa €. 

Lee făcu o pauză de câteva clipe, înainte de a continua. 

— Ben, tata e în stare să se poarte uneori ca un adevărat 
ticălos. 

Bărbatul izbucni în râs, înainte de a-și da seama că ea 
vorbea serios. 

— Ah, pardon! se scuză imediat. Nu vroiam să râd de tine. 
Dar mă intrigă reacția ta. Abia aştept să-l cunosc, ca să înțeleg 
ce te face să vorbeşti așa despre el. 

Lee își încrucișă brațele la piept, şi își sprijini capul de 
tetiera scaunului. 

— E vineri. Bănuiesc că o să se întoarcă târziu. O să-l vedem 
mâine dimineaţă. 

Casa părinţilor lui Lee era din lemn, lungă, stil vagon, 
construită lângă un teren de golf. Drumul care ducea acolo 
era puţin circulat, în afară de week-end-urile în care destui 
jucători de golf se rătăceau printre tufişurile cu flori din 
grădina lor, în căutarea mingilor pierdute. 

Clădirea clubului sportiv era încă luminată când Ben și Lee 
trecură pe lângă ea. 

— Duminică, fără îndoială, o să venim să mâncăm aici, 
spuse Lee. Dacă nu te deranjează să te vadă jumătate din oraș! 

Femeia își duse mâna la gură să-și acopere căscatul. 

— Dumnezeule! Dintr-o dată, mor de somn! 

— Uite ce-ai făcut dacă te-ai sculat la cinci dimineaţa ca să 
scotocești prin parcare! o tachină el. 

Ce? Nu trecuse nici o zi din momentul în care tremura de 
frică, speriată de propriile reacţii, la fel de mult ca de cele ale 
lui Ben? I se părea că trecuse un secol de atunci! Și acum, uite 
că-l prezenta părinţilor! 

— Aici e? întrebă el. 

— Da, răspunse ea trezindu-se din visare, zâmbind. Întoarce 
aici. Vezi? Mama e în prag. 

Garajul era luminat, şi de asemenea erau aprinse luminile 
de la intrare. Pe trotuarul pietruit, Leslie Gregory se apropie 
de fiica ei. Se strânseră afectuos în braţe și se sărutară pe 
obraji. 

— Mamă, scuză-ne că am ajuns abia acum. Am plecat târziu. 
Sper că nu ţi-ai făcut griji din cauza noastră. Dă-mi voie să ţi-l 
prezint pe Ben. 

Leslie avea înălțimea lui Lee, dar era mai slabă, poate prea 
slabă. Ben se opri o clipă, descoperind-o cât era de frumoasă. 
Avea părul negru amestecat cu câteva fire argintii. Trăsăturile 
îi erau la fel de fine, și ochii cu o privire la fel de insondabilă 
ca ai fiicei sale. Singura deosebire era că Leslie nu zâmbea tot 
timpul, cum făcea Lee. Cu un gest grațios, îl invită pe Ben să 
intre, luându-l chiar de braţ. 

— Lee mi-a telefonat spunându-mi că poate veniți 
împreună. Sunt încântată că aţi venit amândoi. Rareori vine cu 
câte un prieten. Trebuie să mergem noi la Pittsburg, dacă 
vrem să-l cunoaștem. 

— Sper că nu vă deranjează că v-a anunţat în ultima clipă, 
spuse Ben privind-o fascinat. 

— Bineînţeles că nu! Dar trebuie să ne iei aşa cum suntem. 

Femeia îi zâmbi galeș și-l bătu pe mână. 

— Lee, draga mea, sper că l-ai pus la curent pe prietenul tău 
cu toate defectele noastre! 

— Numai cu unele! mărturisi Lee închizând ușa în urma lor. 
Tata nu-i aici? 

O umbră apăru în ochii lui Lee, dar zâmbetul nu-i dispăru. 

— Nu. Cred că e la spital. Ben, sper că n-ai doctori în 
familie. 

— Nu. Aproape toţi suntem avocaţi. 

— Cu atât mai bine. Medicina are multe inconveniente. 
Apar atâtea situaţii neprevăzute. .. 

Gazda îl conduse în livingul luminat discret. 

— Vrei o cafea? Lapte? Sau poate la ora asta ai prefera un 
coniac? Lee, te rog. 

Era târziu, și nu după multă vreme dormitau lângă pahare. 
Leslie îi conduse spre camere. Intrând într-una, îi arătă lui Ben 
baia, și scoase prosoape din dulapul cu lenjerie. Ben observă 
că Lee era stânjenită și o cuprinse cu braţul pe după umeri. 
Fără să observe maică-sa, care continua să vorbească, Lee îi 
zâmbi recunoscătoare. 

Leslie se întoarse și-i surprinse privindu-se. Se opri în 
mijlocul frazei pe care o spunea și, pe un ton nervos, declară: 

— Lee, draga mea, nu m-am gândit să te întreb la telefon 
dacă vreţi sau nu ... în fine, pe scurt, dacă vreţi să dormiti în 
aceeași cameră cât staţi aici... 

— Dar mamă! încercă s-o oprească Lee. 

Imediat deveni stacojie, și încercă să se îndepărteze de 
Ben, ca să corecteze interpretarea greșită a mamei. 

— Draga mea! se grăbi să-i explice Leslie, știi bine ce caz o 
să facă taică-tu' de asta! N-ar fi niciodată de acord ca fata lui... 
hmm... 

Mama nu-şi mai găsea cuvintele. 

— ...Ca fata lui să se culce cu un... 

— Mamă! exclamă Lee, scandalizată. 

Ben începu atunci să râdă din toată inima. Leslie, 
neînțelegându-i motivul veseliei, exclamă: 

— Ah! Foarte bine! 

— Nu vă faceţi griji, doamnă Gregory, o linişti Ben, încă 
amuzat de reacţia lui Lee. Cum aţi gândit dumneavoastră, este 
perfect. 


Capitolul 9 


Ben încă mai râdea dimineaţa următoare. 

Nu, nu se culcase cu ea, își dădu seama Lee ridicând greu 
capul şi clipind leneș din ochi. Razele de soare treceau prin 
perdea și arătau că era aproape ora prânzului. Înţelese până la 
urmă că râsul lui Ben se auzea de afară. Se auzi din nou, de 
data asta însoţit de râsul lui Leslie. 

Ce făcea Ben? Lee sări din pat, se duse să tragă perdelele și 
deschise fereastra. Soarele era orbitor. 

Leslie Gregory era așezată lângă o masă din fier forjat, cu 
lucrul de mână pe genunchi. Ben, așezat lângă ea, îmbrăcat cu 
pantaloni kaki și pulover bleu, parcă era acasă la el. Ridică o 
cană de cristal să-și toarne un pahar cu oranjadă. 

Arthur Gregory, într-un impecabil costum de tenis, se ţinea 
puțin deoparte, inspectându-și domeniul cu o expresie de 
împărat atotputernic. 

Cu un pahar cu Bloody-Mary în mână, examina trandafirii 
de curând tăiaţi de grădinarul său. 

Ridică ochii și își văzu fata la fereastră. Nu-i zâmbi, dar o 
salută ridicând paharul, adresându-i două versuri de 
Shakespeare. 

— Ce lumină sclipește la fereastra ta? 

E răsăritul, şi Julieta e soarele. 

Părul lui Lee era încâlcit. Și-l dădu pe spate, zâmbind 
Somnoroasă. 

— Cred că mai repede semăn cu o zgripţuroaică decât cu 
Julieta! Cât e ceasul? 

— Unsprezece și un sfert, îi răspunse tatăl fără măcar să se 
uite la ceas. 

Întotdeauna era foarte sigur pe el. Și adăugă: 

— Ne-am sculat de la opt. 

Lee se sprijini cu coatele de pervazul ferestrei, și-i strigă 
lui Ben: 

— Măcar ti-au dat să mănânci? 

— M-ai văzut sărind peste vreo masă? răspunse le râzând. 

— Niciodată! aprobă Lee. 

Apoi se întoarse spre tatăl ei. 

— Îmi pare bine să te văd, tată. Păcat că n-ai fost, ieri când 
am venit. 

— N-am putut face altfel. Vino cu noi! Dar îmbracă-te, te rog. 

Instinctiv, Lee își acoperi cu palmele sânii pe care cămașa 
de noapte îi lăsa să se vadă. Taică-su' nu rata nici o ocazie s-o 
pună la punct, cu toate că nu mai era o fetiţă. Avea treizeci și 
doi de ani. 

— Cobor imediat. Te rog să-mi oprești şi mie puțin suc. 

Se îmbrăcă cu niște blugi strâmți dar comozi, și un pulover 
de lână albă care-i scotea în evidenţă pielea bronzată. În jurul 

gâtului purta un lanţ fin de aur. Își legă părul într-o coadă de 
cal, după care se machie un pic. În sfârșit, cu picioarele goale, 
se duse în spatele casei. 

— Bună ziua! îi spuse tatălui, ducându-se direct la el. 

Se sărutară pe obraji, ca de obicei, dar fără să se ia în braţe. 
Pe urmă, Arthur făcu un pas înapoi, și examinându-și fata din 
cap până în picioare, dădu din cap satisfăcut. 

— Pari în formă deplină. Ai mai luat un kilogram sau două, 
dar așa e foarte bine. 

— Am mâncat mult în ultimul timp, recunoscu ea. 

Mama se ridică și porni spre bucătărie. 

— Bună, draga mea. Mă duc să pregătesc ceva. 

— Ceva ușor! adăugă Lee, jignită de remarca tatălui ei. 

Ben se ridicase. Se întoarse îngrijorată spre el. Ce credea 
despre ai ei? Clipi din ochi, privindu-l nehotărâtă. 

Ben veni lângă ea, fără să-i acorde nici o atenţie domnului 
Gregory care, totuși, nu pierdea nimic din scenă. Privirea lui 
parcă era luminată de soare. 

— Bună, îi spuse lui Lee, trăgând-o cu blândeţe spre el. 

Fără săruturi discrete pe obraz! O strânse foarte tare apoi 
se aplecă și o sărută violent. Lui Lee îi sări inima din piept. Se 
întoarse în braţele lui și-i puse mâinile pe umeri. O copleși o 
senzaţie de plăcere. 

Ben îi dădu drumul la fel de repede cum o prinsese, dar o 
tinu în continuare de mână. 

— Ai dormit bine? 

— Da, mulțumesc. Dar tu? 

O conduse până la masă 

— De-abia m-am sculat şi eu. Trebuie să fim mai obosiţi 
decât credem. 

Îi turnase deja o oranjadă. 

— Uite ce înseamnă să trăiești la oraș! proclamă Arthur, care 
se întorsese să-și vadă florile. E mai bine să locuiești într-un 
locşor ca ăsta. 

Lee îl trase pe Ben spre ea, cu o expresie conspiratoare. 

— Una dintre distracţiile preferate de tata este să vorbească 
de rău despre ceea ce nu-i place. Fii serios, tată, explică-ne ce 
nu-i bine în oraş! 

— De când ai devenit așa de insolentă? mormăi Arthur. 

După ce Ben și Lee se aşezară, se apropie de ei. Era un tip 
scund, și avea grijă să păstreze distanţa atunci când diferența 
de înălțime îl defavoriza. 

— Ah da, ştiu! Încă de când erai mică, erai obraznică! ţipă el 
răspunzându-și la propria întrebare. N-aveai nici șase ani când 
spuneai că medicii și-ar petrece mai puţin timp cu bolnavii lor 
dacă ei ar fi cei care ar plăti onorariile! Pe vremea aia erai 
peltică și aveai un farmec aparte. Erai un copil dezghețat... 

— Unele lucruri nu se schimbă niciodată! interveni Ben. 

Lee îi trase un pumn în umăr ca să-l atenţioneze. 

— Ar trebui să te gândeşti să te muţi la ţară, Bennett, 
continuă Arthur, ignorând deliberat felul cum Ben o prinsese 
pe Lee de braţ s-o facă să stea liniștită. Poţi să-ți practici 
meseria oriunde, cum fac eu cu medicina. N-ai nici un motiv 
să te încăpățânezi să trăieşti într-un oraș mare când ai o 
asemenea alternativă. 

— Tată, nouă ne place să stăm la țară... 

— N-am știut niciodată că-ţi place, mormăi Arthur. Altădată 
nu-ţi plăcea să stai aici. Sau cel puţin așa spuneai. 

— Dar îmi place! protestă Lee. Numai că, aici, un 
psihoterapeut n-are ce să facă. 

— Psihoterapeut! pufni tatăl, dispreţuitor. Mai bine te-ai fi 
făcu doctoriţă! 

Lee își bău oranjada din pahar, stăpânindu-și nervii. 

— Ai surori, Bennett? 

— Da, am trei, răspunse Ben încrucișându-și picioarele. Și 
doi fraţi. 

— Doamne, deci sunteţi șase! exclamă Arthur după ce-și 
făcu o socoteală rapidă. Presupun că toţi aveţi situaţii 
excelente. 

— Nu, nu toţi. 

— Copiii ar trebui să-și asculte părinţii când vine vremea 
să-şi aleagă o meserie. În ziua de azi, sunt obligaţi să aleagă 
foarte timpuriu, și nu cred că sunt în măsură să facă totdeauna 
cea mai bună alegere. 

Făcându-se că nu aude nimic, Lee se cufundă în scaun. 

— Tatăl meu a fost medic de ţară, continuă Arthur începând 
să se plimbe maiestuos. Şi tatăl lui a fost medic la rândul său. 
A fost o tradiţie de familie, înţelegi? 

Lee simţea atingerea mâinii lui Ben pe braţ, și se strădui să 
se concentreze asupra acestei senzaţii decât să fie atentă la 
spusele tatălui. 

— În familia Gregory, din tată în fiu, toți au fost doctori, 
preciză Arthur cu o notă de regret în glas, cu toate că făcea tot 
posibilul să păstreze o expresie indiferentă. Da, toţi, până 
acum. Bennett, ce face tatăl tău? 

Ben răspunse fără șovăire: 

— E avocat, domnule. 

— Aha! exclamă Arthur, încântat. Să urmezi exemplul tatălui 
este un obicei foarte bun. Familia ta trebuie să fie fericită 
văzându-te că urmezi tradiţia. Cu ce s-a ocupat bunicul? 

— A fost șofer de troleibuz, răspunse Ben cu seninătate. 

Lee își duse mâna la gură ca să-și ascundă zâmbetul. 

— Ah bine, fu reacția lui Arthur. 

Din casă, Leslie își strigă soţul. 

— Arthur! Te caută cineva la telefon! 

— Da, imediat, mormăi doctorul. 

Întorcându-se spre Bennett, îl întrebă: 

— Ce-ai zice de o partidă de tenis, după-amiază? Joc bine și 
nu găsesc nici un partener pe aici. Ce părere ai? 

— Îmi pare rău că vă dezamăgesc, domnule. 

— Fii serios! Un tânăr înalt ca dumneata trebuie să fie 
redutabil la jocul la fileu! 

— Doctore, sincer să fiu, sunt cel mai prost jucător pe 
care-l cunosc. Mulţumesc totuși pentru invitaţie. Vă rog să mă 
scuzati, dar nu vreau să mă fac de râs. 

Arthur păru să vrea să insiste, dar renunță la asta, după ce 
examină atitudinea degajată a lui Ben și expresia lui amabilă. 
Era clar că nu putea să-l facă să se răzgândească. 

— Foarte bine! hotărî el iritat. Mă duc să văd ce vrea 
nevastă-mea. 

După ce doctorul plecă, Lee se ridică și-l mângâie pe Ben 
pe obraz. 

— Uneori eşti adorabil, ştii? 

Ben se aplecă spre ea și-i puse mâinile pe coapse. 

— Eu știu asta de mult timp! Tu cum ţi-ai dat seama, așa 
deodată? 

— Bunicul tău chiar a fost şofer de troleibuz? 

— Ei bine... Se amuza să conducă în fiecare dimineaţă 
troleibuzul până la Palatul de Justiţie, mărturisi Ben zâmbind 
vesel. Era judecător şi acum locuiește în Florida. L-am minţit 
pe taică-tu'. 

— De ce-ai făcut asta? îl întrebă femeia, curioasă. L-ai fi 
câştigat afectiunea dac-ai fi fost de acord cu teoriile lui. 

— Nu pe el vreau să-l cuceresc, ci pe tine. Pe maică-ta am 
cucerit-o deja. 

Lee începu să râdă. 

— De unde ştii? 

— N-a sunat telefonul. L-a chemat pe taică-tu' ca să putem 
rămâne singuri. 

Încet, bărbatul urmări cu palmele conturul blugilor lui Lee. 

— O să folosim din plin momentul ăsta? o întrebă. 

Lee şovăi. Mâinile lui Ben erau calde. Îşi simţea genunchii 
tremurând. El îi simţi tremurul și zâmbi. Lee oftă din adâncul 
inimii şi reuși să se elibereze din îmbrătișare. Încercând să-și 
vină în fire, îl mângâie ușor pe față. 

— Avem o după-amiază încărcată. Domolește-te, 
sălbaticule! 

Bărbatul râse și-i dădu drumul, dându-și seama că îi 
tulburase liniștea interioară. 

— Şi când te gândeşti că mi-ai promis un week-end de 
repaus! 

— Așa va fi. 

Lee își luă din nou paharul și mai bău o înghiţitură. 

— Mama mi-a spus că după-amiază o să fie o licitaţie 
interesantă. Ai mai avut ocazia să asiști la așa ceva? Nu-i prea 
departe, şi... 

— Şi vrei să te duci acolo să achiziţionezi ceva antichităţi, 
termină el, amuzat. 

— Întocmai. 

Femeia zâmbi și adăugă: 

— După-amiază aș vrea să trecem pe la grajdurile clubului. 
Părinţii mei au acolo câţiva cai. Mi-ar plăcea să mă duc să-i văd. 
Călărești? Am putea face o plimbare călare, dacă vrei. 

— Bineînţeles că vreau. 

— Mi-am dat seama de asta, ripostă ea zâmbind. Diseară, 
cred că am putea să ajungem la club, dacă nu preferi să 
rămânem aici, să citeşti ziarele și să stai de vorbă cu mama. 

— Aș opta pentru a doua variantă, hotări Ben. Cred că avem 
nevoie de un pic de liniște la sfârșitul zilei. Tatăl tău va fi și el? 
O să continue să facă aprecieri neplăcute? 

— Nu, spuse Lee. 

Ea se ridică și se făcu că se uită la terenul de golf care se 
afla în spatele casei. Apoi completă răspunsul: 

— Cred că o să se ducă la spital. 

Ben o prinse de mână și i-o retinu. Îi spuse cu voce gravă: 

— Am impresia că a merge la spital este o expresie folosită 
ca un eufemism în casa asta. 

Lee fu surprinsă să audă așa ceva. 

— Ieri, explică Ben, mama ta mi-a spus că taică-tu' era la 
spital, dar nu era adevărat. 

— Tu ce crezi? protestă Lee. 

— Am vorbit cu el astă-noapte. A venit la puţin timp după 
ce ne-am dus la culcare. Citeam până să adorm. Trebuie să fi 

uitat de venirea noastră, pentru că a intrat direct în cameră la 
mine. Acolo doarme când nu sunt invitaţi, am înţeles imediat. 

Lee se indepărtă brutal de el. 

— Nu se poate ascunde nimic de tine! 

Ben o prinse imediat de umeri. 

— Lee, vrei să-mi ascunzi ceva? 

— Unele lucruri, da... Ben, te rog... 

Lee se întoarse. Era prea puternic pentru ea. Fusese în 
stare să-i cucerească mama în câteva ore. Rezistase manevrelor 
de intimidare ale tatălui. Și mai rău, când o atingea, o făcea să 
vibreze de senzualitate. Era atât de fragilă în prezenţa lui. Nu 
i-ar fi fost deloc greu să aibă o aventură fără o implicare 
sufletească... 

— Înteleg, spuse bărbatul, citindu-i gândurile. Am trecut 
peste un hotar. M-am aventurat pe un teren privat. 

Nemișcat în spatele ei, o prinse în brate, și își sprijini bărbia 
de creștetul ei. Femeia se rezemă de pieptul lui. Se simţea 
minunat, adăpostită de trupul puternic. 

— De multă vreme, are o metresă. Eram copil când deja 
ajunsese să-şi petreacă mai mult timp cu ea decât cu mama. 
Într-adevăr, spitalul nu-i decât un pretext. 

Ben o strânse tare în braţe și nu spuse nimic. 

— A fost şeful serviciului de chirurgie timp de optsprezece 
ani, adăugă Lee. A muncit mult ca să ajungă unde a ajuns. 
Probabil s-a însurat cu mama pentru că-i era de folos în 
carieră. Era soţia perfectă, nu? Dar a mai avut-o pe femeia asta, 
și pe altele, poate, de-a lungul anilor. 

— Lee..., spuse Ben cu blândețe. 

— Acum, € o situaţie cu care ne-am obişnuit. Nu mai are nici 
o importanță. 

Era mulțumită că nu trebuise să-l privească în ochi. 
Destăinuirea asta era greu de făcut, nu se confesase decât 
psihanalistei ei. Se lăsă tăcerea. 

— La ce te gândești? îl întrebă Lee cu voce calmă. 

— Tocmai mă gândeam că tatăl tău seamănă în multe 
privințe cu Jim Venardi. 

— Oof! Te rog să nu începi să faci pe psihanalistul! 

— A fost doar o observaţie. Tot ghiveciul ăsta psihologic nu 
face altceva decât să mă agaseze. Dar parcă Freud a spus că 
cele mai multe femei caută un bărbat care să semene cu 
tatăl lor... 

— Destul! i-o tăie Lee, iritată. 

— De acord, o aprobă conciliant Ben ţinând-o cu o mână 
fermă, dar spune-mi, de ce continuaţi să acceptaţi situaţia asta? 

— Nu știi toată povestea... 

— Mi se pare că cei care se lasă intimidaţi își merită soarta. 
Poate pe mama ta n-o deranjează ca soțul ei să alerge de colo, 
colo. 

— S-ar putea să ai dreptate să iei apărarea alergătorilor! 
replică Lee pe un ton sec. 

— Mama iartă purtarea tatei din mai multe motive. Ca 
majoritatea soțiilor, se simte răspunzătoare pentru fericirea lui. 

— Ar face mai bine să se ocupe de fericirea ei. 

Cuvintele astea o înfuriară pe Lee. 

— Trebuia să mă aştept din partea ta la o declaraţie atât de 
egoistă! 

Apoi, aruncă o privire spre casă, de unde se auzea radioul. 
N-avea de ce să se teamă. Părinţii nu puteau să audă ce 
vorbeau. Atunci, ea îi explică: 

— Tata nu mai poate să practice chirurgia. 

Ben nu răspunse nimic. Părea deodată conștient de 
complexitatea situaţiei. 

— E foarte bolnav, completă Lee, și vocea i se frânse. Era un 
om cu o energie formidabilă, poate ca Jim, într-adevăr. În 
momentul ăsta, boala îi lasă un răgaz, dar suferă totuși de 
scleroze multiple. Cred că mama se învinuiește că s-a 
îmbolnăvit el și nu ea. Acceptă totul din partea lui. Se 
pedepsește singură. 

La mult timp după aceea, Ben spuse: 

— Ai spus foarte bine lucrurilor pe nume, doctore. 

Lee ridcă din umeri. 

— Am avut destul timp să mă gândesc la asta. 

Ben își înfundă mâinile în buzunare și făcu câțiva pași. Se 
apropie de Lee, dar nu făcu nici un gest s-o atingă. 

— Şi tu? întrebă el. Tu unde te afli în raport cu toate astea? 

— Încerci să-mi scotocești prin suflet? 

— Nu, n-am talentul ăsta. 

Zâmbi liniștit, apoi întinse mâna să-i dea o palmă glumeață 
peste fund. Îi plăcea cum se mulau blugii pe ea. 

— Dar aș putea să te fac să uiţi câteva clipe toate meditaţiile 
astea adânci, sugeră el. 

Lee clătină din cap. 

— Îţi place să mă încurci, nu-i așa? 

Ben râse, amuzat. 

— Da, îmi place la nebunie. Eşti foarte rece, Lee. Chiar 
atunci când vorbeşti despre boala tatălui tău! 

— Vrei să știi ce nu-mi place deloc la tine? întrebă ea deodată. 

EI își încrucișă braţele la piept. 

— Spune. 

— De îndată ce nu sunt atentă, mă iei pe sus, mă scoţi din 
cochiliia mea și mă devorezi ca pe o stridie. 

— Eşti delicioasă, fu de acord el cu blândeţe. 

— Nu-mi place asta, repetă Lee cu un tremur în glas. Ti-am 
destăinuit cel mai greu, cel mai sumbru secret de familie, și tu, 
în timpul ăsta te gândești la... 

— La tine! exclamă bărbatul. Mă gândesc la tine, Lee. 

Și adăugă pe un ton mai serios, privind deodată spre 
terenul de golf: 

— Sunt încă o mulțime de lucruri pe care aș vrea să le 
descopăr. 

— În timpul procesului, m-ai interogat două ore, doar ca să 
găsești un mijloc să câştigi. 

Ben reveni la ea. 

— Poftim? Crezi că acum asta vreau să fac? După părerea ta, 
încerc să te înving doar pentru satisfacția mea personală? 

Ea schiţă un zâmbet. 

— Nu-ţi place să pierzi. 

— Nici ţie, replică el. 

— Atunci, ce facem împreună? 

— Ne complacem într-o întrecere oratorică, sugeră Ben. 

Apoi clătină din cap. 

— Dar asta nu-i tot. 

— Eşti sigur? 

— De bună seamă! 

O prinse de mână și o trase spre el, implacabil. O strânse 
în braţe şi o descărcare electrică o zdruncină pe Lee. 

— Vezi? făcu Ben înălțându-și sprâncenele cu o expresie 
amuzată. Mai sunt şi fenomenele fizice. 

Cu un gest instinctiv, Lee își ridică brațele ca să prindă 
gâtul lui Ben. Să-l strângă lângă ea i se părea la fel de firesc ca 
a respira. O atrăgea, nu mai putea să nege asta. Făcând 
dragoste cu el, chiar dacă nu prea satisfăcător, nu făcuse decât 
să-i sporească dorinţa. Îi aruncă o privire pe furiș și murmură: 

— N-a fost destul de bine... 

— Cred că din cauza ta, spuse el. De altfel, ţi-ai asumat 
responsabilitatea. Data viitoare... 

— De unde știi că va mai exista o dată viitoare? întrebă Lee, 
încercând să pară ofensată. 

Fl îi prinse obrajii în palme. Lipită de pieptul lui, femeia 
putea să-i audă bătăile inimii. 

— Simt pentru tine toată afecțiunea posibilă, dar adu-ţi 
aminte, eu sunt Casanova din Palatul de Justiţie! 

— Da, m-ai făcut să înţeleg asta de la bun început! murmură 
femeia trăind voluptatea de a fi în braţele lui. 

— Foarte bine, spuse el pe tonul unui profesor care-și 
felicită cel mai bun elev. Atunci, să nu ne mai îmbrobodim în 
complicaţii psihologice. Să ne mulțumim să luăm lucrurile așa 
cum sunt. De acord? Când o să fii gata să faci încă un pas 
înainte, să mă avertizezi. 

— Am înţeles, Ben, declară ea cu o voce calmă, şi-l trase 
nerăbdătoare lângă ea s-o sărute. 

Tot week-end-ul au stat împreună. Uneori, Ben o înfuria pe 
Lee. În clipa următoare, femeia ardea de dorinţa de a-i cere s-o 
ia de acolo şi să meargă undeva să facă dragoste. Dar el se 
dovedea odios. Totuşi, reușeau să stea de vorbă ca doi adulţi 
rezonabili și inteligenți. Mai mult chiar. Ştia s-o amuze și ea 
era în stare să se încontreze aruncându-i sulițe care-l făceau să 
se oprească și s-o privească o clipă înainte de a pufni în râs. 

Aşa cum se înţeleseseră, se duseră la licitaţie. Acolo, Lee 
găsi o pendulă veche, parcă anume făcută să-i completeze 
colecţia. Ezită totuși s-o cumpere. Ben își bătea atât de tare joc 
de zgârcenia ei încât reuși să urce singură preţul mai mult 
decât ar fi vrut. El îi duse pendula cumpărată și întoarse 
eticheta astfel încât să se vadă prețul cu care o cumpărase, 
doar ca s-o enerveze. 

Fa îl conduse la grajdurile de la club, să-i arate caii 
părinţilor săi. Sperând că odată și odată o să-l vadă pierzându-și 
siguranța de sine, îl provocă să facă o plimbare călare. Dar, 

evident, Ben Kennedy era prea uns cu toate alifiile ca să 
accepte să facă ceva de care n-ar fi fost sigur să reușească. Până 
la urmă, se dovedi un călăreț la fel de bun ca Lee. Se plimbară 
o oră întreagă printre copaci, lângă terenul de golf. 

— În tinereţe, mama mă obliga să iau lecţii de dans și se 
folosea pentru asta de înclinația mea spre cai, îi povesti lui 
Lee. Fără cal, dacă nu învăţam mai întâi să valsez! 

Cinară foarte târziu. Leslie pregătise frigărui de creveţi și 
legume cu usturoi. Înainte de a se retrage, Ben făcu în așa fel 
încât să afle şi el reţeta. Leslie se simţi flatată de atâta atenţie. 
Tot timpul arunca priviri complice lui Lee, de fiecare dată 
când Ben spunea ceva spiritual. Era evident fermecată de 
invitatul lor. 

Chiar și Arthur binevoi să fie de acord. Nu spuse nimic, de 
bună seamă, dar aduse o sticlă cu coniac vechi cu care umplu 
două pahare, unul pentru Ben, celălalt pentru el. Era o 
băutură care trebuia păstrată pentru cunoscători, le spuse 
femeilor. Ben începu să râdă, și-i dădu voie lui Lee să-și 
înmoaie buzele, înainte de a-i lua imediat paharul, declarând 
că băuse destul. 

Arthur dispăru pe la ora zece. După plecarea lui, Leslie nu 
mai rămase decât câteva minute în salon. Adună ce rămăsese 
pe masă și declară că avea nevoie să se retragă. Ben și Lee 
terminară sticla cu vin pe care o începuseră la cină, după care 
se duseră să facă o tură pe terenul de golf. 

— Când eram adolescentă, seara veneam de multe ori pe 
aici, îi mărturisi lui Ben. 

Mergeau ţinându-se de mână. 

— Şi eu am fost adolescent, spuse el pe un ton maliţios. Pot 
să ghicesc ce făceai la o asemenea oră! Cine era băiatul? 

Ea încercă să-l facă să tacă trăgându-i un pumn. Foarte 
repede, pornirea asta se transformă în altceva. Curând, se 
îmbrăţișară ca adolescenţii care fuseseră cândva. Ajunseră în 
camerele lor mult mai târziu. 

Dimineaţă, Lee se trezi destul de devreme ca să poată 
petrece o oră plăcută impreună cu mama ei înainte de a 
merge să dejuneze la clubul sportiv. Micul dejun și masa de 
prânz de duminică erau un eveniment social în acest orășel. 
Leslie fu plină de atenţie faţă de Ben. Îl luă de braţ în 
momentul în care intrară în sala înţesată. Aranjă lucrurile în 
așa fel încât să-l prezinte pe Ben unei duzini de prieteni. 

— Uite-o pe maică-ta! bombăni Arthur conducând-o pe Lee 
la masă, fără să se oprească. E atât de mândră de ea de parcă 
ar fi o floare pe care a sădit-o singură în grădină! 

— Nu spune așa ceva, tată, mormăi Lee. Mai bine comandă 
de băut, şi hai să ne distrăm. 

— Cel puţin nu ţi-ai pierdut capul, aprecie Arthur 
aranjându-și tacâmurile. 

— Nu încă, spuse Lee, degajată. 

Tatăl o privi cu ochii mari. 

— Te culci cu el? 

— Tată!... protestă ea. 

Arthur trebui să tragă singur concluziile. ÎI căută cu privirea 
pe flăcău. 

— Nu-ţi risipi tinereţea, Leonora. 

Lee nu reacţionă. Îl privea pe Ben, pe care Leslie îl 
prezenta acum președintelui clubului. 

— Tată, să înţeleg că-ți place? 

— Kennedy ăsta? E la fel de bun ca oricare altul, bănuiesc. 

Spunând acestea, se întoarse să cheme un chelner, și nu 
mai reveni asupra subiectului. 

Își petrecură după-amiaza citind ziarele în curte. Ben optă 
pentru ziarul local, iar Lee își ajută mama să facă ordine prin 
grădină. Mai târziu, Ben îl ascultă pe Arthur vorbind despre 
politică, apoi o însoţi pe Leslie la băcănie să cumpere frişcă. La 
ora șase, Lee îl invită la o plimbare. 

— Ca să ai poftă de mâncare, îi spuse luându-l de braţ. Ca 
şi cum ai avea nevoie de așa ceva! 

— În privința mâncării, week-end-ul ăsta a fost foarte reușit, 
în lipsă de altceva. 

— Altceva? exclamă Lee, privindu-l atentă. La ce te așteptai? 

— Ah, nimic! se grăbi el să răspundă. 

Profită totuși de situaţie ca s-o prindă de mijloc. 

— Nu-mi dădeam seama câtă nevoie aveam să plec din 
Pittsburg, adăugă el. 

— Judecând după biroul tău, afacerea Crist nu este singura 
pe care o ai pe rol. 

— Nu, bineînţeles, dar mi-a luat foarte mult timp. 

Mergând, Lee se prinse de umărul lui. 

— Mă gândesc la ce mi-ai spus despre arestarea lui Quentin. 
Dacă nu te înșeli, va avea loc mâine. 

— Da. O să-l mai vezi? 

— Numai dacă vrea familia. 

Ben făcu câţiva pași în linişte, înainte de a spune: 

— Procurorul o să-ţi ceară să-l examinezi din nou. 

— Din nou!? repetă Lee, stupefiată. 

— Evident. Proces nou, o nouă examinare. 

— Da, da, spuse Lee obosită. Dar aș putea să refuz, nu-i așa? 

— Fără îndoială. Dar după cum îl știu pe Venardi, o să 
insiste să obțină de la tine o nouă depoziţie. I-ai fost de mare 
folos, prima dată. 

— Ascultă! Credeam că suntem în vacanţă! protestă Lee 
adresându-i o privire plină de reproșuri. Nu vreau să vorbesc 
despre Quentin în clipa asta. 

— Credeam că-ţi place. 

— Îmi place, dar nu vreau să mă angajez pentru a doua oară 
în afacerea asta. Risc să provoc alte necazuri. 

— Mă aşteptam să reacţionezi așa. 

Femeia miji ochii. 

— De ce? 

El zâmbi. 

— Din două motive. Primul, așa cum tocmai ai lăsat să se 
înțeleagă, este că te-ai apropiat prea mult de Quentin. Nu vrei 
să-i faci rău. 

— Şi al doilea? 

Ben se uită la o mierlă ce se așezase pe cablul telefonic. 

— Este că m-ai luat în considerare. 

— În considerare? repetă ea încet, încercând să descifreze 
sensul cuvintelor lui. Crezi că mi-e frică să mai suport un nou 
interogatoriu? 

— Nu. O femeie mai slabă poate s-ar teme. 

— Înţeleg, făcu ea și își îndreptă atenţia asupra cărămizilor 
care alcătuiau căminul. 

— Mi se umezesc ochii când văd cât eşti de stânjenită. 

Obrajii femeii se împurpurară. Ben se opri și o făcu să se 
întoarcă spre el. 

— Atunci? Pot conta pe tine? 

Ea își stăpâni un zâmbet. 

— E posibil... 

Bărbatul o mângâie de-a lungul brațului. Mângâierea asta o 
făcea pe Lee să nu mai poată gândi. Ben se apropie și-i atinse 
buzele cu ale lui. 

— Ei bine? o întrebă privind-o în adâncul ochilor. Te-ai 
gândit la noi în week-end-ul ăsta? 

— Nu prea! lăsă ea să-i scape. 

El zâmbi. O mângâie pe umeri, pe gât, atingându-i părul 
negru și mătăsos. Când femeia îi puse mâinile pe piept, el 
spuse: 

— Întoarcerea în oraș, n-o să dureze prea mult. 

— Cel mult două ore. 

— Chiar mai puţin, dacă mergem repede. 

Lee îi zâmbi, temătoare. 

— Şi... o să alegem să mergem repede? 

— Te las pe tine să hotărăști. 

— Hm... Trebuie să rămânem la cină. 

Sângele începea să-i curgă mai repede în vene. Buzele îi 
tremurau. Avea nevoie de el. Totuși, adăugă: 

— Ar fi greu să plecăm imediat. 

— Atunci, de îndată ce va fi posibil, nu? 

Ea încercă să-i descifreze expresia. Ardea de dorinţa să-l 
întrebe, dar dacă-l întreba ce simțea pentru ea însemna să 
năruiască totul, bineînțeles. Doar era Casanova Palatului de 
Justiţie! Rolul ei era doar să-i accepte sau să-i refuze 
propunerea. Nimic mai mult. 

— De acord, se trezi răspunzându-i. Să plecăm cât de 
repede putem. 

Ben o sărută exuberant. În Lee se trezi dorinţa. Se lipi de 
el și savură plăcerea de a-și strivi sânii de pieptul lui. Lucrurile 
erau clare, acum. Aveau să facă din nou dragoste, dar de data 
asta, așa cum trebuia. Va avea grijă să fie așa. 

— Vino, îi ordonă Ben cu un glas autoritar, ducând-o spre 
casă, ţinând-o de mijloc cu o mână. Haide să pregătim masa, 
ești de acord? 

— Să mănânci și iar să mănânci! exclamă Lee râzând. Nu te 
mai gândești la nimic altceva? 

— Ah, ba da! răspunse cu fermitate în glas și o ciupi. 

Lee scoase un țipăt și se eliberă din imbrățișarea lui. 
Începură să alerge pe drum. Ben nu avu nici o greutate s-o 
ajungă. Își înnodă mâinile în jurul mijlocului ei. 

— Te-am prins! 

În clipa următoare, o întrebă: 

— Spune-mi, ce vor crede părinţii tăi? 

— Îşi vor da seama cum stau lucrurile, fără îndoială. 
Mama o să tremure de emoție văzându-ne plecând atât de 
repede. 

Strâns îmbrăţișaţi, ajunseră acasă. Ben deschise ușa şi o 
lăsă pe Lee să intre. Cu toate că soarele pălise, la intrarea în 
hol nu mai văzură nimic. Când ochii lui Lee se mai obișnuiră 
cu întunericul, îl desluși pe tatăl ei. Îi aştepta. 

— Bună seara, tată. Am venit deja pentru că... 

Se opri. Din camera de zi, mama se uita la ei cu ochii mari 
și albă la față. Fata se întoarse spre tatăl său. 

— Ce se-ntâmplă? E vreo problemă? 

Instinctiv, Ben se apropie de ea ca să-i ofere un adăpost. 

— Tată! strigă Lee. 

— Tocmai am primit un telefon de la poliţia din Pittsburg, 
spuse deodată Arthur, alegând să ajungă imediat la subiect. 
Vor să te duci la morgă ca să identifici un corp. 

— Cum? 

Lee era stupefiată. 

— Ei cred că este vorba despre un oarecare Leonard Beech, 
care s-a sinucis. 

— Lenny, rosti Lee cu un glas neutru. 

— Dumnezeule! reacţionă Ben strângând-o în braţe. 

— Şi-a tăiat venele, continuă fără înconjur Arthur. Într-un 
motel, dacă am înţeles bine. Nimeni nu vrea să-i identifice 
corpul. Atunci, au apelat la tine. 

Lee își acoperi ochii cu mâinile, ca și cum ar fi vrut să nu 
vadă imaginile pe care le evocaseră cuvintele tatălui. 

— O să leșine! ţipă mama. 

— Bennett, du-te şi caută ceva de băut, ordonă Arthur. 
Repede! 

— N-o să leşin, spuse Lee. A fost un şoc, atâta tot. Of, Lenny! 

Arthur o făcu să se așeze. 

— N-ar trebui să fie obligată să meargă acolo, protestă 
Leslie. Ce lucru groaznic! Arthur, nu poti să le spui ... 

— E munca ei, i-o tăie Arthur pe un ton sec. Ea și-a ales-o, 
trebuie să şi-o asume. 

Lee se luă cu mâinile de cap. Era imposibil! Lenny nu 
vrusese să se omoare. Voise doar să lanseze un strigăt de 

disperare, printr-o tentativă de sinucidere. Dar făcuse greșit 
socoteala. Nimeni nu-l găsise în timp util ca să-i oprească 
hemoragia. 

Ben se întoarse, îngenunche în faţa lui Lee și-i întinse un 
pahar cu apă. Era foarte neliniștit. 

— Ţi-e bine? 

— Da, făcu ea un efort să răspundă. 

— Îi trebuie niște alcool, nu apă! protestă Arthur. 

— Nu, aşa e perfect, tată. N-aș putea să beau altceva. 

Ochii ei îi întâlniră pe ai lui Ben. 

— lartă-mă pentru toate astea. 

Bărbatul clătină grăbit din cap. 

— O să plecăm imediat, dacă vrei. 

— Da, te rog. 

Femeia își revenise și adoptase din nou masca 
profesională. Tatăl ei avea dreptate. Trebuia să-și asume toate 
responsabilităţile. 

— Mă duc să-ți pregătesc lucrurile, spuse Leslie, frecându-și 
nervoasă mâinile. Dacă trebuie să pleci... 

— O să-mi fac singură bagajul, o opri Lee. Nu sunt invalidă. 

În mai puţin de jumătate de oră, erau în mașină. Mergeau 
spre vest, spre Pittsburg și soarele care apunea îi orbea. 
Ochelarii de soare nu o protejau deloc pe Lee. Tâmplele 
începură să-i zvâcnească. 

Nici unul dintre ei nu spunea nimic, dar nu era vorba 
despre o liniște confortabilă, amicală. Fiecare se închisese în 
gândurile lui. După un timp, Lee reuși să se liniștească. 
Amărăciunea în faţa nedreptăţilor vieţii începea să nu mai fie 
chiar atât de apăsătoare. 


122 ELISSA CURRY 


Când mașina ajunse la periferia orașului, Ben păru să iasă 
din gândurile sumbre în care se adâncise. Cu ochii în 
continuare fixati pe drum, el o întrebă cu blândețe: 

— Vrei să te duc imediat în oraș? 

Lee privise peisajul defilându-i prin faţa ochilor, fără să-l vadă. 

— Nu, lasă-mă acasă. 

Ben îi aruncă o privire. Şi el purta ochelari de soare. 

— La ce te gândești, Lee? 

— La nimic. Am mintea toropită. 

El o privi mai atent. 

— Nu-i adevărat. Eşti copleșită de gânduri negre, și asta nu-i 
bine, îţi spun eu. 

— Bravo! Ai merita să fii diplomat în psihologie! lansă 
femeia, plină de sarcasm. 

— Eşti supărată? 

— Da! explodă ea deodată. Pe mine însămi! 

— Nu, Lee, nu începe să te învinovăţești! 

— Uşor de spus! Era pacientul meu. Ar fi trebuit să prevăd 
ce putea să facă. 

— Nu ești obligată să... 

— Ba sunt! Asta e munca mea. Trebuie să fiu în măsură să-i 
ajut pe oameni! Sărmanul Lenny, avea încredere în mine. 

— A fost bolnav mintal... 

— Şi ce-i cu asta? Nu spun că aș fi putut să-l vindec întru 
totul, dar ar fi trebuit să... să-l împiedic să facă ce-a făcut. 

— Ai mai pierdut vreun pacient în asemenea condiţii? 

— Nu! 

— Niciodată? Ei bine, nu-i rău deloc. Și n-ai mai făcut nici o 
greşeală până acum? 

— Nu de felul ăsta. Nu m-aș fi gândit niciodată... Credeam 
că-mi cunosc suficient meseria, astfel încât să evit un 
asemenea lucru. 

Furioasă, își scoase ochelarii și se frecă pe nas. Apoi 
adăugă: 

— Să ştii că este altceva mai grav decât de a pierde o cauză. 
Cineva a murit! 

— Eşti supusă greșelii. Toţi putem greși. Nimeni nu-ţi cere 
să fii perfectă. 

— Lenny mi-a cerut asta. 

Îşi aşeză din nou ochelarii pe nas. 

— Lee, repetă Ben cu fermitate, nu ești infailibilă! 

Ea strânse din dinţi. 

— lată ceva care ar trebui să-ți atragă în mod deosebit 
atenţia. 

— De ce? 

— Din cauza lui Quentin. Dacă m-aș fi înșelat în privința lui, 
ai fi încântat, nu-i așa? 

Ben nu răspunse. 

— Pot să fac o greșeală de diagnostic, preciză doctorița ca 
pentru sine însăși. 

— Continuă! Spune la ce te gândeşti! Te-ai înșelat în 
privința lui Lenny. Deci, te-ai înșelat cu Quentin! 

— N-am spus așa ceva! Nu începe din nou! 

— Tu ai luat-o de la capăt! 

— N-o să ajungi să mă faci să depun mărturie în inculparea 
de ucidere. Nu încerca să mă manevrezi! 

— Înainte de a te aduce din nou la bată, vei deveni din nou 
rece ca un aisberg! În împrejurări obișnuite, mă îndoiesc că 
voi putea să te fac să-ţi recunoști greșeala! 

— N-am făcut nici o greșeală cu Quentin, protestă Lee 
printre dinţi. 

— Atunci, nici cu Lenny, se grăbi să continue Ben. Nu-i 
vina ta. 

— Ba da, a fost! insistă Lee, disperată. Ştiam că nu-i era bine. 
Ar fi trebuit să-l silesc să-și ia calmantul în prezența mea. 

— Pentru numele lui Dumnezeu...! 

— N-ar fi trebuit să lipsesc în timpul week-end-ului. 

— Lee, dac-ar fi arătat adevăratele simptome, ţi-ai fi dat 
seama. Tu... 

— Le-a arătat. Dar eram prea adâncită în problemele mele 
ca să văd asta! 

Ben se uită la ea. 

— Ce probleme? 

— M-ai înţeles foarte bine, replică ea pe un ton sec. M-am 
lăsat distrasă. Până atunci, mă consacrasem întru totul muncii 
mele. 

— Nu! explodă Ben. Ceea ce am trăit noi, nu există! 

— Bineînţeles că există! ţipă Lee, furioasă. Dacă nu m-aș fi 
gândit numai la tine, aș fi putut să prevăd tot ce s-a întâmplat! 

— Ce prostii spui! 

— Am fost o proastă că m-am lăsat antrenată de sentimente. 

— Fir-ar să fie! bodogăni Ben, trecând brusc pe banda a 
doua ca să ia un viraj. 

— Nu te condamn. E greșeala mea. N-ar fi trebuit niciodată 
să mă leg. 

— Să te legi? se cruci Ben. Suntem legaţi? Lee, de câte ori 
ne-am văzut? În afară de ziua când ai venit la mine la birou, 
nu-mi aduc aminte să te fi îndepărtat de munca ta. 

— Întocmai! Nu înţelegi? se înfierbântă Lee. Trebuia să-l văd 
pe Lenny vineri, dar atunci eram prea ocupată să fiu 
mângâiată pe canapeaua ta! A plecat fără să vorbim. 

— Atunci, e greşeala mea dacă... 

— Nu, e a mea! Nu mai eram în stare să mă concentrez 
asupra treburilor mele pentru că tot ce mai puteam face era să 
mă gândesc..., să-mi închipui... 

— Nu poţi să-ți petreci tot timpul aplecându-te asupra 
problemelor semenilor. 

— Deci trebuie să am mai mulți angajaţi, asta vrei să spui... 

— Nu vreau să fiu o problemă pentru tine. 

— Nu tu ești o problemă! Totul ţine de mine! Nu sunt în 
stare să îmbin o... o viaţă socială şi o carieră. Munca mea are 
de suferit... 

— Stai o clipă! interveni el. 

— Nu. Ceea ce spun e adevărat. Înainte ca totul să se 
termine rău, cred c-ar fi de preferat... 

— Nu mai spune nimic! o întrerupse cu glas tăios. 

— Trebuie să ne oprim chiar de acum. 

— Ce să oprim, pentru numele lui Dumnezeu? Nici n-am 
avut timp să începem ceva! 

— Foarte bine, o să fie mai ușor. 

— Lee... 

— În orice caz, nu ești genul de bărbat care să aibă legături 
de durată. De când ne-am întâlnit, mi-ai spus că n-aveai nici 
timpul nici răbdarea să întreții o relaţie serioasă... 

— Dacă nu vrei să mă mai vezi, asumă-ţi responsabilitatea, 
dar nu-mi arunca asta mie în spate. 

— De acord! replică ea, încercând să-şi regăsească liniștea 
interioară. Dar vezi, nu caut doar o scurtă relaţie sexuală. Asta 
vrei tu, m-ai făcut să înțeleg clar. Nu ne potrivim. Deci, să ne 
despărțim. 

— Eşti mulțumită că ai găsit o scuză! 

— Cum asta? 

Pentru prima dată de la începutul drumului, îl privi. 

— Ţi-e teamă. Atunci, nu te mai ascunde în spatele muncii. 
E mijlocul tău de apărare cel mai bun. Lucrurile dintre noi 
devin prea complicate pentru tine. Cauţi o scuză. 

— Crezi ce vrei. 

Ben ocoli casa lui Lee și ajunse cu mașina în parcare. 
Când opri, puse o frână atât de violentă încât Lee trebui să 
se sprijine cu mâinile de bord ca să nu ajungă cu capul în 
parbriz. 

— Nu mai ești tu însăţi în acest moment, declară Ben. Ai 
suferit un șoc. 

— Mă simt foarte bine, răspunse ea luându-și geanta. 

Mâinile îi tremurau. 

— Mulţumesc că m-ai adus acasă. Dă-mi și restul lucrurilor 
din portbagaj, te rog. 

— Te duc şi la morgă. 

— Nu! spuse Lee, hotărâtă. 

Femeia puse mâna pe ușă. Ben o prinse de cealaltă mână. 

— Lee, nu te las să te duci acolo singură. 

— Lasă-mă, te rog. E treaba mea. 

Ben își scoase ochelarii și o privi cu duritate. 

— Te pedepsești ducându-te singură acolo. Eşti supărată pe 
tine însăţi și cauţi să-ţi aplici o pedeapsă. 

— Bravo, doctore Freud! îl luă ea peste picior. 

Atunci, o lăsă să plece. 

— Renunţ la ce aveam de gând. 

— Perfect! fu de acord Lee, şi deschise portiera. 

Ben ieși pe partea cealaltă şi deschise portbagajul. 

— Te sun peste câteva zile. 

— Nu, te rog. 

Era mulţumită că avea ochelari negri care-i ascundeau 
lacrimile ce-i apăruseră în ochi. Se grăbi să pună mâna pe 
bagaj înaintea lui Ben. 

— Sper să respecţi dorinţa mea. 

— Aș respecta-o dac-aș crede că ești în stare să iei o decizie 
bună. 

— Fir-ar să fie! mormăi deodată, am uitat să iau... să iau 
pendula... Am lăsat-o... 

— O să ne întoarcem s-o luăm îndată ce lucrurile vor reveni 
la normal. 

Lee făcu un pas înapoi, înainte de a-l înfrunta. 

— Te rog să termini. Oricum, tot timpul discutăm în 
contradictoriu. Să terminăm o dată pentru totdeauna. 
Întoarce-te să cauţi femei în baruri. Ar fi mai amuzant. 

El închise capacul portbagajului şi o privi pătrunzător. 
Ochii îi străluceau, dar expresia era dură, aproape glaciară. 

— Sărută-mă înainte să pleci. 

— Nici nu mă gândesc, spuse femeia clătinând din cap. Nu 
sunt chiar atât de proastă. Adio, Ben. 


Capitolul 11 


Kent îi telefonă marti dimineaţă. 

— Pe cine plângi? Pe Lenny Beech sau pe tine însăţi? 

Lee suspină. 

— Pe Lenny. E îngrozitor, Kent. Nu cred că a vrut într- 
adevăr să se omoare. Sinceră să fiu, cred că a încercat doar să 
lanseze un apel. 

— De acord, o întrerupse interlocutorul cu blândete, dar 
vezi tu, aș fi vrut să mă suni și pe mine înainte să te duci să-l 
identifici. 

— N-a fost chiar atât de greu. 

— Ba bine că nu! replică Kent hotărât. Am făcut-o și eu 
înaintea ta, și știu că e cumplit. N-ar fi trebuit să te duci singură. 

— Cum? Și tu ai un pacient care s-a sinucis? exclamă Lee, 
surprinsă. 

— Da. O tânără pe care nu mai pot s-o uit. 

— Credeam că voi putea suporta, Kent. Chiar credeam asta, 
dar de atunci nu mai pot nici să dorm, nici să lucrez. 


DEDESUBTURILE UNUI PROCES 129 


— Nu te lăsa doborâtă de povestea asta. În viață sunt 
momente în care trebuie să ai încredere în destin. Fără 
îndoială, lui Lenny așa i-a fost scris. Va dura mult până să 
admiţi asta dar, crede-mă, trebuie să te străduiești să uiţi. 
Trebuie să te gândești la ceilalţi pacienţi, şi de asemenea 
la tine. 

— La mine? întrebă Lee cu un râs sinistru. Am îngropat-o 
definitiv pe Lee Gregory. 

— N-am să vin să te consolez. 

— Mulţumesc, prietene! 

— Eu cred, continuă Kent ignorând persiflarea pe care 
tocmai o recepţionase, că ar trebui să chemi un avocat. 

— Vorbeşti despre Ben? întrebă Lee, care începu, extrem de 
nervoasă, să bată cu un creion în masă. Nu, Kent. Totul s-a 
terminat între noi. 

— Nu cred că-i o decizie bună. Ai noutăţi de la proces? 

— După Ben, arestarea lui Quentin trebuia făcută publică 
ieri. Aşa e? 

— Da. Dar n-ai vorbit cu el? N-ai citit ziarele de dimineaţă? 

Lee încremeni. 

— Nu. De ce? 

Kent ezită. 

— S-a întâmplat ceva cu Ben? întrebă femeia, simțind 
deodată un nod în stomac. 

— Nimic grav, se grăbi s-o liniștească Kent... nimic foarte 
grav, se corectă el. A pierdut procesul. 

— Ce? 

— Crist l-a concediat și a angajat pe altcineva în locul lui. 
Oamenii din televiziune au dat buzna în biroul lui Kennedy 
să-i ia un interviu pentru jurnalul de prânz. N-ai văzut... 

— Ce prostie! explodă Lee și rupse în două creionul. Pe 
nimeni nu interesează mai mult ca pe el soarta lui Quentin! E 
convins că băiatul n-ar trebui... Oh, Kent! Dacă Quentin este 
declarat vinovat, va fi condamnat la închisoare pe viaţă! 

— Se pare că Mark Crist crede că un alt avocat va ști să facă 
o treabă mai bună. 

— Se înșală! Și este nedrept pentru Ben! 

— Atunci, sună-l, spuse Kent cu o voce neutră. Bietul de el 
a primit un șut serios. Poate are nevoie să stea de vorbă cu 
cineva. 

Lee nu spuse nimic și ciocăni cu vârfurile degetelor în 
birou. Se gândea. Ben încercase s-o consoleze și ea îl 
respinsese. Acum, trebuia să-l ajute. Dacă avea nevoie să se 
liniștească vorbind cu cineva, era bine ca ea să fie aceea! 

— De acord, spuse calmă. Mulţumesc, Kent. 

— Eşti sigură c-o să meargă? 

— Da. Te-aș săruta, dac-ai fi aici. 

— Las-o pentru data viitoare. La revedere. 


Jane, secretara lui Ben, îi răspunse: 

— Îmi pare rău, doctore Gregory, domnul Kennedy 
lipsește. Aveţi un mesaj pe care să i-l transmit? 

— Nu, e ceva personal. Credeţi că e acasă? 

— Nu știu. Puteţi totuși încerca să sunati. De obicei, când 
pleacă de acasă, pune în funcţiune robotul. Aveţi numărul? 

Lee îl notă în agendă, îi mulțumi lui Jane şi închise. Ezită 
mult timp înainte de a ridica din nou telefonul și de a forma 
numărul. Auzi în receptor soneria telefonului o dată, de două 
ori, pe urmă se făcu legătura. Inima lui Lee tresări până în 
momentul în care înțelese din liniştea care urmă că avea să 
intre în legătură cu robotul. 

— Bună ziua, auzi glasul stânjenit al lui Ben. Pentru 
moment lipsesc. Lăsaţi-mi un mesaj după semnalul sonor. Am 
să vă caut îndată ce va fi posibil. 

În casca telefonului răsună un râs de femeie. După care 
Ben spuse: 

— Lisa, cum știi când banda a ajuns la capăt? Ah... 

Se auzi semnalul sonor. Lee stătu pe gânduri. Liniştea se 
prelungea. Pe urmă, încet, puse receptorul jos. Cine naiba era 
Lisa asta? După o clipă de cugetare, rupse foaia pe care scrisese 
numărul lui Ben, și o duse la etaj. Avea să mai încerce diseară. 

La ora șapte, sună telefonul. Lee spăla ceva în chiuveta de 
la bucătărie și abia avu timp să se șteargă pe mâini. Era 
maică-sa, care aştepta noutăţi de la ea. 

La opt şi jumătate, Kent o sună din nou. 

— A mers? 

— Ce să meargă? 

— Cum ce? Discutia cu Kennedy, bineînţeles. Te deranjez 
cumva? 

— Nu, nicidecum. Vrei să vii la un pahar? 

— Nici nu mă gândesc. Am o sumedenie de treabă de făcut. 

— Şi eu. Nu reuşesc să-mi revin. 

— Du-te și aleargă puţin prin parc. O să-ţi facă mai bine 
decât medicamentele. 

Nu era o idee rea. De obicei, nu-i prea plăcea să facă 
jogging. Dar avea nevoie de bună seamă să schimbe aerul. Se 
îmbrăcă cu un tricou și ieşi. 


Când se întoarse, Ben o aștepta, așezat pe pragul ușii. În 
prima clipă, nu-l văzu prea bine în lumina crepusculară, dar 
când îl recunoscu, se opri dintr-o dată. El o văzu dar nu făcu 
nici un gest. Era îmbrăcat în costum. 

— Bună, reuși Lee să articuleze după ce-și recăpătă suflul și 
se apropie de el prudentă, ca și cum ar fi călcat pe ouă. 

— M-am liniștit dacă te-am văzut, spuse Ben fără să se 
ridice. Credeam că nu răspunzi la telefon pentru că nu vrei să 
mă vezi. 

Femeia zâmbi. 

— Aveai de gând să stai aici până când ieșeam? 

— Aş fi putut să fac și asta, răspunse el pe un ton obosit. De 
fapt, m-am așezat ca să mă gândesc. 

Lee se străduia să respire normal. Îi era cald şi transpira. 
Tricoul îi era leoarcă, la fel ca şosetele. Nici Ben nu părea în 
cea mai bună formă. ÎI privi cu un ochi critic. 

— Nu pari prea odihnit! 

Avea pungi sub ochi, și ridurile din colțurile gurii parcă se 
adânciseră. Dar cel puţin, din ochii lui albaștri, se vedea că nu 
băuse. Când îi întâlni privirea, simţi același şoc electric ca 
altădată. 

— Tu, dimpotrivă, ești într-o formă nemaipomenită! 
Frumoase picioare! 

Lee se strâmbă la el, căutându-și cheia în buzunar. 

— Am auzit vorbindu-se că astăzi ai avut niște neplăceri. 

— Totul depinde de cum privești lucrurile. Tie, ţi-e bine? 
Duminică, erai... 

— Într-o stare îngrozitoare, completă ea. Kent spune că o 
să-mi revin, dar nu sunt atât de sigură. Sunt dezolată că m-am 
descărcat pe tine! 

— Nu te scuza, se poate foarte bine ca și eu să fi venit să mă 
descarc pe tine. Cabinetul e deschis? 

— Vino, spuse Lee, întinzându-i mâna să se ridice. Ai 
mâncat? 

— Nu, pentru că nu mi-e foame, spuse el ridicându-se, cu o 
pungă de hârtie în mână. 

— Atunci, poate ești bolnav! 

O luă înainte, dar nu merse pe scările care duceau la 
cabinet. Intră în apartament. Ben o urmă. Aprinse lumina în 
bucătărie. 

— Ce-ai acolo? îl întrebă arătând spre pungă. 

— De băut. M-am gândit că am putea să bem împreună. 
N-are nici un rost să vezi lucrurile în negru de unul singur, 
nu? 

Scoase două sticle de șampanie și le puse pe masă. 

— Asta ar părea mai degrabă sărbătoare! remarcă Lee. 

— Am fost cât pe ce să iau gin și apă tonică, dar nu știam 
dacă-ţi place. Ăsta e inconvenientul de a cunoaște femeia 
visurilor tale abia de două săptămâni. 


134 ELISSA CURRY 


Îi adresă lui Lee un zâmbet deschis, luă o sticlă și exclamă: 

— Fir-ar să fie! Sampania e caldă. 

— Nu-i nimic, îl linişti gazda luându-i sticla din mână. Sunt 
pregătită pentru asemenea situaţii. 

— Asta-i un lucru care-mi place la tine. 

— Ce anume? Încuviinţarea de a bea pentru o cauză bună? 
glumi gazda vârând sticla în frigider. 

— Întotdeauna e mai bine așa decât să ne frământăm fiecare 
separat de vinovăția noastră, nu? 

— Tu de ce te simţi vinovat? 

Ben se sprijini de aragaz. 

— Am pierdut procesul, nu? Familia Crist n-a fost 
mulțumită de prestaţia mea. Altfel, m-ar fi păstrat și pentru 
partea a doua. 

— Şi îti plângi singur de milă, nu-i așa? 

— Da. Nu-mi place deloc să pierd. 

Ochii li se întâlniră și sclipiră. 

— Dacă cineva poate să înțeleagă un eșec profesional, eu 
sunt aceea. 

Apoi se întoarse brusc. Mai era cafea caldă în cafetiera 
electrică. Umplu două cești și una i-o întinse lui Ben fără să se 
uite la el. 

— Aș vrea să mă schimb, dacă nu te deranjează. 

Ben îi privi cu regret picioarele lungi și goale. 

— De ce te grăbești să risipeşti momentul de euforie pe care 
reuşisem să-l creez? 

Lee își puse ceașca pe masă și trecând pe lângă Ben, îl bătu 
cu palma pe piept. 

— Mă întorc în câteva minute, de acord? Vrei un ziar? 

— Se vorbește despre mine? 

— Da, în cuvintele cele mai măgulitoare, îi răspunse ieșind 
pe ușă. Aruncă o privire să vezi despre ce e vorba. 

Lee făcu repede un duș, după care își prinse părul 
deasupra capului și rămase așa. Halatul de baie alb care o 
acoperea de la gât până la glezne nu avea nimic indecent, 
hotări gazda. În orice caz, era prea obosită ca să se mai 
îmbrace din nou. Se duse în bucătărie, scoase o sticlă de 
şampanie din frigider și, cu două pahare în mână, merse în 
camera de zi. 

Ceea ce văzu acolo o ţintui locului. 

Lampa de lângă șemineu era aprinsă. Așezat pe fotoliul cel 
mai confortabil, Ben își sprijinise picioarele pe un scaun. În 
poala lui, motanul Sigmund dormea, făcut colac. Și unul și 
celălalt păreau foarte mulţumiţi. Ben își pusese ochelarii și 
citea ziarul. 

Întotdeauna îi lipsise cineva cu care să împartă ambianța 
plăcută a acestei case, mobila veche, colecţia de obiecte de 
artă. Acum, Ben era acolo și casa era plină, aşa cum trebuia 
să fie. 

O privi pe deasupra ochelarilor. Ca să se mai încurajeze, 
Lee sprijini sticla de spătarul unui scaun. Avea ochii mari și 
limpezi. 

— Totul e bine? o întrebă Ben. 

— Da... răspunse încet. 

Avea sufletul liniștit asemenea apei unui lac. Nu-și mai 
pierdea capul de când acceptase realitatea: era îndrăgostită 
de Ben. 

— Stinge, Ben. Și vino. 

El așeză ziarul pe masă și puse ochelarii deasupra. 
Dădu jos pisica, stinse lumina și veni spre Lee în 
semiîntuneric. 

Lee începu să urce scara, dar el o prinse de mijloc și o opri. 
De pe treapta ei, care era mai sus, se întoarse spre el. Ochii lor 
erau la același nivel. Se priveau grav. 

— Lee, de ce acum? 

— Mi-ai spus că eu voi alege când va fi, murmură femeia 
mângâindu-i obrazul. E timpul să mergem în pat. 

— Dar nu ca data trecută... 

— Nu. De data asta, ne vom iubi. 

O luă pe sus și o duse în cameră. O așeză pe cuvertura 
matlasată, îi luă sticla și paharele pe care le puse la capătul 
patului. Cu privirea aţintită în ochii lui scânteietori, Lee își 
dădu jos halatul de baie. Culoarea pielii îi devenise mai roșie 
de la apa fierbinte a dușului. Ca într-un vis, îl văzu pe Ben 
apropiindu-se și scoțându-i agrafele care-i țineau părul 
ridicat. Părul mătăsos i se revărsă pe umerii goi. Lee întinse 
mâna și stinse lampa. În semiîntuneric, îl ajută pe Ben să se 
dezbrace. 

După aceea, el o răsturnă peste perne. Avea gura caldă, 
cu un gust subtil de cafea și lichior. Se întinse încet lângă 
Lee, găsind locul cel mai potrivit pentru trupul lui zvelt și 
viguros. 

— Lee, murmură el, de când ne-am întâlnit, m-am gândit tot 
timpul la ceea ce se-ntâmplă cu noi. 

Temându-se să nu-l facă să fugă, Lee nu rosti declaraţia de 
dragoste care-i stătea pe limbă. ÎI strânse tandru în timp ce el 
o săruta pe obraji, pe pleoape. Ben era mai blând decât 
sperase, astfel încât era bucuroasă și recunoscătoare. Pentru 
prima dată, nu căută să-și înăbușe dorința. 

Își înnodă picioarele în jurul lui și-l lăsă s-o pătrundă. Scoase 
un țipăt când o pătrunse mai profund. Cu degetele înfipte în 
umerii lui, îşi ascunse faţa la gâtul său. Îi auzea pulsul în artera 
jugulară. Sângele lor circula în ritm tot mai precipitat. Strâns 
prinși unul de celălalt, se mișcau într-un ritm susținut și violent. 
Mișcările se amplificară, și trupurile parcă se amestecară... 
Până la extaz. Lee scoase un strigăt din adâncul fiintei. .. Timpul 
parcă se opri în loc și fură cuprinși de încântare. 


Mult mai târziu, Ben o sărută pe buze. Lee îl mângâie cu o 
mână obosită. Îşi simţea trupul minunat. Parcă era luminată 
dinăuntru. 

O sărută pe nas, îi respiră parfumul părului. Savura 
fericirea de a fi liniștit. Lee nu-i împărtășea calmul. Abia se 
stăpânea să nu-i spună cuvintele care-i clocoteau în minte. Își 
opri respiraţia și murmură: 

— Ben... 

El aşteptă, și cum ea nu mai adăuga nimic, o tachină 
imitându-i glasul ezitant. 


138 ELISSA CURRY 


= L...Lee... 

Femeia se înroși, își pierdu tot curajul și se cuibări mai 
strâns lângă el. 

— Cum m-am descurcat, șefu'? 

EI îi dădu la o parte părul care-i ascundea chipul. 

— Am impresia că nu asta vroiai să spui... 

— Devii prea inteligent, ştii? Te ambiţionezi să-mi iei locul 
de psihanalist? 

— Nu. Pentru moment, nu vreau decât să te analizez pe 
tine. 

« Pentru moment » ! Nu spusese : « De acum ». Resemnată, 
Lee începu să-l mângâie ușor pe spate. Ben oftă de plăcere și, 
încă o dată, se apropie de gura ei. 

Lee simţi din nou dorinţa trezindu-se în ea. Își plimbă 
degetele pe coloana vertebrală a lui Ben, de jos în sus, se sus 
în jos, încet de tot. 

Ben bombăni, și n-o mai sărută ca să spună: 

— Ţi-ar plăcea să stabilim un record, dragostea mea? 


Capitolul 12 


— Nu-mi vine să cred! bombăni Ben la şase și jumătate. 
Te-ai refăcut după noaptea trecută? 

Lee se întoarse pe o parte și i se lipi de spate. 

— Nu după toată noaptea... abia au fost două ore. 

— Măi, măi! mormăi Ben, înfundându-și faţa în pernă. Mai 
e ceva ce ar trebui să știi. 

— Ce anume? 

Ah ! Ce spate avea, minunat, musculos! 

— Dimineaţa sunt for-mi-da-bil! 

Lee râse cu îngăduință. 

— Mai devreme, parcă spuneai altceva. 

Ben consimţi să deschidă un ochi și să se întoarcă. 

— Spune-mi, ai de gând să mă faci să iau micul dejun la ora 
asta imposibilă? Nu, te rog! gemu el. 

Lee îl bătu cu palma pe şale și se depărtă de el. 

— Bineînţeles că nu! Dar eu trebuie să plec. Îmi încep 
consultaţiile la ora șapte. 

— Ora şapte?... Eşti sigură? 

El se ridică puţin, clipind din ochi. 

— Culcă-te la loc, o sfătui. O să te trezesc la prânz, dacă vrei. 

Ben o prinse de încheietura mâinii cu o putere 
neașteptată. Neînduplecat, o trase spre pat. O cuprinse cu 
braţele și o legănă la piept. Îi zâmbea. 

— Eu nu m-aș duce la muncă, dac-aș putea să te păstrez aici 
cu mine! 

Lee râse și clătină din cap. 

— Nu pot să rămân. Pacienţii au nevoie de mine. Sunt 
sigură că şi tu ai face la fel. 

O mai strânse puţin. 

— Ne întâlnim să mâncăm de prânz? 

Femeia îl sărută discret pe buze. 

— Mai degrabă, ne întâlnim să cinăm. Nu-mi place să mă 
grăbesc pentru... 

Ca să-i întrerupă explicaţia, Ben o sărută cu pasiune, apoi 
o muşcă uşor de lobul urechii. 

— De acord să cinăm, murmură el. Am putea cere să ni se 
aducă... aici, spuse arătând spre pat. 

— Da, şușoti ea, gata să fie învinsă de atingerea buzelor lui 
și de minunata intimitate a îmbrățișării lor. 

Bărbatul îi puse din nou stăpânire pe gură, sever de data 
asta, în vreme ce ea continua să-l mângâie pe spate. Se lăsă 
încet să fie trasă sub el, savurându-i dulceata mângâierilor, 
mirosul pielii, și răsuflarea lui caldă pe obraz. Apoi, deodată, 
începu să se joace cu el, să-l împingă și să-l strângă cât putea 
de tare. Ben râse și se luptară corp la corp. Se răsuciră unul 
peste celălalt ca doi urși. Lee îl răsturnă pe spate și Ben, 
prefăcându-se epuizat, strigă: 

— Gata, mă las bătut! Ai câștigat. Fă cu mine ce vrei! 

Lee îl sărută și se ridică în capul oaselor. 

— N-ai destulă energie ca să merite osteneala! 

De data asta, o lăsă să facă ce vroia ea, și se aşeză cât putea 
de confortabil în pat. 

— Presupun că o să-i spui psihanalistei tot ce s-a întâmplat, 
nu? spuse privind-o cum se îmbrăca cu rochia de casă. 

— Da, fără îndoială. 

Femeia avu un moment de şovăire. 

— Te deranjează? 

— Ca o femeie să cunoască amănuntele vieţii noastre 
sexuale? Nu, mai degrabă mi se pare bizar așa ceva. 

Lee luă o pernă pe care i-o aruncă în cap, pe urmă ieși şi se 
duse în baie. Râzând în sinea lui, Ben se așeză comod în pat, 
ca Să poată adormi la loc. 

După un sfert de oră, Lee se întoarse pe vârfurile 
picioarelor să-și caute hainele. Ben dormea adânc și nici nu 
mișcă în timpul în care se îmbrăcă. Îi stătea atât de bine în 
patul ăsta, își spuse în sinea ei, zâmbind. Prezenţa unui bărbat 
în cameră nu era deloc nepotrivită. Se duse lângă el, îl sărută 
pe tâmplă, își luă pantofii și ieși. 


La etajul de mai jos, era rutina zilnică. Primul pacient venise 
deja, și Margie se instalase în fața mașinii de scris. Lee se apucă 
imediat de treabă și după aceea nu mai avu nici o clipă liberă. 

La unsprezece, o sună Kent. 

— Ce mai faci, draga mea? 

— Nemaipomenit de bine, șopti Lee, cu receptorul foarte 
aproape de gură, în timp ce pacientul pe care tocmai îl văzuse 
ieșea din cameră. Oh, Kent! 

— Văd că ai vorbit cu Kennedy, comentă el satisfăcut. 

— Oh, Kent! repetă ea, incapabilă să găsească alte cuvinte. 

Kent râse mai tare. 

— Nici nu v-aţi gândit că iese atât de bine, nu-i așa? 

— Să ştii că ești formidabil! 

— Dar nu atât cât cineva pe care-l ştiu! Sunt mulțumit 
pentru tine, Lee. Merită să trăiești bine. O să mă mai suni din 
când în când? 

— Chiar după-amiză, se grăbi să-i răspundă. Nu pot să 
vorbesc acum. La ora cinci, ti-ar conveni? 

— Perfect. Sunt aici până la șase. 

— Atunci, pe curând. Mulţumesc pentru tot, Kent. 

— N-ai pentru ce. 

Când urcă la ea, la ora prânzului, Ben plecase. Îl sună la 
birou. 

— Bună ziua, doamnă doctor, spuse Jane. Îmi pare rău, dar 
mister Kennedy nu este aici pentru moment. 

— Nu-i nimic. Nu aveam nimic deosebit să-i spun. 

— Aşteptaţi o clipă! exclamă Jane, ca și cum cineva tocmai 
ar fi sunat-o. Mister Wood ar vrea să vă vorbească. Se poate? 

— Bineînţeles. Multumesc, Jane. 

În clipa următoare, Lee îl avea pe Chaz la telefon. 

— Doctoriţa Gregory? 

— Cred că-mi poţi spune Lee. 

— De acord, mulțumesc. Ben era cu tine, acum o clipă? 

Femeia sesiză în glasul lui o notă neobișnuită, așa încât 
adoptă imediat tonul unei femei de afaceri. 

— Nu, nu l-am văzut de azi-dimineaţă. E vreo problemă? 

— Nu... Ba da. Unul din clienţii lui are ceva probleme. 
Dacă te întâlnești cu Ben, spune-i să mă sune imediat, te rog! 

— Bineînţeles. Mai pot să fac și altceva pentru tine? 

— Nu, nu. Ai grijă să-i spui lui Ben, asta-i tot. 

Neliniștită, Lee închise. Era ceva ciudat. Deschise din nou 
telefonul și-l sună pe Ben acasă. Telefonul sună, o dată, de 
două ori. Urmă o tăcere, apoi un declic. 

— Bună ziua, spuse vocea lui Ben. Sunt absent pentru 
moment. Lăsaţi-mi un mesaj... 

Lee nu aşteptă semnalul de înregistrare. Închise și se 
întoarse în cabinetul ei. După-amiaza se desfășură ca de 
obicei. Tot ca de obicei, la ora trei, Margie plecă. 

La patru, o sună Kent. 

— Merge? o întrebă de cum răspunse. 

— Mai bine nu se poate. 

— Deci, n-a venit la tine. 

— Ben? Nu, nu l-am văzut... 

— Nu el! Quentin! 

— Quentin? 

— Da, Quentin Crist. A evadat. 

— Evadat? repetă Lee. De unde? Cum? De ce să fi... 

— Dumnezeule! Credeam că ştii! exclamă Kent. Îl duceau la 
un psiholog ca să-l supună unui nou examen medical și, pe 
drum, a fugit. Acum, aleargă liber prin oraș... 

— Sunt sigură că n-o să meargă prea departe. 

— Are un revolver pe care l-a luat de la un gardian... 

— Chaz! exclamă deodată Lee. Uite de ce îl căuta pe Ben! 

— Quentin nu cred că o să se refugieze la Ben. Dar cred că 
Ben îl caută prin tot orașul, să-l găsească. Toţi cei care n-au 
treabă la birou au pornit pe urmele nebunului. Familia Crist a 
oferit o recompensă fantastică celui care-l va aduce teafăr și 
nevătămat. 

— Quentin nu e nebun! protestă Lee. 

— Eşti singura care mai crede asta, acum! La televiziune, 
este prezentat ca un tip periculos. Kennedy de ce n-a căutat să 
te protejeze? 

— Să mă protejeze? Pentru ce motiv? spuse Lee căutând în 
sertar dosarul lui Quentin. 

— Pentru că puştiul ăsta e nebun după tine. Chiar tu mi-ai 
spus-o. Ar putea foarte bine să te caute. 

— Oricum, cabinetul e închis la ora asta. 

— Fir-ar să fie! Doar nu ești singură! 

— Ba da, dar sunt sigură că... 

— Ascultă! o întrerupse Kent. Aştept un pacient. O să-i 
scurtez vizita şi o să fac în așa fel încât pe la cinci să fiu la 
tine. 

— Kent, nu-ţi face griji... 

— Lee, ai face mai bine să suni la poliție. Sunt sigur că o să 
vină să te vadă. Dacă Kennedy și procurorul nu s-au gândit 
încă la asta... 

— O să mă ocup eu de Quentin dacă vine aici, declară Lee, 
calmă. Nu e în stare să facă rău nimănui. 

— Sper să nu te înșeli! 

— La revedere, Kent. 

Lee închise fără grabă și examină dosarul pe care-l avea pe 
birou. Quentin era sănătos la minte sau nu? Ea depusese 
mărturie că era. Dar acum, cu un revolver în mână... 

Sună din nou la biroul lui Ben. 

— În afară de mine, nu mai e nimeni aici, spuse Jane. Au 
plecat toţi în căutarea lui Quentin Crist. Poate reușeşti să-l 
găsești pe Ben acasă. O să treacă fără îndoială pe acolo. 

Numărul personal al lui Ben era sus și Lee nu se gândise să 
i-l mai ceară o dată lui Jane. Stinse luminile din birou şi urcă. 

La etaj, era liniște și pace. Nici Sigmund nu-i răspunse când 
îl chemă. Zgomotul surd pe care-l făcu ușa care se închise 
răsună ca un foc de armă. Vedea prea multe filme, încercă să 
se liniștească. Se duse la telefon, căută în agendă și formă 
numărul lui Ben. Urmă o sonerie. Lee se întoarse, cu telefonul 
la ureche. 

— Bună ziua, doamnă doctor, spuse calm Quentin. 

Femeia îngheță. Quentin se afla la trei metri de ea, iar în 
ureche auzea glasul lui Ben care spunea: 

— Sunt absent pentru moment... 

— Lasă telefonul jos, te rog, spuse Quentin. 

— Bună, Quentin, reuși Lee să articuleze în cele din urmă, fără 
să dea drumul receptorului și încercă să schiteze un zâmbet. 

Quentin era la fel de înalt ca ea. Mai slăbise câteva 
kilograme de când nu-l mai văzuse. În comparaţie cu albastrul 
hainei de deţinut, faţa parcă-i era lipsită de sânge. Avea ochii 
mari și speriaţi. 

— Cum naiba ai intrat? 

— Uşa din spate nu e încuiată. 

— Ai lăsat pisica să iasă? îl întrebă Lee, cu degetele crispate 
pe telefon. Dacă fuge? 

Quentin clipi din ochi. 

— Lasă aparatul jos, repetă el ridicând glasul. Nu vreau să-ţi 
fac rău, dar am un revolver. 

— Ah, văd, răspunse Lee, și zâmbi fără speranța să mai 
destindă atmosfera. Dar ce vrei, Quentin? 

— Vreau să mă ajuţi. Închide și ajută-mă. 

— Quentin... 

— Imediat! ţipă el, încordat. 

— De acord, încuviinţă Lee. 

Conversaţia lor trebuie să se fi înregistrat pe robotul 
telefonic al lui Ben. 

— Acum, crezi că sunt nebun? o întrebă Quentin. 

— Așa ar trebui? 

— Unii aşa cred, alţii nu. Nu mai știu. Azi dimineaţă, m-au 
dus să mă vadă un nou psihiatru. 

— Chiar aşa? 

Lee ocoli canapeaua şi ajunse lângă Quentin. 

— N-am vrut să mă duc acolo, continuă el. Le-am cerut să te 
sune pe tine dar nimeni nu m-a ascultat. 

— Trebuie să fie frustrant. 

Lee se așeză pe canapea, cât se poate de firesc. « Fă-l să 
vorbească ! » își spuse în sinea ei. 

— Nici nu încerc măcar să-mi dau părerea. Nimănui nu-i 
pasă. Mi se întâmplă tot felul de lucruri și nu pot să fac nimic. 

— Lucruri? 

El o privi deodată atent. 

— Crezi că am halucinaţii, nu-i așa? 

— M-ar surprinde, răspunse Lee cu o voce calmă. 

Quentin o fixă cu ochii fără strălucire. 

— Ai fost drăguță cu mine încă de la prima întâlnire. 

Doctorita ridică din umeri. 

— Încerc să te ascult. Spune-mi ce te face să fii atât de furios 
acum. 

— Nu sunt furios! izbucni el făcând un gest larg cu 
revolverul. Sunt doar frustrat, aşa cum ai spus mai devreme. 

— De ce nu te așezi, ca să-mi vorbeşti despre lucrurile 
care... 

— N-am nevoie să primesc ordine! protestă el apropiindu-se 
de interlocutoare. Primesc destule! 

— Cum vrei tu! 

— Tipii de la închisoare sunt niște ticăloși. Şi polițiștii, nişte 
putregaiuri. Cât despre avocatul meu... Ai aflat că tata l-a 
trimis la plimbare? Şi acum, un nou psihiatru! E de necrezut! 

— Ai vorbit cu tatăl tău? 

— Putin îi pasă de mine! ţipă Quentin. Pot foarte bine să 
putrezesc în închisoare! 

— EI ţi-a spus-o? 

— Nu-i nevoie să mi-o spună! Săptămâna trecută, a cerut să 
mă vadă doar o dată. Î crezi un om cumsecade căruia îi pasă 
de mine? 

— Fără îndoială, simte pentru tine un amestec de 
sentimente. Despre ce aţi vorbit? 

— Despre toate şi despre nimic. Despre vreme... 
basse-ball... 

Sprijini țeava revolverului pe un raft al bibliotecii. 

— Este ca și cum... ca și cum am fi doi străini. 

— Cum te simţi să fii tratat ca un străin? 

— Nu ştiu... Nu €..., nu e ceva normal, spuse el și lovi cu 
revolverul în raftul bibliotecii fără să fie atent. 

— Uneori, mă face să-mi pierd minţile! 

— Şi în restul timpului? 

— Nu începe ședința de psihanaliză cu mine! ţipă el 
deodată. 

— Doar tu vorbești, eu te ascult. 

— Dar pui prea multe întrebări, ca toți psihiatrii. Ar trebui 
să vorbești şi tu ca să se mai schimbe ceva. 

— De acord. Ce vrei să-ți spun? 

Tânărul începu să se plimbe nervos prin cameră. 

— Nu știu. Eşti măritată? 

— Nu. 

O privi ca şi cum nu i-ar fi venit să creadă. 

— De ce? 

Lee ridică din umeri și zâmbi, încurcată. 

— Nici tu nu ești căsătorit. 

Tânărul îndreptă deodată revolverul spre ea. 

— Nu începe din nou să vorbești despre mine! 

— Dar de ce eşti aici, Quentin? 

— Dumnezeule, ţi-am spus, gata cu întrebările! spuse el 
înroșindu-se imediat la față. 

— Aș vrea doar să știu cum pot să te ajut. Vrei ceva de mâncare? 

Întrebarea îl luă pe nepregătite. Vroia să i se destăinuiască, 
dar în același timp, ţinea să rămână nemulţumit. Nehotărât, 
explodă deodată, făcând un gest larg cu braţul. Pistolul doborî 
pendula care căzu făcându-se bucăţi. Cioburi de sticlă se 
împrăştiară în toate părțile. Fără să vrea, Lee scoase un țipăt, 
în timp ce Quentin fu cuprins de lacrimi. 

Femeia aşteptă o clipă, apoi se ridică, se apropie de el și-l 
atinse pe mână. 

— Iartă-mă, n-am făcut-o intenţionat, sughiță el privind 
disperat pendula fărâmată. 

— Știu. 

— N-am vrut să fac asta. A fost un accident. 

Îngenunche printre rămășițe şi începu să le adune. Arma, 
pe care o lăsase, zăcea pe podea. 

— Opreşte-te, Quentin! strigă Lee, aplecându-se spre el. O 
să te tai. 

Dar, fără să ia nici o măsură de precauţie, el continuă să 
adune resturile, cu mâinile ca un făraș. Lacrimile îi șiroiau pe 
obraji. 

— N-am făcut-o intenţionat, repeta fără încetare. 

— Ce încurcătură! murmură Lee pentru ea însăși. 

Femeia îl prinse ferm de încheieturi și-l obligă să desfacă 
degetele. Bucăţile de sticlă căzură pe jos. Sângele începu să 
șiroiască din mâinile lui Quentin. 

— Uite ce-am făcut! 

Își privea palmele ca și cum ar fi fost ale altcuiva. 

— Vino! îi spuse autoritar Lee, făcându-l să se ridice. Cred 
c-am face mai bine să mergem la spital. E prea grav și nu știu 
ce să fac cu tine. 

Şocat, Quentin o ascultă. Merseră cu precauţie printre 
bucăţile de sticlă, lemn şi metal care se zdrobeau scârțâind sub 
tălpile lor. 

— Oricum, nu tineam prea mult la pendula asta, spuse Lee. 

După ce se gândi o clipă, se aplecă și luă revolverul de jos. 

— Presupun că trebuie să facem ceva, nu? 

Îl conduse în bucătărie și, după ce-l spălă puţin, îi înfăşură 
palmele în bandaje. El lăsa să i se facă orice, asemenea unui 
copil. Câteva minute mai târziu, urca în Volkswagenul lui Lee. 

În casă, telefonul începu să sune. 

— Eşti gata? întrebă Lee, în momentul în care se pregătea să 
închidă portiera. 

Tânărul încuviință clătinând din cap, ferindu-și mâinile 
bandajate. Lee ocoli mașina și se aşeză pe locul ei. 

Înăuntru, telefonul suna în continuare. 


Capitolul 13 


După trei sferturi de oră, mașinile de poliţie ajunseră la 
spital, cu sirenele urlând. În fruntea poliţiştilor, Ben dădea 
impresia că era șeful. 

Lee se afla în sala de așteptare de la urgente, și vorbea la 
telefon cu Kent. Îi făcu semn lui Ben, apoi se întoarse spre 
aparat: 

— Asta-i situaţia, Kent. Nu te mai frământa! Poliţia tocmai a 
venit. Am să te sun eu, de acord? 

Închise telefonul. Ben o prinse de umeri. 

— Ți-e bine? 

— Perfect. Ce... 

— Dumnezeule, Lee. Nu lua lucrurile cu atâta ușurință! 

Lee îi zâmbi. 

— Spune, ţi-a fost frică? 

Ben o strânse mai tare. 

— Era să mor de frică! 

Ochii lui albaștri se întunecaseră, trăsăturile i se înăspriseră. 


152 ELISSA CURRY 


— Sânge peste tot... Și atâta dezordine la tine acasă! 

Lee îi puse mâna pe piept. Îi simţi inima bătându-i cu 
putere. 

— Iartă-mă! Ai ascultat înregistrarea de pe robot? 

— Dumnezeule, Lee, n-am fost niciodată așa de speriat! 
Când am recunoscut vocea lui Quentin... Doamne, ar fi 
trebuit să-mi dau seama că va veni la tine! 

— Linișteşte-te, îi spuse Lee ridicându-se pe vârfuri ca să-și 
lipească obrazul de al lui. Eu sunt bine. Quentin s-a tăiat în 
timp ce aduna rămășițele pendulei care căzuse pe jos. Nu 
mi-ar fi făcut nici un rău. 

Poliţiştii veneau din toate părțile. În câteva clipe, serviciul 
de urgenţe fu ocupat. Infirmierii se retraseră în spatele 
birourilor. Apăru un doctor care, văzând dezordinea, încercă 
să se retragă. Doi polițiști îl prinseră de mâini. 

— Pentru numele lui Dumnezeu, ce se-ntâmplă? exclamă 
Lee. Totul era bine până să se amestece poliţia! 

— Spitalul i-a prevenit... 

— Şi eu i-am sunat. 

— Și eu, pe de altă parte, ca să-i informez despre 
dezordinea pe care am găsit-o la tine acasă. De la ei am aflat 
că ești aici. Am trecut peste toate stopurile ca să ajung cât mai 
repede... 

— O să ai nevoie de un avocat bun! îi spuse ea, zâmbitoare. 

— Tu o să ai nevoie în primul rând! Spune-mi repede... 

— Doctorita Gregory? întrebă un polițist abordând-o pe 
Lee. Sunt comisarul Dailey. Vreau să vă pun câteva 
întrebări. 

— De bună seamă. 

— Comisare, nu poate să răspundă acum, interveni Ben. 
Poţi să mai aștepți puţin, nu? 

— Ba nu, protestă Lee. Ce vreţi să știți? 

— Pistolul unde este? 

— În torpedoul din mașina mea, răspunse ea fără să ezite. 
Un Volkswagen roșu pe care o să-l găsiţi în parcarea spitalului. 
Din grabă, am uitat s-o încui. 

Râse încet, gândindu-se la asta. 

— Dumnezeule! mormăi Ben. 

— Când Quentin Crist a venit la dumneavoastră, ce intenţii 
avea? 

— Ce intenţii? Cred că n-avea nimic de gând. 

— V-a ameninţat? 

Lee îi aruncă o privire lui Ben. Deodată, nu ştia cum să 
răspundă. Prin declaraţiile ei, risca să agraveze situaţia. 

— Comisarul vrea să ştie dacă ai fost victimă sau 
complice, îi explică Ben făcând-o atentă. Quentin te-a 
amenințat? Ai acţionat sub efectul fricii, sau erai dispusă 
să-l ajuţi să fugă? 

— Să-l ajut să fugă? repetă Lee, buimăcită. Ah, înțeleg... 

— Nu știa nimic despre evadare, interveni Ben răspunzând 
în locul ei. S-a dus la ea... 

— O clipă! îl întrerupse Lee. L-am adus aici pentru că era 
rănit. Nu m-a brutalizat. Vroia doar să-mi vorbească. Fusesem 
condusă să-l examinez ultima dată în calitate de 
psihoterapeut. Cred că n-am acţionat împotriva legii. 

Dailey îl arătă cu degetul pe Ben. 

— Se pare totuși că n-aveţi conștiința împăcată. Aţi apelat 
deja la avocatul dumneavoastră. 

— Oh, dar nu! exclamă Lee înțelegându-i bănuielile. Nu e 
avocatul meu. Este... 

Nu știu ce să spună mai departe și se uită la Ben. 

— De fapt, ce ești pentru mine? 

Ben fu luat pe nepregătite. 

— Nu prea știu! 

— Ei bine, îi spuse ea, va trebui să stăm de vorbă despre 
acest lucru! 

— Înţeleg, spuse comisarul, nici surprins, nici curios. 

Dar după ce se uită puţin la Ben, adăugă: 

— Încă o legendă se năruie. 

— O legendă? se miră Lee. 

Ben o prinse hotărât de braț. 

— Te duc acasă la tine. Comisare, ne vedem mâine pentru 
depoziţie, de acord? 

— Am înţeles, încuviinţă comisarul. 

— O legendă? repetă Lee. 

Ben îi spuse lui Dailey: 

— Mulţumesc, bătrâne! 

Dailey râse și le făcu cu ochiul. Ben o ajută pe Lee să-și facă 
loc să treacă pe culoarul aglomerat al spitalului. În câteva 
clipe, erau afară. 

— Pari supărat, observă Lee. Îţi mai spun o dată, îmi pare 
rău că ţi-am pricinuit atâtea neplăceri. 

— E vina mea. Ar fi trebuit să fiu lângă tine. N-ar fi trebuit 
să te las singură, mormăi bărbatul pe un ton sumbru, în timp 
ce ea încerca să țină pasul cu el. 


DEDESUBTURILE UNUI PROCES 155 


— Ben, e de-a dreptul ridicol ce spui! Nu sunt o floare 
fragilă, ca celelalte cuceriri ale tale! 

— Nu glumi, Lee! Ar fi putut să te omoare! 

O împinse violent spre mașină. Ea se prinse de portieră și 
se întoarse spre el. 

— Te gândești la Lenny! Pentru că am făcut o greșeală de 
diagnostic cu Lenny, crezi că m-am înșelat şi cu Quentin? Dar 
nu! Dovada este că nu mi-a făcut nici un rău. 

— Te-a ameninţat! Am auzit pe înregistrarea de pe robot. 

— Nu. N-a fost chiar o ameninţare... Și asta n-ar fi de-ajuns 
ca să fac plângere împotriva lui! 

— Dar în sfârșit, Lee, cine-ți vorbește despre procesul ăsta 
nenorocit? Mi-am făcut griji pentru tine, atâta tot. 

— Lasă-mă-n pace, ştiu să mă apăr și singură! Parcă spuneai 
că-i plac femeile independente, nu? 

— Da. 

— Atunci, care-i problema? Spuneai că nu-ţi place să ţii pe 
cineva în brațe. 

— Lucrurile s-au schimbat. 

— De ce? îl întrebă zâmbind obosită. 

— Pentru că te iubesc! izbucni el. Te iubesc și vreau să am 
grijă de tine. 

— Ben... 

— Uită că ești psihanalistă! E dreptul meu să-mi fac griji 
pentru tine, și ar trebui să cooperezi! 

— Ben... 

— Taci! Nu mai vreau să aud despre munca ta, despre 
pacienții tăi! Vreau să fii fericită, dar va trebui să înveţi să te 

bazezi pe mine. E prețul ce trebuie plătit pentru... ceea ce a 
început între noi... 

— Da, Ben. 

— Până acum, e drept, am evitat să mă leg de cineva, și 
numai gândul că trebuia să fiu responsabil pentru cineva mă 
înnebunea. 

— Şi acum? 

— Acum va trebui să avem încredere unul în celălalt. 

— Bine, Ben. 

Pentru o clipă, el păru dezorientat. 

— Asta-i tot? 

Fa se ridică pe vârful picioarelor și-l sărută pe gură. 

— Nu. Te iubesc. 

O cuprinse în braţe şi o strânse tare. 

— Te iubesc, Lee. 

Răsturnată în braţele lui, îl sărută din nou. Cu o mână pe 
ceafa lui, îl ţinea lipit de ea, și oftă de plăcere când el își slăbi 
strânsoarea. 

Un microbuz opri în spatele lor cu scrâșnet de frâne. Ușile 
se deschiseră și ieșiră imediat o mulțime de oameni. 

— O echipă de televiziune, mormăi Ben. 

— Să plecăm! 

Fără să mai stea pe gânduri, năvăliră în BMW. Ben demară 
în trombă, trecând pe lângă microbuz. Lee întoarse capul și 
se uită pe lunetă. Lumea începea să se adune în fața 
spitalului. 

— Bietul Quentin, murmură ea. Uite că totul începe din 
nou pentru el! 

Ben tăcea, atent la circulaţie. După câteva clipe, Lee îl întrebă: 

— Cine-i Lisa? 

— Cine? 

— Lisa. Nu-ţi trăseseși la capăt banda din robotul telefonic. 
Am auzit o femeie vorbind cu tine. I-ai spus Lisa. Cine e? 

— Nu înţeleg. 

— Ben, adu-ţi aminte că trebuie să avem încredere unul în 
celălalt! 

— Sincer să fiu, nu ştiu. 

Lee se prefăcu supărată. Deodată, Ben pocni din degete. 

— Ah da, ştiu! E cea care mi-a vândut aparatul. Mi-a arătat 
cum... 

— Fără amănunte, te rog! 

— Foarte bine, Lee, spuse el pe un ton pocăit. 

— Mai trebuie să punem ceva la punct în momentul ăsta? 

— Hm, hm, făcu el gândindu-se. O să vii să stai la mine? 

— Nu, dar poţi să vii tu la mine, replică ea zâmbind. Nu sunt 
înnebunită după apartamentul tău, asta-i tot. 

— Mie-mi convine, răspunse el amabil. 

— E mai ușor decât aș fi crezut, remarcă Lee pentru ea 
însăși. 

— Când o să ajungem la următoarea etapă, cine ne va pune 
marea întrebare? 

— Să lăsăm asta pentru săptămâna viitoare. Nu-i mai bine 
aşa? 

— O săptămână! Dă-ţi seama, remarcă el, tocmai am suferit 
două eșecuri profesionale enorme. Tu l-ai pierdut pe Lenny, 
iar eu, cazul cel mai important din ultimii opt ani. 

— Unde vrei s-ajungi? 

El parcă mașina în spatele casei lui Lee. 

— Ei bine, cu toate astea , lucrurile s-au desfăşurat bine 
între noi, în afară de două sau trei momente dificile. 

— Şi putem să fim nemaipomeniţi, acum când lucrurile 
încep să se pună la punct. 

— Putem fi excepţionali, gândindu-ne la noaptea trecută! 

Femeia se aplecă să-l sărute pe gură. 

— Diseară eşti gata să începem din nou? 

— Sunt gata chiar acum! 

ÎI mai sărută o dată. 

— Haide! 

leșiră din mașină şi se întâlniră pe treptele de la intrare. 
Ben o prinse de umeri. 

— Încă un lucru! 

— Ce? 

— Ai de gând să continui să lucrezi pentru procuror? 

— Încă nu m-am hotărât, răspunse Lee cu sinceritate, 
împingându-l spre ușă. Ce-ai vrea să fac? 

EI clătină din cap. 

— E treaba ta, însă eu am să renunţ la procesele astea, 
dintr-o mulțime de motive... 

— ...pe care le respect întru totul, adăugă femeia 
deschizând ușa. 

Odată ajunși în bucătărie, Ben o strânse în braţe și o sărută 
îndelung. Trupul lui era cald și liniștitor. Era exact ceea ce i-ar 
fi plăcut să găsească acasă, după o zi epuizantă! 

Bărbatul își îngropă faţa în părul ei și o mângâie pe spate. 
— Să ştii că e adevărat, sunt nebun după tine! 

Lee schiţă o grimasă de groază. 

— Nu rosti cuvântul ăsta în faţa mea! 

Apoi, privindu-l nevinovată, zâmbi și adăugă : 

— Dar o condamnare pe viaţă nu mi-ar displăcea! 


Sfârşit 


